text:
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 41-43
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်း လႄႈ ဢူငဝ်း ၵၼ် 41-43 ။ ၽူႈႁူႉသုင်
ငိၼ်းလွင်ႈတဝ်ၵေႃႈ သႂ်ႇၸႂ် တိုဝ်းၵမ် ၽူႈႁူႉပၢၼ်ၵၢင် ငိၼ်းလွင်ႈတဝ်ၼႆ
ယုမ်ႇၽွင်ႈဢမ်ႇယုမ်ႇၽွင်ႈ ၽူႈႁူႉတႅမ်ႇ ငိၼ်းလွင်ႈတဝ်ၸိုင် သဵင်ၶူဝ်ပေႃးပၼ်း
ပေႃးဢမ်ႇမီးၵူၼ်းၶူဝ်ၸိူဝ်းၼၼ်ႉၵေႃႈ ပႆႇၸႂ်ႈတဝ်။
ၽူႈႁူႉပၢၼ်ၵၢင် ငိၼ်းလွင်ႈတဝ်ၼႆ ယုမ်ႇၽွင်ႈဢမ်ႇယုမ်ႇၽွင်ႈ
ၽူႈႁူႉတႅမ်ႇ ငိၼ်းလွင်ႈတဝ်ၸိုင် သဵင်ၶူဝ်ပေႃးပၼ်း
ပေႃးဢမ်ႇမီးၵူၼ်းၶူဝ်ၸိူဝ်းၼၼ်ႉၵေႃႈ ပႆႇၸႂ်ႈတဝ်။
သဵၼ်ႈတၢင်းပၢင်ႇသႂ် မိူၼ်သဵၼ်ႈတၢင်းမိုတ်းမူဝ်း
တၢင်းၵႂႃႇ မိူၼ်တၢင်းပွၵ်ႈဝၢႆႇ
တၢင်းငၢႆႈ မိူၼ်တၢင်းယၢပ်ႇ
မုၼ်သုင် မိူၼ်လုၵ်းလဝ်ႇ
ၶၢဝ်သႂ် မိူၼ်လၢႆးလဵၼ်း
မုၼ်ၼမ် မိူၼ်ၶၢတ်ႇမုၼ်
မုၼ်ယႂ်ႇ မိူၼ် ဢမ်ႇပဵင်းပေႃး
မုၼ်ၵႅၼ်ႇၶႅင် မိူၼ် မေႃလႅၵ်ႈလၢႆႈငၢႆႈ။
သီႇၸဵင်ႇယႂ်ႇ ဢမ်ႇမီးထွင်ႉ
တၢင်းၵတ်ႉယႂ်ႇ သုၵ်းလႃႈ
သဵင်ယႂ်ႇ ဢမ်ႇလႆႈငိၼ်း
ႁၢင်ႈယႂ်ႇ ဢမ်ႇႁၼ်တူဝ်
တဝ် ယူႇမႅပ်းတူဝ်လႄႈ ဢမ်ႇမီးၸိုဝ်ႈ
ၵူၺ်းမီးမၼ်း ဢၼ်မေႃၸွႆႈထိုင်ယွတ်ႈထိုင်ပၢႆ။
ၵၼ် 42
တဝ် ၵိူတ်ႇၼိုင်ႈ
ၼိုင်ႈ ၵိူတ်ႇ သွင်
သွင် ၵိူတ်ႇ သၢမ်
သၢမ် ၵိူတ်ႇ ၵူႈသမ်ႇသိင်ႇတႂ်ႈၾႃႉ။
ၵူႈသမ်ႇသိင်ႇ ၸေး “ယိၼ်” ၼိူဝ်လင် ၵွတ်ႇ “ယၢင်” ဝႆႉၼႂ်းၶႅၼ်
ဢဝ်တင်းသွင်မႃးၵူမ်ၵဵဝ်ၵၼ် (harmonize) ။
ၽႂ်ဢမ်ႇၶႂ်ႈယူႇ “တူဝ်လဵဝ်ၶိင်းၵူၺ်း” “လဵၵ်ႉ” လႄႈ “ တမ်ႇတွႆႈ”
ၵူၺ်းၵႃႈ ၶုၼ်မိူင်းၶဝ်ၸႂ်ႉထွႆႈၸိူဝ်းၼႆႉ ပဵၼ်မွၵ်ႇမႂ်ၶဝ်
ႁဝ်းလႆႈမႃးလူၺ်ႈလူႉ
ႁဝ်းလူႉလူၺ်ႈလႆႈမႃး။
ပိူၼ်ႈသွၼ်ၸိူင်ႉႁိုဝ် ၵဝ်သွၼ်ၸိူင်ႉၼၼ်
ၵူၼ်းႁၢႆႉဢမ်ႇတၢႆလီ
ၵႂၢမ်းသင်ႇသွၼ်ၵဝ် မီးပိုၼ်ႉထၢၼ်တီႈၼႆႈ။
ၶေႃႈတီႈပွင်ႇ
“ယိၼ်” ပဵၼ်ထၢတ်ႈၼၢင်း။ ဢူၼ်ႈ၊ တႅမ်ႇ၊ မိုတ်း၊ ႁူတ်း၊ ပွတ်း၊ ၵူင်၊ ပဝ်ႇ၊ တိုတ်ႉၶဝ်ႈၼႂ်း။
(တႆးဝႅတ်ႉၼၢမ်းတႄႉ ဢွၵ်ႇသဵင်ဝႃႈ “ယိင်း” ပွင်ႇဝႃႈ ထၢတ်ႈယိင်းၼၼ်ႉယဝ်ႉ)
“ယၢင်” ပဵၼ်ထၢတ်ႈၸၢႆး တႆးဝႅတ်ႉၼၢမ်း ဢွၵ်ႇသဵင်ဝႃႈ “ယၢင်း” ပွင်ႇဝႃႈ ထၢတ်ႈၵေႃႉၸၢႆး။ ၶႅင်၊ သုင်၊ လႅင်း၊
ယိုတ်ႈ၊ သုင်၊ တၼ်၊ တဵမ်၊ ပွႆႇဢွၵ်ႇၼွၵ်ႈ။
ၵူႈသမ်ႇသႅၼ်ပိူင် မီးထၢတ်ႈ “ယိၼ်” လႄႈ “ယၢင်” ။ ပေႃး “ယိၼ်” ၼမ်ပူၼ်ႉ တေၵႂႃႇပဵၼ် “ယၢင်” ။ ထၢတ်ႈ “ယၢင်” ၼမ်ႉပူၼ်ႉ တေၵႂႃႇပဵၼ် “ယိၼ်” ။ ၼမ်ႉတဵၵ်းၸႄႈဝႆႉတိၵ်းတိၵ်း ပဵၼ်မႃးၼမ်ႉၶႅင်။ ၼမ်ႉပွႆႇလႆလဵပ်ႈၵွၼ်ႈႁိၼ် ၸၢင်ႈဢဝ်ၵွၼ်ႈႁိၼ်လူမ်ႉ။ ၵူၼ်းၶႅင် ဢွၵ်ႇႁႅင်းပူၼ်ႉၵေႃႈ ၸၢင်ႈဢူၼ်ႈ။
1
တႂ်ႈၾႃႉၼႆႉ သိင်ႇဢၼ်ဢူၼ်ႈဢွၼ်ႇတီႈသုတ်း
မေႃၽၢၼ်ႇၶဝ်ႈၵႂႃႇၼႂ်း သိင်ႇဢၼ်ၵႅၼ်ႇၶႅင်တီႈသုတ်း။
2
သိင်ႇဢၼ်ဢမ်ႇမီးၼၼ်ႉ ၶဝ်ႈၵႂႃႇၼႂ်းသိင်ႇဢၼ်ဝၢင်ႈပဝ်ႇလႆႈ။
(ပွင်ႇဝႃႈ ၽွၼ်းလီလွင်ႈဢမ်ႇၸႂ်ႉဢဵၼ်ႁႅင်း)
ဢမ်ႇလၢတ်ႈသေသွၼ်
ဢမ်ႇႁဵတ်းသေလႆႈ
မီးၵူၼ်းယွပ်းမိုဝ်းဢွၼ်ႇ ၼႂ်းတႂ်ႈၾႃႉၼႆႉ ၵူၺ်းပဵၼ်လႆႈ။
ၶေႃႈသပ်းၸႅင်ႈ
1.ႁူၺ်ႈလူင် ၵရႅၼ်း ၶႅၼ်းယွၼ်း (Grand Canyon) တီႈမိူင်း ဢမႄႇရိၵၼ်ႇ ၼႂ်းပႃႇႁိၼ်လူင်ၼၼ်ႉ ပဵၼ်မႃးယွၼ်ႉၼမ်ႉႁူၺ်ႈ လႆႈၵႂႃႇၼပ်ႉသိပ်းပီ။ လၢႆးၶႅၼ်ႉတႆး ၶႄႇ ၸိူဝ်းၼႆႉၵေႃႈ ဢမ်ႇၸႂ်ႈလႄႈဝႃႈ ဢဝ်ႁႅင်းတူဝ်ၵဝ်ႇပေႉပိူၼ်ႈ
ဢဝ်ႁႅင်းပိူၼ်ႈပေႉပိူၼ်ႈၶိုၼ်း။
2.သိင်ႇဢၼ်ဝၢင်ႈပဝ်ႇၼႆႉ မိူၼ်ၼင်ႇမႄႈလဵၵ်း (magnet) သဵင်၊
သၢႆလႅင်း ႁွၼ်ရေႇတီႇယူဝ်ႇ (radio wave) ၸိူဝ်းၼႆႉ။
သိုပ်ႇဢၢၼ်ႇ
ၼႃႈႁိူၼ်းယုင်ႈယၢင်ႈ ၽူဝ်မၢၼ်ႈပွႆႇမၢၵ်ႇတိူဝ်ႉ မေးၼၢင်းတႆး
ဢိင်ၼိူဝ်ၼႃႈႁိူၼ်းယုင်ႈယၢင်ႈ၊ ၶိုၼ်ႈလုမ်းတြႃး လွင်ႈပႅတ်ႈၵၼ်သေ ၽူဝ်မၢၼ်ႈ
ၵေႃႉႁၢပ်ႇၵၢၼ်ၶုၼ် ၾၢႆႇလိူမ်ႈလႆႇ တီႈမိူင်းယၢင်း
တိုတ်ႉပွႆႇမၢၵ်ႇတႅၵ်ႇၼိူဝ်ႁိူၼ်း၊ ႁဵတ်းႁႂ်ႈတိူဝ်ႉၺႃးမေးၼၢင်း
ဝၢတ်ႇၸဵပ်းလႄႈ ပီႈၼွင်ႉတၢႆၸွမ်းလၢႆၵေႃႉ။
ၵဵဝ်ႇၵပ်းလွင်ႈၼႆႉ ဢိင်ၼိူဝ်ၼႃႈႁိူၼ်း ဢူးတဵင်းၸေႃႇ တင်းၼၢင်းၼူႉယုင်ႈယၢင်ႈ၊ မီးလွင်ႈၶႂ်ႈပႅတ်ႈ/ ၽၢတ်ႇ ၵၼ်လႄႈ မိူဝ်ႈဝႃးၵၢင်ၼႂ် ၵႂႃႇၶိုၼ်ႈလုမ်းတြႃး၊ တၢင်းလုမ်းတြႃးတႅပ်းတတ်းဝႃႈ- သူသွင်ၵေႃႉ တေပႅတ်ႈၵၼ် ဢၼ်ဝႃႈၼၼ်ႉ မိူဝ်းဝူၼ်ႉတူၺ်းလီလီသေၵွၼ်ႇ၊ တၢင်းလုမ်းတြႃးၵိုင်ႉၵၢင်ႉ ပႆႇၶႂ်ႈတႅပ်းတတ်းပၼ်။ ဝၢႆးၼၼ်ႉၵေႃႈ ဢွၼ်ၵၼ်ပွၵ်ႈၶိုၼ်းတီႈႁိူၼ်း။
ၽွင်းၵႂႃႇၶိုၼ်ႈလုမ်းတြႃးၼၼ်ႉ မီးၼၢင်းယိင်း 4 ၵေႃႉ ၵႂႃႇၸွမ်း၊ ပႃးၼၢင်းၼူႉ မီးၼၢင်းယိင်း 5 ၵေႃႉ၊ ပႃးဢူးတဵင်းၸေႃႇ ႁူမ်ႈၵူၼ်း 6 ၵေႃႉ။ ၼၢင်းယိင်းၼၼ်ႉ ၵူၼ်းၾၢႆႇလိူမ်ႈလႆႇ 2 ၵေႃႉ၊ ၵူၼ်းတႃႈၶီႈလဵၵ်း ၵေႃႉၼိုင်ႈ တင်း မေးၼၢင်းႁူဝ်သိုၵ်းလူင်ၵေႃႉၼိုင်ႈ။ မိူဝ်ႈပွၵ်ႈၶိုၼ်းထိုင်ႁိူၼ်း (ဢူးတဵင်းၸေႃႇ-ၼၢင်းၼူႉ)ၼၼ်ႉ ၼၢင်းယိင်းၵေႃႉၼိုင်ႈဝႃႈ ဢမ်ႇၶႂ်ႈၵိၼ်ၶဝ်ႈၼႆသေ ပွၵ်ႈမိူဝ်းႁိူၼ်းၵႂႃႇ။ ဝၢႆးၼၼ်ႉ ဢူးတဵင်းၸေႃႇ ၵေႃႈတိုတ်ႉမၢၵ်ႇတႅၵ်ႇၵမ်းၼိုင်ႈ၊ သမ်ႉႁၼ်ၵူၼ်းၸိူဝ်းတိူဝ်ႉမၢၵ်ႇပႆႇတၢႆသေ တိုတ်ႉထႅင်ႈၵမ်းသွင်၊ ဝိုတ်ႉသေ ဝႅၼ်တူၵ်းႁိူၼ်း- ၼႆယဝ်ႉ။
လွင်ႈတၢင်းဢၼ် ၼၢင်းယိင်း ၵူၼ်းတႃႈၶီႈလဵၵ်းလႆႈတၢႆၸွမ်းၵႂႃႇၼႆႉ ဢွၼ်ၼႃႈၼႆႉ ဢိင်ၼိူဝ်ၼႃႈႁိူၼ်း ယုင်ႈယၢင်ႈသေ ၼၢင်းၼူႉ ႁွင်ႉမႃး ပိူဝ်ႈတႃႇႁဵတ်းၽူႈႁူႉႁၼ်ၸွမ်း (သၢၵ်ႈသေႇ)လႄႈ ပဵၼ်ၵူၼ်းၶပ်းၶိုင်ပၼ် လွင်ႈၼႃႈၵၢၼ်ၶိုၼ်ႈလုမ်းတြႃး- ၼႆယဝ်ႉ။
ဢူးတဵင်းၸေႃႇၼႆႉ တႄႇၼႃႈႁိူၼ်းၵိုၵ်းၼၢင်းၼူႉ ၵူၼ်းလၢႆးၶႃႈ။ ၵမ်ႈၽွင်ႈဝႃႈ မၼ်းၸၢႆးၶႂ်ႈမီးလူမ်းယွင်ႇ လူမ်းမႃႈဝႆႉ။ ပူၼ်ႉမႃးမိူဝ်ႈဝၼ်းတီႈ 29/09/2014 ၼၼ်ႉၵေႃႈ ယွၼ်ႉၼႃႈႁိူၼ်းၶႃပူႇဢွၵ်ႇယုင်ႈယၢင်ႈသေ ဢူးတဵင်းၸေႃႇ ဢၢင်ႈၵိၼ်ယႃႈမိူဝ်ႇၶႃႈတူဝ်တၢႆၼႂ်းႁွင်ႈၼမ်ႉ ၵမ်းၼိုင်ႈ- ၼႆယဝ်ႉ။
မၢၵ်ႇဢၼ်ၸႂ်ႉပွႆႇၼႆႉ ပဵၼ်မၢၵ်ႇတႅၵ်ႇသႅၼ်းၼိုင်ႈ၊ လဵၵ်ႉလိူဝ်သေမၢၵ်ႇတႅၵ်ႇ ဢၼ်သိုၵ်းၸႂ်ႉပွႆႇၼႂ်းပၢင်တိုၵ်း၊ ၵမ်ႈၽွင်ႈဝႃႈ ပဵၼ်မၢၵ်ႇမႃးမိူင်းလၢဝ်း။ လွင်ႈမၢၵ်ႇၼႆႉ ၵမ်ႈၽွင်ႈၵေႃႈ ထၢင်ႇထိူမ်ဝႃႈ ၶဝ်ပဵၼ်ၾၢႆႇလိူမ်ႈလႆႇ ၶဝ်ဢဝ်မၢၵ်ႇတႅၵ်ႇတီႈလႂ်မႃး၊ ၵႃႈပူၼ်ႉမႃး ပေႃးမၢၵ်ႇတႅၵ်ႇၸွမ်းၵူၺ်ယုၵ်းယၵ်း ၸိူဝ်းၼႆႉၵေႃႈ သမ်ႉတိူဝ်ႉၾၢႆႇ လိူမ်ႈလႆႇၶဝ်ၶိုၼ်းလၢႆလၢႆပွၵ်ႈၼင်ႇၵဝ်ႇ- ဝႃႈၼႆ။
သိုပ်ႇဢၢၼ်ႇ
မၢၼ်ႈယွင်ႈၸုမ်းဝႃႉတင်းၸုမ်းမိူင်းလႃး လွင်ႈငမ်းယဵၼ်လႄႈ ႁႂ်ႈႁဵတ်းၸွမ်းလၵ်းၵၢၼ် 6 ၶေႃႈ
ၸုမ်းလူင်ပွင်ၸိုင်ႈမၢၼ်ႈ ၵႂႃႇႁူပ်ႉၸုမ်းမိူင်းလႃး တင်းၸုမ်းဝႃႉ
တီႈမိူင်းလႃး။ လၢတ်ႈယုၵ်ႉယွင်ႈ ဢဝ်မုၼ် လွင်ႈငမ်းယဵၼ် ဢၼ်ၵိုတ်းယိုဝ်းမႃးသေ
သဵင်ၵွင်ႈ ဢမ်ႇတႅၵ်ႇသေပွၵ်ႈ၊ ႁႂ်ႈႁဵတ်းၸွမ်း လၵ်းၵၢၼ် 6 ၶေႃႈ။
သူၼ်းႁႂ်ႈပိုတ်ႇၵၢၼ်တွင်ႈတဵဝ်း တီႈမိူင်းလႃး၊ ႁႂ်ႈၸုမ်းဝႃႉ
တင်းၸုမ်းမိူင်းလႃး လူင်းတိုၼ်းထၢင်ႇႁၢင်ႈ။
ပၢင်ၵုမ်ၼႆႉ ၾၢႆႇမိူင်းလႃးမီး ၽူႈယႂ်ႇၵူၼ်းလူင်ၼႂ်းၸုမ်းမိူင်းလႃး။ ၾၢႆႇဝႃႉ ပၢင်သၢင်း မီးၵႅမ်ႁူဝ်ပဝ်ႈ သႅဝ်းမိၼ်ႇလျႅင် ဢွၼ်ႁူဝ်၊ လုၵ်ႉတၢင်းပၢင်သၢင်းမႃး တႃႇလူတ်ႉၵႃး 10 ပၢႆ။ ၾၢႆႇလူင်ပွင်ၸိုင်ႈမၢၼ်ႈ မီးဢူးတဵင်းၸေႃႇ၊ ၽူႈၵွၼ်းတိူင်းသိုၵ်းသၢမ်ၸဵင်ႇ (ၵဵင်းတုင်)၊ ၽွင်းလူင်ၾၢႆႇႁူမ်ႇလူမ်ႈလႄႈ လႅၼ်လိၼ် ၸဝ်ႈသိုၵ်းလူင်ဢွင်ႇတူႇ ၸိူဝ်းၼႆႉ- ၼႆယဝ်ႉ။
ၼႂ်းပၢင်ဢုပ်ႇဢူဝ်းၵၼ်ၼၼ်ႉ ၾၢႆႇဢူးတဵင်းၸေႃႇၶဝ် မွၵ်ႇလၢတ်ႈသပ်းလႅင်းၼႄ ငဝ်းလၢႆးဢၼ်လႆႈႁူပ်ႉထူပ်း ပႃႇတီႇမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) တီႈလႃႈသဵဝ်ႈ။ ၼွၵ်ႈသေၼၼ်ႉ လၢတ်ႈယုၵ်ႉယွင်ႈဢဝ်မုၼ် ၸုမ်းမိူင်းလႃး တင်းၸုမ်းဝႃႉ လႄႈ တိုၵ်းသူၼ်း ႁႂ်ႈပိုတ်ႇၵၢၼ်တွင်ႈတဵဝ်း တီႈမိူင်းလႃးသေ ႁႂ်ႈၸုမ်းဝႃႉ တင်းၸုမ်းမိူင်းလႃး လူင်းတိုၼ်းႁဵတ်းၵၢၼ်မၢၵ်ႈမီး ထၢင်ႇႁၢင်ႈလွတ်ႈလႅဝ်း။
ဢၼ်ၾၢႆႇဢူးတဵင်းၸေႃႇ လၢတ်ႈၵႂႃႇၼၼ်ႉ 1.သွင်ၸုမ်းၼႆႉ တင်ႈတႄႇၵိုတ်းယိုဝ်းၵၼ်မႃး ဢမ်ႇမီးပၼ်ႁႃ သဵင်ၵွင်ႈဢမ်ႇလႆႈတႅၵ်ႇ။ လွင်ႈၼႆႉ လီဢဝ်ၵုၼ်းမုၼ် ယွင်ႈယေႃး၊ လီဢဝ်မၵ်းမၢႆတၢင်ႇပိုၼ်း။ မိူဝ်းၼႃႈထႃႇပၢႆမႃးၵေႃႈ သိုပ်ႇတိုဝ်းၵမ်ႁဵတ်းၵႂႃႇႁႂ်ႈပဵၼ်လွင်ႈလီ။ ၸုမ်းဝႃႉ တင်းမိူင်းလႃးၼႆႉ ဢၼ်ၵိုတ်းတိုၵ်းၵေႃႈ ၵိုတ်းတိုၵ်းဢွၼ်တၢင်းပိူၼ်ႈ၊ ပဵၼ်တူဝ်ယၢင်ႇလီ။ ၵွပ်ႈၼႆ ပိူဝ်ႈတႃႇ ၵၢၼ်ၵိုတ်းတိုၵ်းပတ်းပိုၼ်ႉၸိုင်ႈမိူင်းၼၼ်ႉၵေႃႈ ႁႂ်ႈၸုမ်းဝႃႉ တင်းမိူင်းလႃး ပဵၼ်တူဝ်ယၢင်ႇလီ တႃႇတၢင်ႇမူႇတၢင်းၸုမ်းၵႂႃႇထႅင်ႈ- ဝႃႈၼႆ။
2. ႁႂ်ႈၸုမ်းဝႃႉ တင်းၸုမ်းမိူင်းလႃး တိုဝ်းၵမ်ႁဵတ်းၸွမ်း လၵ်းၵၢၼ် 6 ၶေႃႈ။ ၼွၵ်ႈသေၼၼ်ႉ ၶႂ်ႈဢဝ်မိူင်းလႃးၼႆႉ ႁဵတ်းတီႈတွင်ႈတဵဝ်းဢႅဝ်ႇမိူင်း၊ ၵွပ်ႈၼၼ် ၶႂ်ႈႁႂ်ႈၸုမ်းဝႃႉ တင်း ၸုမ်းမိူင်းလႃး လႆႈလူင်းတိုၼ်းႁဵတ်းၵၢၼ်ပၢႆးမၢၵ်ႈမီး ထၢင်ႇႁၢင်ႈလွတ်ႈလႅဝ်း- ဝႃႈၼႆ။
လၵ်းၵၢၼ် တပ်ႉသိုၵ်းမၢၼ်ႈ 6 ၶေႃႈၼၼ်ႉ 1.တၵ်းတေလႆႈမီးၵၢင်ၸႂ် ၶႂ်ႈလႆႈလွင်ႈငမ်းယဵၼ်။ 2.တၵ်းတေလႆႈမီးၶေႃႈမၼ်ႈၵႅၼ်ႇ ၼိူဝ်လိၵ်ႈၵိၼ်ၵႅၼ်ႇ။ 3.တေဢမ်ႇလႆႈဢဝ်ၼမ်ႉတွၼ်းၼိူဝ် ၶေႃႈလႆႈၸႂ်ၼႂ်းၵၢၼ်ငမ်းယဵၼ်။ 4.တေဢမ်ႇလႆႈပဵၼ်ႁၢပ်ႇပဵၼ်ၵွၼ်း ႁဵတ်းႁႂ်ႈၵူၼ်းမိူင်းလႆႈ တုၵ်ႉၶယၢပ်ႇၸွမ်း။ 5.တေလႆႈၸွမ်းပၵ်းပိူင် မၢႆမီႈ ဢၼ်ၸိုင်ႈမိူင်းပိုၼ်ၽၢဝ်ႇၸႂ်ႉဝႆႉ။ 6.တေလႆႈႁပ်ႉ လၵ်းၵၢၼ် 3 ပိူင် (ဢယေးတူင်းပႃး။ 1.ၸိုင်ႈမိူင်းႁူမ်ႈတုမ် ယႃႇႁႂ်ႈတႅၵ်ႇယၢႆႈ။ 2.လွင်ႈၽွမ်ႉႁူမ်ႈၸၢဝ်းၶိူဝ်း ယႃႇႁႂ်ႈတႅၵ်ႇယၢႆႈ။ 3. ဢႃႇၼႃႇၸိၵ်းၸွမ်ၸိုင်ႈမိူင်း ႁႂ်ႈမၼ်ႈၵိုမ်း) သေ တေလႆႈဢဝ် ပိူင်ငဝ်ႈပိုင်းမိူင်း 2008 ယၢင်ႈၸူး လွၵ်းပိူင်ဝၢၼ်ႈမိူင်း ၻီႊမူဝ်ႊၶရေႊသီႊ။
မီးၶၢဝ်ႇဢမ်ႇယိုၼ်ယၼ်ဝႃႈ- တီႈပၢင်ဢုပ်ႇၵုမ် တီႈမိူင်းလႃးၼၼ်ႉ ဢိင်ၼိူဝ်ၸုမ်းဝႃႉ UWSA ၊ ၸုမ်းမိူင်းလႃး NDAA တင်းၸုမ်း ဝၢၼ်ႈႁႆး SSPP/SSA ပဵၼ်ၸုမ်းဢူၺ်းလီၵၼ်သေ ယူႇတီႈၸုမ်းဝႃႉ ၵႆႉၵႆႉတူၵ်ႇၶိူဝ်းလွင်ႈ တပ်ႉသိုၵ်းမၢၼ်ႈ ႁၢင်ႈသိုၵ်းလေႃႇတိုၵ်း ၸုမ်းဝၢၼ်ႈႁႆး SSPP/SSA တင်းယၢင်းၽိူၵ်ႇ။ လၢတ်ႈဝႃႈ- ႁဝ်းပေႃးၵိုတ်းတိုၵ်းယဝ်ႉ ၵွပ်ႈသင်သူၸဝ်ႈသမ်ႉ မႃးလေႃႇတိုၵ်းဝၢၼ်ႈႁႆး၊ ယၢင်းၽိူၵ်ႇၵေႃႈ ပေႃးၵိုတ်းတိုၵ်းယဝ်ႉ ၵွပ်ႈသင်သူၸဝ်ႈၵႂႃႇတိုၵ်းယၢင်းၽိူၵ်ႇ ၸိူဝ်းၼႆႉ။ လွင်ႈသိုၵ်းမၢၼ်ႈ ႁၢင်ႈသိုၵ်းလေႃႇတိုၵ်းသိုၵ်းတႆး ဝၢၼ်ႈႁႆး တင်းယၢင်းၽိူၵ်ႇၼႆႉ ၸုမ်းဝႃႉဢမ်ႇႁၼ်လီ- ၵူၼ်းၸမ်ၸႂ် ၾၢႆႇတပ်ႉသိုၵ်းဝႃႉလၢတ်ႈ။
ဝၼ်းတီႈ 22 ၵၢင်ၶမ်ႈ ၸုမ်းဢူးတဵင်းၸေႃႇ လိုဝ်ႈၼွၼ်းတီႈမိူင်းလႃး၊ မိူဝ်ႈဝႃးၵၢင်ၼႂ် ၵႂႃႇဢႅဝ်ႇၸွမ်းၽၵ်းတူတႃႈလေႃး တူၺ်းထုင်ႉသၢပ်ႇ ၶွပ်ႇၼမ်ႉလႅၼ်လိၼ်သေ ပွၵ်ႈၶိုၼ်း ၵၢင်ၼႂ်ယၢမ်း 08:30 မူင်း၊ ၽူႈယႂ်ႇၵူၼ်းလူင်ၸုမ်းမိူင်းလႃး ၸွမ်းသူင်ႇထိုင်ၶူဝ်တႃႈပိင်း (ၼမ်ႉလူၺ်)- ၼႆယဝ်ႉ။
သိုပ်ႇဢၢၼ်ႇ
သိုၵ်းမၢၼ်ႈတင်းသိုၵ်းတဢၢင်း ယိုဝ်းၵၼ်ထႅင်ႈ တီႈလွႆၵႆႇ
ဢိင်ၼိူဝ် သိုၵ်းမၢၼ်ႈဝႅတ်ႉသိုၵ်းတဢၢင်း တီႈပၢင်ႇလူင်၊
ၵူၼ်းဝၢၼ်ႈၵူဝ်သဵင်ၵွင်ႈတႅၵ်ႇ တုၵ်းယွၼ်းႁႂ်ႈ ငိူင်ႉဝႄႈပၼ်လႄႈ
သိုၵ်းတဢၢင်းထွၼ်ဢွၵ်ႇဝၢၼ်ႈ။ သိုၵ်းမၢၼ်ႈ တင်းသိုၵ်းတဢၢင်း
ၵႂႃႇပဵၼ်ပၢင်တိုၵ်းၵၼ် တီႈလွႆၵႆႇ။
ၵဵဝ်ႇၵပ်းလွင်ႈၼႆႉ ဢွၼ်ၼႃႈၼႆႉ သိုၵ်းမၢၼ်ႈ ၵႂႃႇဝႅတ်ႉလွမ်ႉ သိုၵ်းတဢၢင်းဝႆႉတီႈပၢင်ႇလူင် ၸႄႈဝဵင်းၼမ်ႉတူႈ။ ဢိင်ၼိူဝ်ၵူၼ်းဝၢၼ်ႈယွၼ်းၼွမ်းႁုမ်းဝွၼ်း (တွင်းပၢၼ်ႇ) ဝႃႈ ယႃႇပေယိုဝ်းၵၼ်ၼႆသေ သိုၵ်းတဢၢင်း ယွမ်းထွၼ်သိုၵ်း ဢွၵ်ႇၵႂႃႇတၢင်းလွႆၵႆႇ၊ သိုၵ်းမၢၼ်ႈလမ်းလိုပ်ႈၸွမ်း ၸင်ႇၵႂႃႇပဵၼ်ပၢင်တိုၵ်းၵၼ် တၢင်းလွႆၵႆႇ- ၼႆယဝ်ႉ။
မိူဝ်ႈလဵဝ် ၼႂ်းၸိုင်ႈတႆးပွတ်းႁွင်ႇၼႆႉ သိုၵ်းမၢၼ်ႈၽိူမ်ႉထႅမ် ဢဵၼ်ႁႅင်းသိုၵ်းၼမ်။ ၵႃႈပူၼ်ႉမႃး ၼႂ်းမိူင်းတႆး သိုၵ်းမၢၼ်ႈမီးတပ်ႉၸုမ်းလူင် (တပ်ႉမ) 55 ၵလေႃး တပ်ႉလဵဝ်ၵူၺ်း။ မိူဝ်ႈလဵဝ်ၽိူမ်ႉမႃးထႅင်ႈ 4 တပ်ႉမ၊ တင်းမူတ်းမီး 5 တပ်ႉမ။ တပ်ႉမ 77 ပၵူဝ်း၊ တပ်ႉမ 88 မၵူၺ်း၊ တပ်ႉမ 99 မဵၵ်ႉထိလႃႇ ၊ တပ်ႉမ 11 လေးၵူး ဢိၼ်းတၢႆႇ- ၸိူဝ်းၼႆႉ ၶိုၼ်ႈမႃးတူင်ႉၼိုင်ယူႇ တၢင်းမိူင်းတႆးပွတ်းႁွင်ႇ။ ၵူၺ်းၵႃႈ သိုၵ်းမၢၼ်ႈဢၼ်တူင်ႉၼိုင် ယူႇၸိူဝ်းၼႆႉ ဢမ်ႇပႃးတပ်ႉမ 55 ၵလေႃး ဢၼ်ပၵ်းၼႂ်းမိူင်းတႆး။
သိုပ်ႇဢၢၼ်ႇ
ၵူၼ်းဝၢၼ်ႈတဢၢင်း ၵူဝ်သိုၵ်းမၢၼ်ႈၽဝ်ဝၢၼ်ႈ ဢွၼ်ၵၼ်ပၢႆႈဢွၵ်ႇဝၢၼ်ႈ
ဢိင်ၼိူဝ်သိုၵ်းမၢၼ်ႈ သူင်ႇႁႅင်းသိုၵ်း ၶဝ်ႈဝႅတ်ႉသိုၵ်း တဢၢင်း
တီႈပၢင်ႇလူင် ၼႂ်းၸႄႈဝဵင်းၼမ်ႉတူႈသေ ၵူၼ်းဝၢၼ်ႈ ဢွၼ်ၵၼ်ပၢႆႈဢွၵ်ႇဝၢၼ်ႈ၊
ၵွပ်ႈၵူဝ်သဵင်ၵွင်ႈတႅၵ်ႇ သိုၵ်းမၢၼ်ႈၽဝ်ဝၢၼ်ႈ။
လွင်ႈသိုၵ်းတဢၢင်း မႃးယူႇထင်ၼႂ်းဝၢၼ်ႈ ႁႃတီႉၺွပ်းၵူၼ်းၵဵဝ်ႇၶွင်ႈယႃႈမဝ်းၵမ်ၼႆႉ ၵူၼ်းမိူင်းၵမ်ႈၽွင်ႈ တီႈပၢင်ႇလူင်ၵေႃႈ ၸႅင်ႈလၢတ်ႈၵႂႃႇတီႈသိုၵ်းမၢၼ်ႈဝႃႈ သိုၵ်းတဢၢင်း မႃးမီးတီႈၼႆႈ (ပၢင်ႇလူင်)။ သိုၵ်းမၢၼ်ႈ တပ်ႉၸုမ်းလူင် (တပ်ႉမ) 77 ၵေႃႈ သူင်ႇႁႅင်းသိုၵ်းၵႂႃႇသေ တင်ႈတႄႇမိူဝ်ႈဝႃးဝၢႆးဝၼ်း တေႃႇထိုင်ပွတ်းၼႂ်ၼႆႉ သိုၵ်းမၢၼ်ႈ တင်းသိုၵ်းတဢၢင်း တိုၵ်ႉဝႅတ်ႉၵၼ်ဝႆႉယူႇ တီႈပၢင်ႇလူင်- ၼႆယဝ်ႉ။
ဢွၼ်ၼႃႈသိုၵ်းမၢၼ်ႈ တေသူင်ႇႁႅင်းသိုၵ်းၵႂႃႇတီႈ ပၢင်ႇလူင်ၼၼ်ႉ ၵူၼ်းၼႂ်းပႃႇတီႇသိူဝ်ၽိူၵ်ႇၵေႃႉၼိုင်ႈ ၸႅင်ႈလၢတ်ႈၵႂႃႇတီႈတပ်ႉမၢၼ်ႈ ဝႃႈ- ယႃႇပေၵႂႃႇတၢင်းပၢင်ႇလူင်၊ ပေႃးၵႂႃႇၸၢင်ႈလႆႈတိုၵ်းယိုဝ်းၵၼ် တင်းသိုၵ်းတဢၢင်း။ သိုၵ်းမၢၼ်ႈလၢတ်ႈဝႃႈ ၼႆႉပဵၼ်ၶေႃႈၸီႉသင်ႇတၢင်းၼိူဝ်လူင်းမႃး ဢမ်ႇၵႂႃႇဢမ်ႇလႆႈ။ ၾၢႆႇသိုၵ်းမၢၼ်ႈယင်းလၢတ်ႈဝႃႈ- သူၵႂႃႇၸႅင်ႈပၼ်သိုၵ်းတဢၢင်း ႁႂ်ႈၶဝ်ငိူင်ႉပၼ်ႁဝ်း ၼႆတီႈပႃႇတီႇသိူဝ်ၽိူၵ်ႇ။ ၵူၺ်းၵႃႈ ၵွပ်ႈဢမ်ႇမီးတီႈတိတ်းတေႃႇလႄႈ ပႃႇတီႇသိူဝ်ၽိူၵ်ႇၵေႃႈဢမ်ႇလႆႈတိတ်းတေႃႇ သိုၵ်းတဢၢင်း၊ သိုၵ်းမၢၼ်ႈၵေႃႈၵႂႃႇဝႅတ်ႉ သိုၵ်းတဢၢင်းတီႈပၢင်ႇလူင်၊ သိုၵ်းတဢၢင်းၵေႃႈမီးယူႇၼႂ်းဝၢၼ်ႈ၊ ၵူၺ်းၵႃႈ ႁၢၼ်ႉတေႃႇမိူဝ်ႈလဵဝ် သဵင်ၵွင်ႈပႆႇတႅၵ်ႇ ၼင်ႇၵဝ်ႇ- ၵူၼ်းၼုမ်ႇၼႂ်းပိုၼ်ႉတီႈၵေႃႉၼိုင်ႈ လၢတ်ႈ။
သိုၵ်းမၢၼ်ႈ တပ်ႉမ 77 ၼႆႉ မီးပၼ်ႁႃမိူဝ်ႈလႂ်ၵေႃႈ ၵႆႉၽဝ်ဝၢၼ်ႈၵူၼ်းတိၵ်းတိၵ်း။ ၶဝ်ၼႆႉ မိူဝ်ႈၵႂႃႇတၢင်း မိူင်းယၢင်းၽိူၵ်ႇ ၸိူဝ်းၼႆႉၵေႃႈ ၵႆႉၽဝ်ဝၢၼ်ႈၵူၼ်း၊ ၵွပ်ႈၼၼ် ၵူၼ်းဝၢၼ်ႈၵူၼ်းမိူင်းၼႆႉ ၵူဝ်သိုၵ်းမၢၼ်ႈမႃး ၽဝ်ဝၢၼ်ႈသေ ဢွၼ်ၵၼ်ပၢႆႈ၊ မိူဝ်ႈလဵဝ် ၵူၼ်းၼုမ်ႇၶဝ် ပႃးၵူၼ်းထဝ်ႈၵူၼ်းၵႄႇ ၸေးလုၵ်ႈၸေးလၢင်းသေ ပႃးၵၼ်ပၢႆႈဢွၵ်ႇဝၢၼ်ႈ- ၵူၼ်းၼုမ်ႇၼႂ်းပိုၼ်ႉတီႈ သိုပ်ႇလၢတ်ႈ။
ပွတ်းပၢင်ႇလူင် ၸႄႈဝဵင်းၼမ်ႉတူႈၼႆႉ မိူဝ်ႈဝႃး တပ်ႉမၢၼ်ႈ 503 တင်း 504 လုၵ်ႉတၢင်းသီႇပေႃႉ ၵႂႃႇထႅမ်ႁႅင်းသိုၵ်းထႅင်ႈ။ ပွတ်းတွၼ်ႈၼႆႉ သိုၵ်းမၢၼ်ႈထႅမ်ႁႅင်းသိုၵ်းၼမ်ဝႆႉ၊ လႅပ်ႈတေဢမ်ႇလွတ်ႈယိုဝ်း ၵၼ်ထႅင်ႈ- လႆႈႁူႉၼင်ႇၼႆ။
သိုပ်ႇဢၢၼ်ႇ
သိုၵ်းမၢၼ်ႈတင်းသိုၵ်းတဢၢင်း ပဵၼ်ပၢင်တိုၵ်း ၵၼ်လၢႆတီႈ ၼႂ်းၸိုင်ႈတႆးပွတ်းႁွင်ႇ
ဢိင်ၼိူဝ်သိုၵ်းမၢၼ်ႈ ထႅမ်ႁႅင်းသိုၵ်း ၶိုၼ်ႈၸူး ၼႂ်းပိုၼ်ႉတီႈၼႃႈလိၼ်
တပ်ႉသိုၵ်းတဢၢင်း (ပလွင်ႈ) တူင်ႉၼိုင် ၼႂ်းၸိုင်ႈတႆးပွတ်းႁွင်ႇသေ
သွင်ၾၢႆႇပဵၼ် ပၢင်တိုၵ်းၵၼ်လၢႆတီႈ၊ ၼႂ်းၸႄႈဝဵင်းၵူတ်ႉၶၢႆ ၼမ်ႉၶမ်း ၼမ်ႉသၼ်ႇ
ၸိူဝ်းၼႆႉ။
ပၢင်တိုၵ်းၼႆႉ ၾၢႆႇတပ်ႉသိုၵ်းတဢၢင်း ပဵၼ်တပ်ႉၸုမ်း 2 တပ်ႉၵွင် 256 ၊ သိုၵ်းမၢၼ်ႈတပ်ႉၶလယ 106 တႂ်ႈတပ်ႉမ 77 ။ သိုၵ်းတဢၢင်း ယိုဝ်းမၢၵ်ႇ RPG သႂ်ႇသိုၵ်းမၢၼ်ႈ ဢၼ်ၶိုၼ်ႈၸူးၼၼ်ႉလႄႈ သိုၵ်းမၢၼ်ႈလႆႈတၢႆထင်တီႈ 2 ၵေႃႉ၊ ဝၢတ်ႇၸဵပ်းလိူဝ်ႁႅင်း 2 ၵေႃႉ- ၼႆယဝ်ႉ။
ၵဵဝ်ႇၵပ်းပၢင်တိုၵ်း ဝူင်ႈၵၢင်သိုၵ်းမၢၼ်ႈ တင်းသိုၵ်းတဢၢင်းၼႆႉ ပူၼ်ႉမႃးမိူဝ်ႈဝၼ်းတီႈ 17/10/2014 ႁူဝ်ၶမ်ႈယၢမ်း 19:15 မူင်း၊ သိုၵ်းမၢၼ်ႈ တႂ်ႈတပ်ႉၸုမ်းလူင် (တပ်ႉမ) 88 တင်း တပ်ႉသိုၵ်းတဢၢင်း (TNLA) တပ်ႉၵွင် 478 ပဵၼ်ပၢင်တိုၵ်းၵၼ် တီႈ 13 လၵ်း၊ ၼိူဝ်သဵၼ်ႈတၢင်း ၼမ်ႉၶမ်း- ၼမ်ႉၽၵ်းၵႃ ၼႂ်းၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ။
ၼႂ်းဝၼ်းတီႈ 17 ၵူၺ်းၼင်ႇၵဝ်ႇ၊ ၵၢင်ၶမ်ႈယၢမ်း 21:00 မူင်း၊ သိုၵ်းမၢၼ်ႈတႂ်ႈတပ်ႉမ 88 တင်း သိုၵ်းတဢၢင်း တပ်ႉၵွင် 112 လႆႈပဵၼ်ပၢင်တိုၵ်းယိုဝ်းၵၼ်ထႅင်ႈ တီႈႁိမ်းဝၢၼ်ႈ ၼမ်ႉသီးရီး ၸႄႈဝဵင်းၼမ်ႉၶမ်း၊ တေႃႇထိုင်ႁိမ်းၸမ် 22:00 မူင်း ပၢင်တိုၵ်းၸင်ႇယဝ်ႉတူဝ်ႈ။
လွင်ႈလႆႈပဵၼ်ပၢင်တိုၵ်းၼႆႉ ယွၼ်ႉသိုၵ်းမၢၼ်ႈ ၸွမ်းလိုပ်ႈလမ်းၵႅတ်ႇ တပ်ႉသဵၼ်ႈတႃႈသၢႆတၢင်း တပ်ႉသိုၵ်း တဢၢင်း TNLA တိၵ်းတိၵ်းလႄႈ လႆႈပဵၼ်ပၢင်တိုၵ်း- ၽူႈမီးၸၼ်ႉ ၼႂ်းသိုၵ်းတဢၢင်းၵေႃႉၼိုင်ႈ လၢတ်ႈ ၼင်ႇၼႆ။
ယွၼ်ႉၾၢႆႇတပ်ႉသိုၵ်းမၢၼ်ႈ ထႅမ်ႁႅင်းသိုၵ်းၸူး တပ်ႉသိုၵ်းတဢၢင်းလႄႈ မိူဝ်ႈဝၼ်းတီႈ 20/10/2014 ယၢမ်းႁူဝ်ၶမ်ႈ 17:30-18:00 မူင်း၊ တပ်ႉသိုၵ်းတဢၢင်း တပ်ႉၵွင် 101 တင်းသိုၵ်းမၢၼ်ႈ ၶလလ 45 လႆႈပဵၼ်ပၢင်တိုၵ်းၵၼ်ထႅင်ႈ တီႈၼႂ်းၵႄႈဝၢၼ်ႈငေႃႉငႃး တင်းမိူင်းယူႉဢွၼ်ႇ တီႈႁိမ်းဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ- ၼႆယဝ်ႉ။
သိုပ်ႇဢၢၼ်ႇ
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 38-40
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 38-40 ။ ၽူႈမီး
သိလ်ထမ်း သုင် ဢမ်ႇဢၢတ်ႇတူဝ်ၵဝ်ႇဝႃႈမီး သိလ်ထမ်း ၵေႃႉၼၼ်ႉ
ပဵၼ်ၽူႈမီးသိလ်ထမ်း။ ၽူႈမီးသိလ်ထမ်းတႅမ်ႇ ၵူၺ်းဢၢတ်ႇတူဝ်ၵဝ်ႇဝႃႈ
ဢမ်ႇၶၢတ်ႇသိလ်ထမ်း ၵေႃႉၼၼ်ႉ ဢမ်ႇမီးသိလ်ထမ်း။
ၽူႈမီး သိလ်ထမ်း သုင် ဢမ်ႇဢၢတ်ႇတူဝ်ၵဝ်ႇဝႃႈမီး သိလ်ထမ်း
ၵေႃႉၼၼ်ႉ ပဵၼ်ၽူႈမီးသိလ်ထမ်း။
ၽူႈမီးသိလ်ထမ်းတႅမ်ႇ ၵူၺ်းဢၢတ်ႇတူဝ်ၵဝ်ႇဝႃႈ ဢမ်ႇၶၢတ်ႇသိလ်ထမ်း
ၵေႃႉၼၼ်ႉ ဢမ်ႇမီးသိလ်ထမ်း။
ၽူႈမီးသိလ်ထမ်းသုင် ဢမ်ႇဢုပ်ႇလႄႈ ဢမ်ႇၵိူဝ်းမၢင်ႇပိူဝ်ႈတူဝ်ၵဝ်ႇ
ၽူႈမီးသိလ်ထမ်းတႅမ်ႇ ၸၢင်ႈဢုပ်ႇလႄႈ ၵိူဝ်းမၢင်ႇပိူဝ်ႈတူဝ်ၵဝ်ႇ
ၽူႈမီးသိလ်ထမ်း မဵတ်ႈတႃႇယႂ်ႇသုင် ၸၢင်ႈဢုပ်ႇ ၵူၺ်းဢမ်ႇၵိူဝ်းမၢင်ႇပိူဝ်ႈတူဝ်ၵဝ်ႇ
ၽူႈမီးသၸ်ႈၸႃႇသုင် ၸၢင်ႈဢုပ်ႇလႄႈ ၵိူဝ်းမၢင်ႇပိူဝ်ႈတူဝ်ၵဝ်ႇ
ၽူႈတိုဝ်းၵမ်ႁိတ်ႈထုင်းၼမ် ၸၢင်ႈဢုပ်ႇ ၵူၺ်းဢမ်ႇမီးၽႂ်တွပ်ႇႁပ်ႉ
မၼ်းၸင်ႇၵဵၼ်ၶႅၼ်သိူဝ်ႈတူဝ်ၵဝ်ႇ တဵၵ်းႁႂ်ႈပိူၼ်ႈၸွမ်း။
ၸင်ႇဝႃႈ ၶၢတ်ႇတဝ်ယဝ်ႉ မီးသိလ်ထမ်း ဢွၵ်ႇမႃး
ၶၢတ်ႇသိလ်ထမ်းယဝ်ႉ မဵတ်ႈတႃႇဢွၵ်ႇမႃး
ၶၢတ်ႇမဵတ်ႈတႃႇယဝ်ႉ သၸ်ႈၸႃႇဢွၵ်ႇမႃး
ၸင်ႇဝႃႈ ၶၢတ်ႇသၸ်ႈၸႃႇယဝ်ႉ ႁိတ်ႈထုင်းဢွၵ်ႇမႃး။
ႁိတ်ႈထုင်း ပဵၼ်ပိူၵ်ႇၼွၵ်ႈၶွင် လွင်ႈယုမ်ႇယမ်လႄႈ လွင်ႈၶွတ်ႇပၼ်ႈမၼ်ႈလီ (loyalty)
ပဵၼ်တူဝ်ၵၢၼ်ႁဵတ်းႁႂ်ႈဢူၼ်ယုင်ႈ
ၵေႃႉဢၼ်ဝႃႈ ႁူႉၵွၼ်ႇပိူၼ်ႈ ပဵၼ်မွၵ်ႇၶွင်တဝ်ၵူၺ်းလႄႈ
ပဵၼ်တူဝ်တႄႇလွင်ႈငိူဝ်ႈငၢဝ်ႈ
ၸင်ႇဝႃႈ မွၼ်းၵူၼ်း သႂ်ႇၸႂ်လွၼ်ႉမွၼ်းလိူဝ်ပိူၵ်ႇၼွၵ်ႈ ဢဝ်ၼိုင်ႈယဝ်ႉပႅတ်ႈၼိုင်ႈ။
ၶေႃႈမၢႆတွင်း
လဝ်ႇၸိုဝ်ႇႁၼ်ဝႃႈ ၼွၵ်ႈသေ “တဝ်” (ထမ်း) ၼၼ်ႉ ဢမ်ႇမီးဝႆႉၼႂ်းလူၵ်ႈႁင်းမၼ်း။ ထုၵ်ႇၵေႃႇသၢင်ႈၶိုၼ်ႈမႃးၼၼ်ႉၵူၺ်း၊ မိူၼ်သိလ်ထမ်း၊ မဵတ်ႈတႃႇ၊ သၸ်ႈၸႃႇ၊ ႁိတ်ႈထုင်း ၸိူဝ်းၼႆႉ။ ပေႃးမီး တဝ် ယဝ်ႉတႄႉ သိလ်ထမ်း မဵတ်ႈတႃႇ သၸ်ႈၸႃႇ ၸိူဝ်းၼႆႉ ဢမ်ႇတၢပ်ႈၶူင်ဢွၵ်ႇ။ တိုၼ်းမီးမႃးၸွမ်း တဝ် ၼႆယဝ်ႉ။
ၶေႃႈသပ်းယွႆႈ ၵၼ် 38
တီႈဢၼ်ပႄ “တိူဝ်” ဝႃႈ “သိလ်ထမ်း” ၼႆႉ ၵမ်ႈၽွင်ႈဢမ်ႇႁၼ်ထုၵ်ႇ။ ၶဝ်ဝႃႈ “တိူဝ်” ၼႆႉ ပွင်ႇဝႃႈ “ဢူငဝ်း” (power) “ႁႅင်း” ။ တီႈပွင်ႇဢၼ်ထုၵ်ႇသုတ်းၼႆႉ တေပဵၼ်
တဝ် ပၵ်းပိူင် သၽႃႇဝလူင် (The law or the way of nature)
တိူဝ် ဢူငဝ်း ဢဵၼ်ႁႅင်းဢၼ်လႆႈမႃးလူၺ်ႈ လွင်ႈတိုဝ်းၵမ်ၸွမ်း ပၵ်းပိူင်သၽႃႇဝလူင် (Power that derives from observation of the law or the way of nature)
ႁႅင်းယႂ်ႇသုတ်းၼႆႉ ဢမ်ႇတၢပ်ႈႁဵတ်းသင်။ ပွႆႇပဵၼ်ၸွမ်းသၽႃႇဝ။ ၵူၺ်းၵႃႈ ၸိူဝ်းမီးတိူဝ် ႁႅင်းယႂ်ႇသုတ်းၼႆႉ ဢမ်ႇတၢပ်ႈႁဵတ်းသင်သေ ယဝ်ႉတူဝ်ႈလႆႈၸွမ်းၼင်ႇ လူဝ်ႇပဵၼ်။ (No action, yet nothing is left undone)
ၸဵမ်မိုၼ်ႉသိုၼ်းၵွၼ်ႇ မီးၸိူဝ်းထိုင်သုတ်းယွတ်ႈ ပဵၼ်ၼိုင်ႈလဵဝ်
ၾႃႉ ပဵၼ်ၼိုင်ႈၵေႃႈပၢင်ႇသႂ်
လိၼ် ပဵၼ်ၼိုင်ႈၵေႃႈၼိမ်သဝ်း
ၶုၼ်ၽီ ပဵၼ်ၼိုင်ႈၵေႃႈ မီးဢူၽုင်းမုၼ်ငဝ်း
ႁူၺ်ႈၵႄႈလွႆ ပဵၼ်ၼိုင်ႈၵေႃႈ မီးၶွၼ်ႇ
သတ်းတင်းလၢႆပဵၼ်ၼိုင်ႈၵေႃႈ ၽႄႈတိူၼ်း
ၶုၼ်မိူင်း ပဵၼ်ၼိုင်ႈၵေႃႈ တႂ်ႈၾႃႉလႆႈႁပ်ႉလွင်ႈတဵင်ႈထမ်း (Justice)
လိၼ် ဢမ်ႇၼိမ်သဝ်း တၵ်းၵူၼ်ႇ
ၶုၼ်ၽီ ဢမ်ႇမီးဢူၽုင်း တၵ်းဝွတ်ႈဝၢႆး
ႁူၺ်ႈဢမ်ႇမီးၶွၼ်ႇ တၵ်းႁဵဝ်ႇၸွပ်ႈ
သတ်းတင်းလၢႆ ဢမ်ႇၽႄႈတိူၼ်း တၵ်းမူၺ်ႉ
ၶုၼ်မိူင်း ဢမ်ႇတဵင်ႈထမ်း တၵ်းလူႉ။
ၸင်ႇဝႃႈ လွင်ႈဝႆႉတူဝ်တႅမ်ႇ ပဵၼ်ငဝ်ႈလွင်ႈယိင်ႈယႂ်ႇ
သုင် တၵ်းလႆႈၵေႃႇသၢင်ႈၼိူဝ်ၵဝ်ႉငဝ်ႈ တႅမ်ႇ
ၶုၼ်မိူင်း ၶဝ်ၸင်ႇႁဵၵ်ႈတူဝ်ၵဝ်ႇဝႃႈ “ၵေႃႉႁၢမ်းတီႈပိုင်ႈဢိင်” ပဵၼ် “လုၵ်ႈတိၼ်ႇၾႃႉ”
ၶေးၶဝ်ၸဝ်ႈၵေႃႈႁူႉတူဝ်ဝႃႈ ဝႆႉတူဝ်တႅမ်ႇ ပဵၼ်ငဝ်ႈတႃႇၶိုၼ်ႈယႂ်ႇ။
ၸင်ႇဝႃႈ ၽူႈလူင်ႉပွင်ႇ ၸႂ်ႉတိုဝ်းလေႃႉၼမ်
ၵူၺ်း ဢမ်ႇမီးလေႃႉပဵၼ်ၶွင်သုၼ်ႇတူဝ်
ဢမ်ႇၶႂ်ႈႁိူဝ်ႈယူႇမိူၼ်သႅင်ၶဵဝ်
ၵူၺ်းၶႂ်ႈယူႇတႅတ်ႈငၢႆႈ မိူၼ်ၵွၼ်ႈႁိၼ်။
ပွၵ်ႈဝၢႆႇလင် ပဵၼ်ၵၢၼ်တူင်ႉၼိုင်ၶွင်တဝ်
ၵၢၼ်ယွမ်းတေႃႇ ပဵၼ်လၢႆးတိုဝ်းၵမ်ၶွင်တဝ်။
ၵူႈသမ်ႇသိင်ႇတႂ်ႈၾႃႉ လုၵ်ႉတီႈ မီး ပဵၼ်မႃး
မီး ၼၼ်ႉၵေႃႈ လုၵ်ႉတီႈ ဢမ်ႇမီး ပဵၼ်မႃး။
ၶေႃႈတီႈပွင်ႇ
သၽႃႇဝမိူင်းၶူင်းၵၢင် လီၸႃႉႁူမ်ႈၵၼ်၊ လီၼႃႇယဝ်ႉၸႃႉမႃး။ ၸႃႉၼႃႇယဝ်ႉလီမႃး။ ယွၼ်ႉၼၼ် ၶဵင်ႈတေႃႇသၽႃႇဝ ၶတ်းတေႃႇသၽႃႇဝ ဢမ်ႇထုၵ်ႇတင်း သဵၼ်ႈတၢင်းတဝ်။ တေလႆႈယွမ်းတေႃႇသၽႃႇဝသေ ၶိုင်ပွင်ၵႂႃႇၸူး တီႈႁဝ်းလူဝ်ႇၽႅဝ်။
ဢမ်ႇမီး ဢၼ်ဝႃႈၼၼ်ႉ ပွင်ႇဝႃႈဝၢင်ႈပဝ်ႇ။ ဝၢင်ႈပဝ်ႇၼၼ်ႉ မီးဢဵၼ်ႁႅင်းတိုတ်ႉၸၼ် မိူၼ်ႁိူၼ်းပဝ်ႇ။
သိုပ်ႇဢၢၼ်ႇ


c: text/html

text:
Friday, Oct 24th
Last update03:44:18 PM GMT
ဢိင်ၼိူဝ်ၼႃႈႁိူၼ်းယုင်ႈယၢင်ႈ၊ ၶိုၼ်ႈလုမ်းတြႃး လွင်ႈပႅတ်ႈၵၼ်သေ ၽူဝ်မၢၼ်ႈ ၵေႃႉႁၢပ်ႇၵၢၼ်ၶုၼ် ၾၢႆႇလိူမ်ႈလႆႇ တီႈမိူင်းယၢင်း တိုတ်ႉပွႆႇမၢၵ်ႇတႅၵ်ႇၼိူဝ်ႁိူၼ်း၊ ႁဵတ်းႁႂ်ႈတိူဝ်ႉၺႃးမေးၼၢင်း ဝၢတ်ႇၸဵပ်းလႄႈ ပီႈၼွင်ႉတၢႆၸွမ်းလၢႆၵေႃႉ။
ၸုမ်းလူင်ပွင်ၸိုင်ႈမၢၼ်ႈ ၵႂႃႇႁူပ်ႉၸုမ်းမိူင်းလႃး တင်းၸုမ်းဝႃႉ တီႈမိူင်းလႃး။ လၢတ်ႈယုၵ်ႉယွင်ႈ ဢဝ်မုၼ် လွင်ႈငမ်းယဵၼ် ဢၼ်ၵိုတ်းယိုဝ်းမႃးသေ သဵင်ၵွင်ႈ ဢမ်ႇတႅၵ်ႇသေပွၵ်ႈ၊ ႁႂ်ႈႁဵတ်းၸွမ်း လၵ်းၵၢၼ် 6 ၶေႃႈ။ သူၼ်းႁႂ်ႈပိုတ်ႇၵၢၼ်တွင်ႈတဵဝ်း တီႈမိူင်းလႃး၊ ႁႂ်ႈၸုမ်းဝႃႉ တင်းၸုမ်းမိူင်းလႃး လူင်းတိုၼ်းထၢင်ႇႁၢင်ႈ။
ဢိင်ၼိူဝ် သိုၵ်းမၢၼ်ႈဝႅတ်ႉသိုၵ်းတဢၢင်း တီႈပၢင်ႇလူင်၊ ၵူၼ်းဝၢၼ်ႈၵူဝ်သဵင်ၵွင်ႈတႅၵ်ႇ တုၵ်းယွၼ်းႁႂ်ႈ ငိူင်ႉဝႄႈပၼ်လႄႈ သိုၵ်းတဢၢင်းထွၼ်ဢွၵ်ႇဝၢၼ်ႈ။ သိုၵ်းမၢၼ်ႈ တင်းသိုၵ်းတဢၢင်း ၵႂႃႇပဵၼ်ပၢင်တိုၵ်းၵၼ် တီႈလွႆၵႆႇ။
ဢိင်ၼိူဝ်သိုၵ်းမၢၼ်ႈ သူင်ႇႁႅင်းသိုၵ်း ၶဝ်ႈဝႅတ်ႉသိုၵ်း တဢၢင်း တီႈပၢင်ႇလူင် ၼႂ်းၸႄႈဝဵင်းၼမ်ႉတူႈသေ ၵူၼ်းဝၢၼ်ႈ ဢွၼ်ၵၼ်ပၢႆႈဢွၵ်ႇဝၢၼ်ႈ၊ ၵွပ်ႈၵူဝ်သဵင်ၵွင်ႈတႅၵ်ႇ သိုၵ်းမၢၼ်ႈၽဝ်ဝၢၼ်ႈ။
ဢိင်ၼိူဝ်သိုၵ်းမၢၼ်ႈ ထႅမ်ႁႅင်းသိုၵ်း ၶိုၼ်ႈၸူး ၼႂ်းပိုၼ်ႉတီႈၼႃႈလိၼ် တပ်ႉသိုၵ်းတဢၢင်း (ပလွင်ႈ) တူင်ႉၼိုင် ၼႂ်းၸိုင်ႈတႆးပွတ်းႁွင်ႇသေ သွင်ၾၢႆႇပဵၼ် ပၢင်တိုၵ်းၵၼ်လၢႆတီႈ၊ ၼႂ်းၸႄႈဝဵင်းၵူတ်ႉၶၢႆ ၼမ်ႉၶမ်း ၼမ်ႉသၼ်ႇ ၸိူဝ်းၼႆႉ။
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 38-40 ။ ၽူႈမီး သိလ်ထမ်း သုင် ဢမ်ႇဢၢတ်ႇတူဝ်ၵဝ်ႇဝႃႈမီး သိလ်ထမ်း ၵေႃႉၼၼ်ႉ ပဵၼ်ၽူႈမီးသိလ်ထမ်း။ ၽူႈမီးသိလ်ထမ်းတႅမ်ႇ ၵူၺ်းဢၢတ်ႇတူဝ်ၵဝ်ႇဝႃႈ ဢမ်ႇၶၢတ်ႇသိလ်ထမ်း ၵေႃႉၼၼ်ႉ ဢမ်ႇမီးသိလ်ထမ်း။
သိုၵ်းလူင်ပွင်ၸိုင်ႈမၢၼ်ႈ ၵႂႃႇသွၵ်ႈတဝ် ႁိူၼ်းၸၢဝ်းၶိူဝ်း တဢၢင်း (ပလွင်ႈ) ၼႂ်းၸႄႈဝဵင်းၼမ်ႉၶမ်း၊ ၸီႉၼႄးဝႃႈ ၵမ်ႉထႅမ်သိုၵ်းတဢၢင်း။
ၼၢင်းပႅင်း မေးၼၢင်းမေႃတႅမ်ႈ/ ႁွင်ႉၽဵင်းၵႂၢမ်း ၸိုဝ်ႈလိုဝ်းလင် ၸၢႆးမူး (သဵင်ႈၵမ်) လူႉသဵင်ႈသုတ်းမုၼ်၊ မီးၵၢၼ်တင်ႈ ပၢင်ၸႃႇပၼ ႁႅၼ်းတၢၼ်းပၼ်တီႈ ဝတ်ႉၵူႇတဝ်ႈ ဝဵင်းၵဵင်းမႆႇ ၸိုင်ႈထႆး။
ၸုမ်းၶိုင်ပွင်လွင်ႈငမ်းယဵၼ် (UPWC) လူင်ပွင်ၸိုင်ႈမၢၼ်ႈ တင်း တပ်ႉသိုၵ်းၸိုင်ႈတႆး (SSPP/SSA) ႁူပ်ႉဢုပ်ႇၵၼ် တီႈလႃႈသဵဝ်ႈ၊ ပၼ်တၢင်းၶႆႈၸႂ် ႁႂ်ႈၶွတ်ႇၽွတ်ႈၶွမ်ႊမတီႊ ပူၵ်းပွင်ပိုၼ်ႉတီႈႁုၼ်ႈမုၼ်းၵတ်းယဵၼ် ဢၼ်မီးၽူႈယႂ်ႇ ၵူၼ်းလူင်သွင်ၾၢႆႇ ၶဝ်ႈႁူမ်ႈ။
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 38-40 ။ ၽူႈမီး သိလ်ထမ်း သုင် ဢမ်ႇဢၢတ်ႇတူဝ်ၵဝ်ႇဝႃႈမီး သိလ်ထမ်း ၵေႃႉၼၼ်ႉ ပဵၼ်ၽူႈ...
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ...
မိူဝ်းၸဝ်ႈၾႃႉတႆး တူၵ်းႁွတ်ႈတႂ်း ဢူငဝ်းဢႃႇၼႃႇ ဢိင်းၵလဵတ်ႈ ဢိင်းၵလဵတ်ႈၶဝ် လဵပ်ႈႁဵၼ်းလွင်ႈမိူင်း ၸဝ်ႈၾႃႉတႆးၼႆႉ တင်ႈတႄႇၸဵမ်မိူဝ်ႈပီ 18...
1.တုင်းထွမ်ႇႁဵတ်းၸွမ်း ၶေႃႈပူင်ၶေႃႈသင်ႇတႅတ်ႈ ၼႅတ်ႈ။ တုင်းထွမ်ႇ ႁဵတ်း ၸွမ်းလႅတ်းသႅဝ်းၽႂ်းၽၢႆ။ 2. ႁၵ်ႉႁူမ်ၼပ်ႉယမ်ၽူႈယႂ်ႇၵူၼ်းလူင်။
မၢႆဝၼ်း 09/02/2014
ထိုင်/
ႁူင်းပွႆႇပိုၼ်ၶၢဝ်ႇ ပၢင်လူင် (ၾၢႆႇတႆး) လွင်ႈၸၢဝ်းၶိူဝ်းပီႈၼွင်ႉလွႆ ၼႄၵၢင်ၸႂ် လွင်ႈယႃႈမဝ်းၵမ် ပူၼ်ႉမႃးမိူဝ်ႈ...

robotstxt: allowed

filter: keep


text:
Thursday, Oct 23rd
Last update01:49:59 PM GMT
ဢိင်ၼိူဝ်သိုၵ်းမၢၼ်ႈ သူင်ႇႁႅင်းသိုၵ်း ၶဝ်ႈဝႅတ်ႉသိုၵ်း တဢၢင်း တီႈပၢင်ႇလူင် ၼႂ်းၸႄႈဝဵင်းၼမ်ႉတူႈသေ ၵူၼ်းဝၢၼ်ႈ ဢွၼ်ၵၼ်ပၢႆႈဢွၵ်ႇဝၢၼ်ႈ၊ ၵွပ်ႈၵူဝ်သဵင်ၵွင်ႈတႅၵ်ႇ သိုၵ်းမၢၼ်ႈၽဝ်ဝၢၼ်ႈ။
ဢိင်ၼိူဝ်သိုၵ်းမၢၼ်ႈ ထႅမ်ႁႅင်းသိုၵ်း ၶိုၼ်ႈၸူး ၼႂ်းပိုၼ်ႉတီႈၼႃႈလိၼ် တပ်ႉသိုၵ်းတဢၢင်း (ပလွင်ႈ) တူင်ႉၼိုင် ၼႂ်းၸိုင်ႈတႆးပွတ်းႁွင်ႇသေ သွင်ၾၢႆႇပဵၼ် ပၢင်တိုၵ်းၵၼ်လၢႆတီႈ၊ ၼႂ်းၸႄႈဝဵင်းၵူတ်ႉၶၢႆ ၼမ်ႉၶမ်း ၼမ်ႉသၼ်ႇ ၸိူဝ်းၼႆႉ။
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 38-40 ။ ၽူႈမီး သိလ်ထမ်း သုင် ဢမ်ႇဢၢတ်ႇတူဝ်ၵဝ်ႇဝႃႈမီး သိလ်ထမ်း ၵေႃႉၼၼ်ႉ ပဵၼ်ၽူႈမီးသိလ်ထမ်း။ ၽူႈမီးသိလ်ထမ်းတႅမ်ႇ ၵူၺ်းဢၢတ်ႇတူဝ်ၵဝ်ႇဝႃႈ ဢမ်ႇၶၢတ်ႇသိလ်ထမ်း ၵေႃႉၼၼ်ႉ ဢမ်ႇမီးသိလ်ထမ်း။
သိုၵ်းလူင်ပွင်ၸိုင်ႈမၢၼ်ႈ ၵႂႃႇသွၵ်ႈတဝ် ႁိူၼ်းၸၢဝ်းၶိူဝ်း တဢၢင်း (ပလွင်ႈ) ၼႂ်းၸႄႈဝဵင်းၼမ်ႉၶမ်း၊ ၸီႉၼႄးဝႃႈ ၵမ်ႉထႅမ်သိုၵ်းတဢၢင်း။
ၼၢင်းပႅင်း မေးၼၢင်းမေႃတႅမ်ႈ/ ႁွင်ႉၽဵင်းၵႂၢမ်း ၸိုဝ်ႈလိုဝ်းလင် ၸၢႆးမူး (သဵင်ႈၵမ်) လူႉသဵင်ႈသုတ်းမုၼ်၊ မီးၵၢၼ်တင်ႈ ပၢင်ၸႃႇပၼ ႁႅၼ်းတၢၼ်းပၼ်တီႈ ဝတ်ႉၵူႇတဝ်ႈ ဝဵင်းၵဵင်းမႆႇ ၸိုင်ႈထႆး။
ၸုမ်းၶိုင်ပွင်လွင်ႈငမ်းယဵၼ် (UPWC) လူင်ပွင်ၸိုင်ႈမၢၼ်ႈ တင်း တပ်ႉသိုၵ်းၸိုင်ႈတႆး (SSPP/SSA) ႁူပ်ႉဢုပ်ႇၵၼ် တီႈလႃႈသဵဝ်ႈ၊ ပၼ်တၢင်းၶႆႈၸႂ် ႁႂ်ႈၶွတ်ႇၽွတ်ႈၶွမ်ႊမတီႊ ပူၵ်းပွင်ပိုၼ်ႉတီႈႁုၼ်ႈမုၼ်းၵတ်းယဵၼ် ဢၼ်မီးၽူႈယႂ်ႇ ၵူၼ်းလူင်သွင်ၾၢႆႇ ၶဝ်ႈႁူမ်ႈ။
ၸုမ်းတူင်ႇဝူင်းၵူၼ်း မိူင်းမၢၼ်ႈ ၸတ်းပၢင်ပွႆး ၵိူဝ်းမိုတ်ႈၸမ်ၸႂ် မိူင်းၵျပၼ်ႊ တင်းမိူင်းမၢၼ်ႈ တီႈမိူင်းၵျပၼ်ႊ၊ မီးၵၢၼ်ၼႄ ၾိင်ႈငႄႈႁိတ်ႈႁွႆးတႆး ၶူဝ်းတႆး၊ မေႃႁွင်ႉၽဵင်းၵႂၢမ်းမၢၼ်ႈ ၶဝ်ႈႁူမ်ႈမူၼ်ႈၸႂ်ပၼ်။
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 36-37 ။ တေၵေႃႇပဵၼ်ၵွင် ဢဝ်ၽႄႇဝႆႉၵွၼ်ႇ တေဢဝ်ႁူတ်း ပွႆႇယိုတ်ႈဝႆႉၵွၼ်ႇ တေဢဝ်သင်ႁၢႆ ႁႂ်ႈမၼ်းတင်ႈၶိုၼ်ႈမႃးၵွၼ်ႇ တေဢဝ်သုတ်းၵွႆ ႁႂ်ႈမၼ်းတႄႇငဝ်ႈသေၵွၼ်ႇ ၼႆႉပဵၼ်ပၢႆးႁူႉ ဢၼ်လိုၵ်ႉလမ်ႇ။ (ပိၼ်ႇၵမ်းသွင်)
ၸုမ်းၸိူဝ်ႉၸၢတ်ႈၶၢင် (KNO) ဢွၵ်ႇလိၵ်ႈ ပိုၼ်ၽၢဝ်ႇ သၢၼ်ၶတ်းလွင်ႈသိုၵ်းမၢၼ်ႈ ႁၢင်ႈႁႅၼ်းသိုၵ်းလေႃႇတိုၵ်း တပ်ႉသိုၵ်းၸိုင်ႈတႆး (SSPP/SSA) တင်း တပ်ႉသိုၵ်းယၢင်းပုတ်ႉထ (DKBA) ။
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈဢူငဝ်း ၵၼ် 38-40 ။ ၽူႈမီး သိလ်ထမ်း သုင် ဢမ်ႇဢၢတ်ႇတူဝ်ၵဝ်ႇဝႃႈမီး သိလ်ထမ်း ၵေႃႉၼၼ်ႉ ပဵၼ်ၽူႈ...
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ...
မိူဝ်းၸဝ်ႈၾႃႉတႆး တူၵ်းႁွတ်ႈတႂ်း ဢူငဝ်းဢႃႇၼႃႇ ဢိင်းၵလဵတ်ႈ ဢိင်းၵလဵတ်ႈၶဝ် လဵပ်ႈႁဵၼ်းလွင်ႈမိူင်း ၸဝ်ႈၾႃႉတႆးၼႆႉ တင်ႈတႄႇၸဵမ်မိူဝ်ႈပီ 18...
1.တုင်းထွမ်ႇႁဵတ်းၸွမ်း ၶေႃႈပူင်ၶေႃႈသင်ႇတႅတ်ႈ ၼႅတ်ႈ။ တုင်းထွမ်ႇ ႁဵတ်း ၸွမ်းလႅတ်းသႅဝ်းၽႂ်းၽၢႆ။ 2. ႁၵ်ႉႁူမ်ၼပ်ႉယမ်ၽူႈယႂ်ႇၵူၼ်းလူင်။
မၢႆဝၼ်း 09/02/2014
ထိုင်/
ႁူင်းပွႆႇပိုၼ်ၶၢဝ်ႇ ပၢင်လူင် (ၾၢႆႇတႆး) လွင်ႈၸၢဝ်းၶိူဝ်းပီႈၼွင်ႉလွႆ ၼႄၵၢင်ၸႂ် လွင်ႈယႃႈမဝ်းၵမ် ပူၼ်ႉမႃးမိူဝ်ႈ...


text:
ၸႂ်ႈတေႉယဝ်ႉ ၼမ်ႉၽိုင်ႈၼႆႉၵေႃႈ ၶဝ်ႈပႃးၼႂ်းယႃႈယႃသႅၼ်းၼိုင်ႈၼင်ႇၵဝ်ႇ။ ၼမ်ႉၽိုင်ႈၼႆႉ မၢင်ၸိူဝ်းတေဢဝ်လေႃး ၼမ်ႉမႆႈသေၵိၼ်။ မၢင်းၸိူဝ်းၵေႃႈ တေၶူၼ်းၶဝ်းလေႃးၼမ်ႉလၢင်ႈသေ ၵိၼ်။ မၢင်ၸိူဝ်းၵေႃႈ ဢဝ်သႂ်ႇၼႂ်းၽၵ်းသေၵိၼ်။ မၢင်ၸိူဝ်းၵေႃႈ ဢဝ်သႂ်ႇလေႃးယႃႈယႃတၢင်ႇၸိူဝ်ႉ တၢင်ႇပိူင်သေၵိၼ်။ လၢႆးၵိၼ်မၼ်းမီးၼမ်။ ပေႃးၵႆႉၵိၼ်ပၼ်ၼမ်ႉၽိုင်ႈၸိုင် ၽွၼ်းလီမၼ်းမီးဝႆႉ 10 ယၢင်ႇ ၸိူင်ႉၼင်ႇ -
1) ၼမ်ႉၽိုင်ႈၼႆႉ ႁႄႉၵင်ႈပၼ်လႆႈတၢင်းပဵၼ်ၵႅၼ်ႊသိူဝ်ႊ Cancer လႄႈ တၢင်းပဵၼ်ႁူဝ်ၸႂ်
ၼမ်ႉၽိုင်ႈၼႆႉ ၵွပ်ႈပႃးဝႆႉထၢတ်ႈ Antioxidant flavonoid လႄႈလိူဝ်သေၸၢင်ႈႁႄႉၵင်ႈပၼ်လႆႈတၢင်းပဵၼ် Cancer မၢင်ၸိူဝ်းယဝ်ႉ တၢင်းပဵၼ်ႁူဝ်ၸႂ်ၵေႃႈ ၵႅတ်ႇၶႄႁႄႉၵင်ႈပၼ်လႆႈ။
2) ၼမ်ႉၽိုင်ႈၼႆႉ ၸၢင်ႈႁဵၼ်းႁႂ်ႈ ႁူင်းၶဝ်ႈၸဵပ်းယူပ်ႈယွမ်းလူင်း
ၸွမ်းၼင်ႇ ၾၢႆႇပၢႆးယူႇလီၶဝ်မၢင်ၸုမ်း ၶူၼ်ႉၶႂႃႉႁႃႁၼ်ၼၼ်ႉ ယၢမ်းလဵဝ် မီးၶေႃႈပိုၼ်ၽၢဝ်ႇဝႃႈ ၵဵဝ်ႇလူၺ်ႈမႅင်း Bacteria သေ ၸၢင်ႈႁဵတ်းႁႂ်ႈႁူင်းၶဝ်းႁဝ်းၵႂ်ႈၶိုၼ်ႈမႃးလႂ်၊ ထူင်းၶဝ်ႈၸဵမ်းၶိုၼ်ႈမႃးလႂ်ၸိူဝ်းၼႆႉ ၸၢင်ႈၵေႈပၼ် လႆႈယူႇ-ၼႆယဝ်ႉ။
3) ၼမ်ႉၽိုင်ႈၼႆႉ ၸၢင်ႈႁႄႉၵင်ႈလႆႈမႅင်း Bacteria တင်း Funguses
ၼမ်ႉၽိုင်ႈၼႆႉ မီးၼမ်ႉၵတ်ႉသၢၼ်ၶတ်းၵၼ်တင်း မႅင်း Bacteria လႄႈ Funguses လႆႈ။ ၼမ်ႉၽိုင်ႈလႄႈ enzyme ထႅင်ႈသႅၼ်းၼိုင်ႈၼၼ်ႉ ၶဝ်မႃးႁူမ်ႈႁွမ်းၵၼ်သေ ယဵၼ်းပဵၼ်ၵႂႃႇၼမ်ႉၵတ်ႉ Hydrogen peroxide ယဝ်ႉ။ လုၵ်ႈႁဵၼ်း ၸၼ်ႉၸွမ်ဝေႊၵႃႊ( မိူင်းၼယူႊသီႊလၼ်ႊ) ၽူႈလဵပ်းႁဵၼ်းပီႊတႃႊ လၢတ်ႈၸိူင်ႉၼႆ။
4) ၼမ်ႉၽိုင်ႈၼႆႉ ၸၢင်ႈႁဵၼ်းႁႂ်ႈထူၺ်ႈၸႂ်လူမ်
ၵူၼ်းလဵၼ်ႈႁႅင်း Olympic ၶဝ် မိူဝ်ႈၵူႈပွၵ်ႈတႄႉၵေႃႈ တႃႇႁႂ်ႈတၢင်းႁိူဝ်ႉမွႆႈ တေႁၢႆလႄႈသင် တႃႇႁႂ်ႈပေႃးထူၺ်ႈၸႂ်ငၢႆႈ/ ထူၺ်ႈၸႂ်လူမ်ၼၼ်ႉ ၶဝ်ၵႆႉၵိၼ်ပၼ်ၼမ်ႉၽိုင်ႈ-ၼႆယဝ်ႉ။
ၸွမ်းၼင်ႇၽူႈလဵပ်ႈႁဵၼ်းၶဝ် ၶိုၼ်းႁႃႁၼ်ယၢမ်းလဵဝ်တႄႉၵေႃႈ ၼမ်ႉၽိုင်ႈၼႆႉ ၵုမ်းလႆႈထိုင်ၸၼ်ႉ Glycogen သေ ၸွႆႈထႅမ်ပၼ် ႁဵတ်းႁႂ်ႈဢဵၼ်ႁႅင်းၵူၼ်းႁဝ်းတိူဝ်းၶိုၼ်ႈမႃး။
5) ၼမ်ႉၽိုင်ႈၼႆႉ ၸွႆႈၵမ်ႉပၼ် ႁႂ်ႈတၢင်းပဵၼ်ဢႆလႄႈၶေႃးၶူမ်းႁၢႆလႆႈ
ပေႃးပဵၼ်ၼမ်ႉၽိုင်ႈတႄႉတႄႉၸိုင် ၸၢင်ႈယႃပၼ်လႆႈတၢင်းပဵၼ်ဢႆ ႁၢႆလၢႆ။ ၽူႈလဵပ်ႈႁဵၼ်းၶဝ် လဵပ်ႈႁဵၼ်းတူၺ်း လုၵ်ႈဢွၼ်ႇ 110 ၵေႃႉ ပေႃးပၼ်ၶဝ်ၵိၼ်ၼမ်ႉၽိုင်ႈ ၼိုင်ႈၵွၵ်းသေ ၼွၼ်းလပ်းၵႂႃႇယဝ်ႉၸိုင် ဢၼ်ၶဝ်ၵႆႉဢႆၵၢင်ၶမ်ႈၵၢင်ၶိုၼ်းၼၼ်ႉ ၵေႃႈ ႁၢႆၵႂႃႇသေ ၼွၼ်းလပ်းလႆႈလီ။
6) ၼမ်ႉၽိုင်ႈၼႆႉ ၸၢင်ႈၵုမ်းပၼ်လႆႈ ၼမ်ႉၼၵ်းတူဝ်ၵူၼ်းႁဝ်း
ၼမ်ႉၽိုင်ႈၼႆႉ ၸွႆႈထႅမ်ပၼ်လႆႈၼႂ်းတူဝ်ၵူၼ်းႁဝ်း။ ၸၢင်ႈထႅင်ႈပၼ်လႆႈ ႁႅင်းသၢႆတႃ ႁႂ်ႈတူၺ်းလႆႈၸႅင်ႈ။ လိူဝ်သေၵုမ်း ပၼ်လႆႈၼမ်ႉၼၵ်းတူဝ်ၵူၼ်းႁဝ်းယဝ်ႉ ၼႂ်းထူင်ယဵဝ်ႈ ဢၼ်မႅင်းၸၢင်ႈၶဝ်ႈၵႂႃႇလႆႈၼၼ်ႉၵေႃႈ ၸၢင်ႈႁႄႉၵင်ႈပၼ်လႆႈ၊ တၢင်းပဵၼ်ၶႂ်ႈႁၢၵ်ႈ ၶႂ်ႈဢေႃႉၼၼ်ႉၵေႃႈ ၸၢင်ႈႁၢႆၼႆယဝ်ႉ။
7) ၼမ်ႉၽိုင်ႈၼႆႉ ၸၢင်ႈၵုမ်းပၼ်လႆႈ ထၢတ်ႈၵိူဝ်ဝၢၼ်ၼႂ်းၼိူဝ်ႉလိူတ်ႈ
ၼႂ်းတူဝ်းၵူၼ်းႁဝ်းၼႆႉ ပေႃးထၢတ်ႈၵိူဝ်ဝၢၼ် ၼမ်ၶိုၼ်ႈမႃးၸိုင် ၸၢင်ႈပဵၼ်တၢင်းပဵၼ်လိူတ်ႈသုင်သေ ၵိုင်ႉၵၢင်ႉတႃလပ်း သိင်ႇမဝ်းလူမ်ႉ။ ၼႂ်းၼမ်ႉၽိုင်ႈၼႆႉ တေၶဝ်ႈပႃးဝႆႉ ၽရႅတ်ႉတူတ်ႉသ် လႄႈ Glucose ။ ၵွပ်ႈၼႆ ၸၢင်ႈၵုမ်းပၼ်လႆႈ ထၢတ်ႈၵိူဝ်ဝၢၼ်ၼႂ်းၼိူဝ်ႉလိူတ်ႈ။
8) ၼမ်ႉၽိုင်ႈၼႆႉ ၸွႆႈထႅမ်ပၼ်လႆႈ ႁွႆးၸဵပ်းမၢတ်ၼိူဝ်ၼိူဝ်ႉၼင်
ၼိူဝ်ၼိူဝ်ႉၼင်ႁဝ်းၼႆႉ ၽွင်းမိူဝ်ႈတိူဝ်ႉၺႃးဝၢတ်ႇပဵၼ်ႁွႆးၸဵပ်းလႄႈသင် ထုၵ်ႇၺႃးၾႆးမႆႈလႄႈပဵၼ်ၸဵပ်းဝႆႉ ၼၼ်ႉလႄႈသင် ပေႃးဢဝ်ၼမ်ႉၽိုင်ႈတႃးပၼ်ၼႆၸိုင် ႁွႆးဝၢတ်ႇၸဵပ်းၸိူဝ်းၼၼ်ႉ တေၸဵဝ်းႁၢႆ ၶႅၼ်းဢိၵ်ႇတင်း ႁွႆးၸဵပ်းဝၢတ်ႇၵေႃႈ တေၸဵဝ်းႁႅင်ႈ။
(9) ၼမ်ႉၽိုင်ႈၼႆႉ ၶဝ်ႈၼႂ်းယႃႈယႃ
ၼႂ်းၼမ်ႉၽိုင်ႈၼႆႉ ၶဝ်ႈပႃးဝႆႉ Lactobacilli 6 ယၢင်ႇၶိုၼ်ႈၼိူဝ်လႄႈသင် Bifidobacteria 6 ယၢင်ႇ ၸိူဝ်းၼႆႉ ၶဝ်ႈပႃး ဝႆႉတဵမ်တဵမ်ထူၼ်ႈထူၼ်ႈလႄႈ ၸင်ႇဝႃႈၼမ်ႉၽိုင်ႈၼႆႉ ဢဝ်ႁဵတ်းယႃႈယႃၵေႃႈ လႆႈၼႆယဝ်ႉ။
(10) ၼမ်ႉၽိုင်ႈၼႆႉ ၸၢင်ႈႁဵတ်းႁႂ်ႈၽိဝ်ၼိူဝ်ႉၽိဝ်ၼင် ႁၢင်ႈလီ
ၼမ်ႉၽိုင်ႈၼႆႉ ၵွပ်ႈဝႃႈမီးၼမ်ႉၵတ်ႉၶတ်းၶႂၢင်လႆႈ မႅင်း Bacteria လႄႈ ၸၢင်ႈႁဵၼ်းႁႂ်ႈၽိဝ်ၼိူဝ်ႉၼင် ႁၢင်ႈလီ ဢူၼ်ႈၼူၼ်း။ သင်ဢဝ်တၢင်ႇၸိူဝ်ႉတၢင်ႇပိူင် ဢၼ်ထုၵ်ႇမႅၼ်ႈၵၼ်တင်းၼမ်ႉၽိုင်ႈၼၼ်ႉ မႃးၶူၼ်းၶဝ်းလေႃးၵၼ်သေ ဢဝ်တႃးၽိဝ် ၼိူဝ်ၽိဝ်ၼင် ၼႆၸိုင် ၸၢင်ႈႁဵတ်းႁႂ်ႈၽိဝ်ၼိူဝ်ႉၼင်ႁဝ်း ၽဵင်ႇပဵင်းၵၼ်သေ တူၺ်းႁၢင်ႈလီၼႆယဝ်ႉ။
ၺၢၼ်ႇၸွမ်လႅင်း
23/11/2012


text:
.:: ၸၢႆးၼေႃႇလႅင်းၾႃႉ»» သီႇပေႃႉ ::.
Saturday, February 14, 2015
သင်ၶႂ်ႈဢဝ် ငဝ်းတိူင်ႉ သႂ်ႇတီႈ ၽူင်း Call မိူဝ်ႈႁွင်ႉၶဝ်ႈ မႃး Video Caller ID 2.01.225 for Android
Full Version Smadav Antivirus 2015
မႂ်ႇသုင်ၶႃႈ မိူဝ်ႈၼႆႉၵေႃႈ ပဵၼ်ဝၼ်းၵေႃႉႁၵ်ႉ (Valentime's day) ၼႆသေလႄႈ ၸွင်ႇလႆႈမႃးၽၢၵ်ႇတွၼ်ႈပၼ် ဢူူၺ်းၵေႃႉၶဝ်ယူႇၶႃႈဢေႃႈ မိူဝ်ႈပူၼ်ႉမႃးဝၼ်းၸိူဝ်းၼႆႉၵေႃႈ ယွၼ်ႉ ဝႅပ်ႉၶႃႈပဵၼ် လူႉဝႆႉၶႃႈလႄႈ ဢမ်ႇၶဝ်ႈတူၺ်းလႆႈမႃးၵေႃႈ လၢႆလၢႆဝၼ်း ဢူၺ်းၵေႃႉ မၢင်ၵေႃႉ ၵေႃႈထၢမ်ထိုင်လွင်ႈ ဢၼ်ဢမ်ႇၶဝ်ႈလႆႈယူႇၶႃႈဢေႃႈ တိုၵ်ႉၶိုၼ်းမေးယဝ်ႉမိူဝ်ႈၼႆႉၵူၺ်းသေ
Saturday, February 7, 2015
Friday, February 6, 2015
တွၼ်ႈတႃႇထႆႈၶႅပ်းႁၢင်ႈၼႂ်းၽူင်း Screen Shot - Perfect Screen Shot Ultra vr17 Apk
မႂ်ႇသုင်ၶႃႈမႃးထႅင်ႈယဝ်ႉၶႃႈ တွၼ်ႈတႃႇၽူႈ ယိပ်းၽူင်းၶဝ် တွၼ်ႈတႃႇထႆႇၶႅပ်ႁၢင်ႈၼႃႈၽူၼ်း Screen Shot ၶႃႈဢေႃႈ ၼႆႉတေႉ ဢမ်ႇတၢပ်ႈလိူဝ်ႇတဵၵ်း Power


text:
ၽူႈၵွၼ်းတိူင်းသိုၵ်းသၢမ်ၸဵင်ႇဝႃႈ ဝၼ်းၼိုင်ႈ တၵ်းလႆႈယိုဝ်းၵၼ်တင်း သိုၵ်းၸၢဝ်းၶိူဝ်း
ၽူႈၵွၼ်းတိူင်းသိုၵ်းသၢမ်ၸဵင်ႇ (ၵဵင်းတုင်) လၢတ်ႈ တီႈမိူင်းယၢင်းဝႃႈ
ဢမ်ႇဝၼ်းၼိုင်ႈၵေႃႈဝၼ်းၼိုင်ႈ တၵ်းတေလႆႈယိုဝ်းၵၼ်တင်း သိုၵ်းၸၢဝ်းၶိူဝ်း၊
မိူၼ်ၼင်ႇၸုမ်းသိုၵ်းဝႃႉ၊ ၸုမ်းမိူင်းလႃး တင်းၸုမ်း RCSS/SSA ။
ဝၢႆးၼႄႉၼမ်းတူဝ်ယဝ်ႉ မျၢတ်ႉထုၼ်းဢူး လၢတ်ႈပႃးဝႃႈ- ၸုမ်းၸၢဝ်းၶိူဝ်းၶဝ် မိူၼ်ၼင်ႇၸုမ်းသိုၵ်းဝႃႉ၊ ၸုမ်းမိူင်းလႃး လႄႈ တပ်ႉသိုၵ်းၸိုင်ႈတႆး (RCSS/SSA) ၶဝ်ၸိူဝ်းၼႆႉ ပေႃးၶဝ်တိုၵ်ႉယိပ်းၵွင်ႈၵၢင်ႇယူႇတႄႉ ဢမ်ႇဝၼ်းၼိုင်ႈၵေႃႈဝၼ်းၼိုင်ႈ တၵ်းတေလႆႈတေႃႇၼႃႈ ပိုတ်းယိုဝ်းၵၼ်၊ တေလႆႈၽဵဝ်ႈလၢင်ႉၶဝ်- ဝႃႈၼႆ။
ၶႃႈႁၢပ်ႇၵၢၼ်ၶုၼ်ၵေႃႉၼိုင်ႈ ဢမ်ႇၶႂ်ႈဢွၵ်ႇၸိုဝ်ႈလၢတ်ႈဝႃႈ- ၸွမ်သိုၵ်းမျၢတ်ႉထုၼ်းဢူး လၢတ်ႈပႃးဝႃႈ- တပ်ႉသိုၵ်းမိူင်းလႃးၼႆႉၵေႃႈ ၵမ်ႉယၼ်ပၼ်ႁႅင်းၽိူင်ၵျႃးသိူင်း။ တပ်ႉသိုၵ်းၸၢဝ်းၶိူဝ်း ဢၼ်ၵမ်ႉထႅမ် ၽိူင်ၵျႃးသိူင်းယူႇၼႆႉ ဢဵၼ်ႁႅင်းၶဝ်ၵေႃႈ မီးမွၵ်ႈတပ်ႉၸုမ်းဢၼ်ၼိုင်ႈၵူၺ်း၊ ၸၼ်ႉၶဝ်ၵေႃႈမီးမွၵ်ႈ ၽူႈၵွၼ်းတပ်ႉၸုမ်းလူင် (တပ်ႉမ) ဢၼ်ၼိုင်ႈၵူၺ်း၊ ယင်းၵႂႃႇၵမ်ႉထႅမ်ပၼ်ႁႅင်း ၽူႈႁၢႆႉၵူၼ်းၸူၼ် ဢၼ်ပဵၼ်ၸုမ်းၵူဝ်းၵၢင်ႉၼၼ်ႉယူႇ- ဝႃႈၼႆ။
ၸုမ်းဝႃႉ၊ ၸုမ်းမိူင်းလႃး၊ ၸုမ်းၵူဝ်းၵၢင်ႉၸိူဝ်းၼႆႉ ၶဝ်ပဵၼ်ၵူၼ်းသိုၵ်းၶွမ်ႊမိဝ်ႊၼိတ်ႊ ဢၼ်ၵိုတ်းဝႆႉၼၼ်ႉၵူၺ်း၊ ပဵၼ်ၸုမ်းဢၼ်ၵႃႉၶၢႆယႃႈမဝ်းၵမ်။ ၼႂ်းၸိုင်ႈမိူင်းၼိုင်ႈလုၵ်ႈၼႆႉ တၵ်းတေလႆႈမီးတပ်ႉသိုၵ်းၼိုင်ႈဢၼ်၊ ၽူႈၽွင်းငမ်းဝၢၼ်ႈမိူင်း လူင်ပွင်ၸိုင်ႈၵေႃႈ တိုၼ်းတေလႆႈမီးၼိုင်ႈဢၼ်ၵူၺ်း။
ၽိူင်ၵျႃးသိူင်းၼႆႉ မၼ်းမႃးယူႇၸွမ်းလုၵ်ႈၶူၺ်မၼ်း ၸၢႆးလိုၼ်းၼႆၵေႃႈ ၽႂ်ၽႂ်ၵေႃႈႁူႉ၊ ႁဝ်းၵေႃႈႁူႉ။ မိူၼ်ၼင်ႇတပ်ႉၸုမ်းဝႃႉၵေႃႈမိူၼ်ၵၼ်၊ ၶဝ်ၵေႃႈပဵၼ်ၵူၼ်းၶွမ်ႊမိဝ်ႊၼိတ်ႊၵူၺ်း၊ မႃးယူႇတၢင်းမိူင်းၽႅၼ် မိူင်းပွၵ်ႉ တၢင်းပၢင်သၢင်းၼႆႉသေ ႁဵတ်းဢွၵ်ႇယႃႈမဝ်းၵမ် သူင်ႇၶဝ်ႈၶၢႆၼႂ်းမိူင်းထႆး မိူင်းၶႄႇ မိူင်းမၢၼ်ႈ။ မိူဝ်ႈပူၼ်ႉမႃးဢမ်ႇႁိုင်သင်ၼႆႉၵေႃႈ ယင်းတီႉလႆႈၽူႈၵွၼ်းတပ်ႉဝႃႉၵေႃႉၼိုင်ႈ ပႃးတင်းယႃႈမဝ်းၵမ် ယႃႈၶၢဝ် ယႃႈၾိၼ်ႇၽိူၵ်ႇ တီႈမိူင်းၽျၢၵ်ႈ၊ တေဢဝ်ၵႂႃႇၶၢႆတီႈလႂ်ဢမ်ႇႁူႉ။ လွင်ႈၼႆႉၵေႃႈႁဝ်းႁူႉၸွမ်းၵူႈလွင်ႈ- ၽူႈၵွၼ်းတိူင်းသၢမ်ၸဵင်ႇ လၢတ်ႈတီႈၶႃႈႁၢပ်ႇၵၢၼ်ၶုၼ်ၶဝ် ၼင်ႇၼႆ။
လိူဝ်သေၼၼ်ႉ မၼ်းလၢတ်ႈၵဵဝ်ႇၵပ်း တပ်ႉသိုၵ်းၸိုင်ႈတႆး ထႅင်ႈဝႃႈ RCSS ဢၼ်ဝႃႈၼႆႉ ထွမ်ႇတူၺ်းၸိုဝ်ႈ မၼ်းၵေႃႈဝႃႈ ၶွင်ႊသီႊဢဝ်ၶိုၼ်းၸိုင်ႈတႆး။ တေၵႂႃႇဢဝ်ၶိုၼ်းဢီသင်၊ တေၵႂႃႇပူၵ်းပွင်ဢီသင်၊ ၸိုင်ႈမိူင်းၼိုင်ႈဢၼ်ၼႆႉ တေလႆႈမီးတပ်ႉသိုၵ်းၼိုင်ႈဢၼ်၊ တေလႆႈမီးလူင်ပွင်ၸိုင်ႈၼိုင်ႈဢၼ်ၵူၺ်းၼႆ ၶဝ်တေလႆႈႁူႉ။ မိူဝ်းၼႃႈၼႆႉ ပေႃးဝႃႈတေသိုပ်ႇၵႂႃႇႁဵတ်းၼႆတိၵ်းတိၵ်း၊ တေပွႆႇၶဝ်ဝႆႉႁဵတ်းၼႆတိၵ်းတိၵ်းတႄႉ ဢမ်ႇလႆႈ၊ တိုၼ်းတေလႆႈတေႃႇၼႃႈၵၼ် ပိုတ်းယိုဝ်းၵၼ်၊ တိုၼ်းတေလႆႈပဵၼ်ပၼ်ႁႃၵၼ်တိၵ်းတိၵ်းယဝ်ႉ၊ ၵွပ်ႈၼႆ တိုၼ်းတေလႆႈမီးၽႅၼ်ၵၢၼ် တႃႇတေၽဵဝ်ႈလၢင်ႉပႅတ်ႈၸၢဝ်းၶိူဝ်းၶဝ် ဢမ်ႇႁၢင်ႉယဝ်ႉ- ဝႃႈၼႆ။
လိူဝ်သေၼၼ်ႉ ၸွမ်သိုၵ်းမျၢတ်ႉထုၼ်းဢူး လၢတ်ႈၼႄထႅင်ႈဝႃႈ- တူဝ်မၼ်းၼႆႉ လႆႈႁၢပ်ႇပုၼ်ႈၽွၼ်း ၼႂ်းသိုၵ်းမႃး တီႈမိူင်းတႆးၼႆႉ လႆႈသိပ်းပီပၢႆယဝ်ႉ၊ မိူဝ်ႈမၼ်းပႆႇႁွတ်ႈထိုင်တီႈ ၸိုင်ႈတႆးပွတ်းဢွၵ်ႇၼႆႉၵေႃႈ မၼ်းလႆႈယူႇတီႈ ငဝ်ႈငုၼ်းၵုမ်းၵၢၼ်ၽႅၼ်ၵၢၼ်ယၼ်ႇသိုၵ်း (ၸၵၶ) 16 သႅၼ်ဝီ 2 ပီ၊ မႃးယူႇတီႈ ၸၵၶ 18 မိူင်းၽျၢၵ်ႈ 3-4 ပီ၊ သမ်ႉမႃးႁၢပ်ႇၵၢၼ်တီႈ တိူင်းသိုၵ်းသၢမ်ၸဵင်ႇၵဵင်းတုင်ၼႆႉ လႆႈ4 ပီပၢႆယဝ်ႉ- ၼႄႉၼမ်းတူဝ်မၼ်း ၼင်ႇၼႆ။
သိုပ်ႇဢၢၼ်ႇ
ၵူၼ်းမိူင်းၼမ်ႉၶမ်း ႁူမ်ႈမိုဝ်းၵၼ် တီႉၺွပ်း လူတ်ႉၵႃးတၢင်ႇႁိၼ်ႁႄႈ
ၵူၼ်းဝၢၼ်ႈၵူၼ်းမိူင်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊
ႁူမ်ႈမိုဝ်းၵၼ် ႁႄႉႁၢမ်ႈလူတ်ႉၵႃး ၸိူဝ်းတေႃႉတၢင်ႇႁိၼ်ႁႄႈ
ၼႂ်းၸႄႈဝဵင်းၼမ်ႉၶမ်း တေၶဝ်ႈၶၢႆတေႃႇမိူင်းၶႄႇ။ ထိုင်တူဝ်ၽူႈၵွၼ်းၸႄႈတွၼ်ႈ
လႆႈမႃးလၢတ်ႈဝႃႈ ႁဵတ်းသင်ၵေႃႈ ႁႂ်ႈလႆႈၵၢင်ၸႂ်ၵူၼ်းမိူင်း။
ဝၼ်းတီႈ 26/02/2015 (မိူဝ်ႈဝႃး) ယၢမ်းဝၢႆးဝၼ်း 3 မူင်းၶိုင်ႈ၊ ၵူၼ်းမိူင်းၼမ်ႉၶမ်း ႁူမ်ႈမိုဝ်းၵၼ်သေ လႆႈၵႂႃႇႁႄႉႁၢမ်ႈ တီႉၺွပ်းလူတ်ႉၵႃးတၢင်ႇႁိၼ်ႁႄႈ၊ ဢၼ်တၢင်ႇႁိၼ်ႁႄႈယဝ်ႉသေ တေတေႃႉတၢင်ႇ ၵႂႃႇၶၢႆမိူင်းၶႄႇ။ လူတ်ႉၵႃးၸိူဝ်းၼႆႉ ပဵၼ်လူတ်ႉၵႃး ၶွမ်ႊပၼီႊၶုတ်းႁိၼ်ႁႄႈ ငူၺ်ႇၵပႃႇၵျေႃႇ၊ လူတ်ႉၵႃးၶွမ်ႊပၼီႊတၢင်ႇဢၼ် ဢၼ်ၶဝ်ၶၢတ်ႈဝႆႉ လူတ်ႉၵႃးၵူၼ်းမိူင်းၽွင်ႈ။ ၵူၼ်းမိူင်းၼမ်ႉၶမ်း လႆႈၵႂႃႇႁႄႉႁၢမ်ႈ ၽွင်းလူတ်ႉၵႃးတၢင်ႇႁိၼ်ႁႄႈၶဝ် လုၵ်ႉတီႈဝၢၼ်ႈႁူၺ်ႈဢူဝ်ႈသေ ဢၢင်ႈတေၵႂႃႇမိူင်းၶႄႇၼၼ်ႉ- ႁူဝ်ပဝ်ႈပႃႊတီႊႁူဝ်သိူဝ် (SNLD) ဝဵင်းၼမ်ႉၶမ်း ၸၢႆးလိူၼ်မျၢတ်ႈ လၢတ်ႈ။
ၸၢႆးလိူၼ်မျၢတ်ႈ သိုပ်ႇလၢတ်ႈဝႃႈ- “ယွၼ်ႉပိူဝ်ႈႁဝ်းၶႃႈႁၼ်လူတ်ႉၵႃး တေၵႂႃႇတၢင်ႇႁိၼ်ႁႄႈလႄႈ မိူဝ်ႈသိုၼ်းၼႆႉ ႁဝ်းၶႃႈလႆႈၵႂႃႇႁူပ်ႉထူပ်း ၽူႈၵွၼ်းၸႄႈဝဵင်း။ ယွၼ်ႉပိူဝ်ႈ ဢမ်ႇၶႂ်ႈႁႂ်ႈၵူၼ်းမိူင်းၼင်ႇၵၼ် မႃးႁၢမ်ႈႁႄႉ မီးပၼ်ႁႃၵၼ်လႄႈ ႁဝ်းၶႃႈၸင်ႇလႆႈၵႂႃႇတၢင်ႇလၢတ်ႈဝႆႉ ၸဵမ်မိူဝ်ႈသိုၼ်းပုၼ်ႉ၊ ႁႂ်ႈၸွႆႈႁၢမ်ႈႁႄႉပၼ်။ ၵူၺ်းၵႃႈ ၾၢႆႇၽူႈၵွၼ်းၸႄႈဝဵင်းၶဝ်သမ်ႉ ဢမ်ႇတူင်ႉၼိုင် ဢမ်ႇလူင်းမိုဝ်းႁဵတ်းၵၢၼ်သင်လႄႈ ၸင်ႇလႆႈမႃးပဵၼ်ပၼ်ႁႃၸိူင်ႉၼႆ- ဝႃႈၼႆ။
ၽိူဝ်ႇထိုင်ပဵၼ်ပၼ်ႁႃၵၼ်ယဝ်ႉ ၽူႈၵွၼ်းတပ်ႉပလိၵ်ႈ ၸႄႈဝဵင်းၼမ်ႉၶမ်းၵေႃႈ လႆႈတိတ်းတေႃႇတၢင်းၾူၼ်ႊ လၢတ်ႈမႃးတီႈၸုမ်း ၾၢႆႇၵမ်ႉၵႅမ် ၾၢႆႇၵွၼ်းၸႄႈဝဵင်းဝႃႈ- ဝၢႆးလင်သူၸဝ်ႈမႃးပၼ်ၶၢဝ်ႇယဝ်ႉ ၸုမ်းပလိၵ်ႈႁဝ်းၵေႃႈလႆႈ ၵႂႃႇပႂ်ႉႁၢမ်ႈႁႄႉၶဝ် ၽွင်းၶဝ်ၵႂႃႇတၢင်ႇႁိၼ်ႁႄႈသေ ပွၵ်ႈမႃးၶိုၼ်းတီႈဝၢၼ်ႈၵွင်းၵၢတ်ႇ။ ၵူၼ်းၵႃႈ ႁဝ်းလၢတ်ႈသင်ၵေႃႈ ၶဝ်ဢမ်ႇထွမ်ႇၵႂၢမ်းႁဝ်းၶႃႈ၊ ယွၼ်ႉပိူဝ်ႈၶဝ်ပဵၼ်တပ်ႉပီႇတုၸိတ်ႉ KDA ၵွင်းၶႃး၊ ယိပ်းတင်းၵွင်ႈၵၢင်ႇသေလူင်းမႃးလႄႈ ႁဝ်းယင်းလႆႈထဵင်ၵၼ် မေႃးၵၼ်ယူႇ။ ၶဝ်ဢမ်ႇထွမ်ႇၵႂၢမ်းႁဝ်း ၵူၺ်းပႆႇပေႃး ယင်းသိုပ်ႇတေႃႉတၢင်ႇႁိၼ်ႁႄႈမႃးထႅင်ႈလႄႈ ၸင်ႇလႆႈပဵၼ်ပၼ်ႁႃ- ဝႃႈၼႆ။
လွင်ႈဢၼ်ၾၢႆႇၵူၼ်းမိူင်းႁူမ်ႈမိုဝ်းၵၼ်ႁႄႉႁၢမ်ႈၼႆႉ ပေႃးဝႃႈလႆႈငိၼ်းၶၢဝ်ႇလူတ်ႉၵႃးတေႃႉတၢင်ႇႁိၼ်ႁႄႈ တေမႃးၵေႃႈ မီးၵူၼ်းမိူင်းမွၵ်ႈ 300 ဢဝ်မႆႉၸလွမ်း မႆႉပူၵ်ႇၸိူဝ်းၼႆႉပိၵ်ႉဢိုတ်း တတ်းတၢင်းပႅတ်ႈ။ ပိၵ်ႉဢိုတ်းပႅတ်ႈသဵၼ်ႈတၢင်း တင်ႈတႄႇဝၢႆးဝၼ်းယၢမ်း 3 မူင်းၶိုင်ႈတေႃႇထိုင်မွၵ်ႈ 5 မူင်း။ ပဵၼ်ပၼ်ႁႃၵၼ် ငႃၵၼ် လႃႇၵၼ်ယူႇၸိူင်ႉၼၼ် တေႃႇပေႃးထိုင်တူဝ်ၽူႈၵွၼ်းၸႄႈတွၼ်ႈ တင်း ၽူႈၵွၼ်းၸႄႈဝဵင်း ၽႅဝ်မႃးတီႈပဵၼ်ပၼ်ႁႃ ပၢင်ႁၢမ်ႈႁႄႉၵၼ်ၼၼ်ႉသေ မႃးဢုပ်ႇလၢတ်ႈၵၼ်လီလီယဝ်ႉ ပၼ်ႁႃၼႆႉၸင်ႇၵွႆႈၵတ်းယဵၼ်ၵႂႃႇ- ၽူႈၼမ်းၼႂ်း ပႃႊတီႊသိူဝ်ၽိူၵ်ႇ ဝဵင်းၼမ်ႉၶမ်း ၸၢႆးထုၼ်းလႃႉ လၢတ်ႈ။
ၸၢႆးထုၼ်းလႃႉ သိုပ်ႇလၢတ်ႈဝႃႈ- ၽူႈၵွၼ်းၸႄႈတွၼ်ႈလၢတ်ႈတီႈ ဢူးဢွင်ႇဝိၼ်းၵူဝ်ႇ ဢၼ်ပဵၼ်ၽူႈႁပ်ႉပုၼ်ႈၽွၼ်း ၾၢႆႇၶွမ်ႊပၼီႊငူၺ်ႇၵပႃႇၵျေႃႇဝႃႈ- ပေႃးဢမ်ႇလႆႈဢုပ်ႇၵုမ် တင်းပေႃႈမႄႈပီႈၼွင်ႉၵူၼ်းမိူင်းၼႆႉ ယႃႇပေႁဵတ်းသင်၊ တေႁဵတ်းသင်ၵေႃႈ ႁႂ်ႈဢုပ်ႇၵၼ်တင်းၵူၼ်းမိူင်း၊ လႆႈၸႂ်တီႈၵူၼ်းမိူင်းၵွၼ်ႇ သူၸင်ႇတေႁဵတ်းၵၢၼ်ငၢႆႈ။ ပေႃးသူၶႂ်ႈႁဵတ်းၵၢၼ်ငၢႆႈ ၶုတ်းႁႄႈငၢႆႈၵေႃႈ ဢၼ်ပဵၼ်မႄႈၼမ်ႉသီးရီး ဢၼ်ၵူၼ်းမိူင်းလႆႈပိုင်ႈဢိင် ၸႂ်ႉတိုဝ်း တႃႇၽုၵ်ႇသွမ်ႈ၊ ဢၼ်မီးၾၢႆႇဢွၵ်ႇ ဝဵင်းၼမ်ႉၶမ်းၼၼ်ႉၵေႃႈ ဢၼ်လူႉလႅဝ် ဢၼ်ႁႅင်ႈၵႂႃႇၸိူဝ်းၼႆႉ ႁႂ်ႈမူၼ်ႉမႄးပၼ်ၶိုၼ်း- လႆႈလၢတ်ႈတီႈၶွမ်ႊပၼီႊ ၼင်ႇၼႆ။
လွင်ႈၶွမ်ႊပၼီႊငူၺ်ႇၵပႃႇၵျေႃႇ လႆႈယွၼ်းပႃႊမိတ်ႊ (ဢၼုၺၢတ်ႈ)သေ ၶုတ်းႁိၼ်ႁႄႈၶိုၼ်းပွၵ်ႈၵမ်းၼႆႉ ၾၢႆႇပႃႊတီႊသိူဝ်ၽိူၵ်ႇ လၢတ်ႈဝႃႈ- လွင်ႈၼႆႉ ယူႇတီႈလူင်ပွင်ၸိုင်ႈမိူင်းတႆး၊ ဢၼ်ပဵၼ်ၽွင်းလူင်ၾၢႆႇႁိၼ်ႁႄႈ ႁူဝ်ပဝ်ႈပႃႊတီႊသိူဝ်ၽိူၵ်ႇ (SNDP) လုင်းၸၢႆးဢၢႆႈပဝ်း လၢတ်ႈဝႃႈမၼ်းၸဝ်ႈဢမ်ႇလႆႈႁူႉၸွမ်း - ၼႆယဝ်ႉ။
ဢၼ်ၶုတ်းႁိၼ်ႁႄႈယူႇ တီႈၼႂ်းၸႄႈဝဵင်းၼမ်ႉၶမ်းၼႆႉ ၶွမ်ႊပၼီႊဢၼ်ယႂ်ႇလူင် မီးၶွမ်ႊပၼီႊငူၺ်ႇၵပႃႇၵျေႃႇ၊ ၸဵင်ႇပတေႇတႃႇ၊ မျၢၼ်ႇမႃႉမျႃးဢူး၊ GSM ၸိူဝ်းၼႆႉ။ လိူဝ်သေၼၼ်ႉ မီးၶွမ်ႊပၼီႊတၢင်ႇဢၼ်ထႅင်ႈ လၢႆလၢႆဢၼ် ဢၼ်ၵူၼ်းမိူင်းၶႄႇၶဝ် မႃးၶဝ်ႈႁုၼ်ႈ (Share) ၸွမ်း- ၼႆယဝ်ႉ။
သိုပ်ႇဢၢၼ်ႇ
ၸုမ်းပီႇတုၸိတ်ႉၵွင်းၶႃး ၶိုင်ဢၢင်ႈတေၶုတ်း ႁိၼ်ႁႄႈၶိုၼ်း
ၵူၼ်းမိူင်း ၸႄႈဝဵင်းၼမ်ႉၶမ်း တုၵ်းယွၼ်းၽူႈၵွၼ်း ၸႄႈဝဵင်း၊ ႁႂ်ႈၸွႆႈလၢတ်ႈ
ႁၢမ်ႈတၢပ်ႈ ယႃႇႁႂ်ႈၶွမ်ႊပၼီႊၶဝ် သိုပ်ႇၶုတ်းႁိၼ်ႁႄႈ လႄႈ တေႃႇတၢင်ႇၶၢႆတေႃႇ
ၼွၵ်ႈမိူင်းထႅင်ႈ။ ၵွပ်ႈဝႃႈ ပေႃးသိုပ်ႇၶုတ်းႁိၼ်ႁႄႈ
မႄႈၼမ်ႉလဵင်ႉသၢႆၸႂ်ၵူၼ်းမိူင်း တေႁႅင်ႈ။
ၵဵဝ်ႇၵပ်းလွင်ႈၼႆႉ ဝၼ်းတီႈ 26/02/2015 (မိူဝ်ႈဝႃး) ၵၢင်ၼႂ်ယၢမ်း 7 မူင်းၶိုင်ႈ၊ ၵူၼ်းမိူင်းၼႂ်းၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇၶဝ် ၸိူဝ်းၵႂႃႇႁၼ်တႂ်ႈတႃ မႃးလၢတ်ႈၼႄဝႃႈ- ၸုမ်းပီႇတုၸိတ်ႉၵွင်းၶႃးၶဝ် ၶိုင်ဢၢင်ႈတေ တေႃႉတၢင်ႇႁိၼ်ႁႄႈ လုၵ်ႉဢဝ်ၼႂ်းဝဵင်းၵျွၵ်ႉမႄးသေ သူင်ႇၶၢႆမိူင်းၶႄႇထႅင်ႈ- ဝႃႈၼႆ။
ၵႃႈပူၼ်ႉမႃးၼႆႉ ၸုမ်းပီႇတုၸိတ်ႉၵွင်းၶႃး ၶဝ်ႁၢင်ႈႁႅၼ်းၶိုင် ပိူဝ်ႈတႃႇတေႃႉတၢင်ႇႁိၼ်ႁႄႈယူႇတိၵ်းတိၵ်းလႄႈ ၵူၼ်းမိူင်းႁၼ်ထိုင်ဝႃႈ ၵူဝ်မီးလွင်ႈတေႃႉတၢင်ႇႁိၼ်ႁႄႈမႃးၶိုၼ်းၼႆသေ မိူဝ်ႈဝၼ်းတီႈ 25/02/2015 ႁူဝ်ၶမ်ႈ 6 မူင်းၼၼ်ႉ ၸုမ်းပႃႊတီႊႁူဝ်သိူဝ် (SNLD) ၊ ပႃႊတီႊသိူဝ်ၽိူၵ်ႇ (SNDP) ၊ ၽူႈမီးပုၼ်ႈၽွၼ်းလႄႈ ၸုမ်းၸဝ်ႈႁႆႈၸဝ်ႈၼႃး တီႈဝဵင်းၼမ်ႉၶမ်း ဢဵၼ်ႁႅင်းမွၵ်ႈ 30 ပၢႆ ၵႂႃႇတီႈလုမ်းၵွၼ်းၸႄႈဝဵင်းၼမ်ႉၶမ်းသေ ၵႂႃႇႁူပ်ႉၵၼ်တင်း ၽူႈၵွၼ်းၸႄႈဝဵင်း ဢူးၸေႃႇမိၼ်း၊ ဢူးမွင်ႇဢေး ၶဝ်ၸိူဝ်းၼႆႉသေ လႆႈဢုပ်ႇလၢတ်ႈ တုၵ်းယွၼ်းဝႃႈ- ႁႂ်ႈၽူႈၵွၼ်းၸႄႈဝဵင်းၶဝ် ၸုၵ်းၾၢႆႇၵူၼ်းမိူင်းသေ ႁႂ်ႈၸွႆႈလၢတ်ႈ ႁၢမ်ႈႁႄႉပၼ် လွင်ႈၶုတ်းႁႄႈၼႆႉ ႁႂ်ႈၵိုတ်းၵႂႃႇတႄႉတႄႉ၊ ယႃႇပေႁႂ်ႈမီးလွင်ႈၶုတ်းၶိုၼ်း- ၽူႈၼမ်းၼႂ်း ပႃႊတီႊႁူဝ်သိူဝ် (SNLD) ဝဵင်းၼမ်ႉၶမ်း- ၸၢႆးထုၼ်းလႅင်ႇ လၢတ်ႈ။
ၸၢႆးထုၼ်းလႅင်ႇ လၢတ်ႈဝႃႈ- ဝၢႆးလင်ႁဝ်းၶႃႈၵႂႃႇႁူပ်ႉ ၽူႈၵွၼ်းၸႄႈဝဵင်းမႃးယဝ်ႉ ထႅင်ႈဝၼ်းၼိုင်ႈၵၢင်ၼႂ် ၵေႃႈလႆႈႁၼ်လူတ်ႉၵႃးတၢင်ႇႁိၼ်ႁႄႈ 30 လမ်းပၢႆ ၵႂႃႇတီႈဝၢၼ်ႈႁူၺ်ႈဢူဝ်ႈပဵၼ်ထႅဝ်၊ မီးပႃးပီႇတုၸိတ်ႉၵွင်းၶႃး ယိပ်းပႃးၶိူင်ႈၵွင်ႈၵၢင်ႇ ၼုင်ႈၶူဝ်းသိုၵ်းပီႇတုၸိတ်ႉတဵမ်တူဝ် တႃႇလူတ်ႉၵႃး 3 လမ်း ၸွမ်းဢဝ်ႁူမ်ႇလူမ်ႈ ၵႂႃႇတီႈဝၢၼ်ႈႁူၺ်ႈဢူဝ်ႈ တီႈဢၼ်ၶွမ်ႊပၼီႊငူၺ်ႇၵပႃႇၵျေႃႇၶဝ်ၶုတ်းႁိၼ်ႁႄႈ- လၢတ်ႈၼႄၸုမ်းၶၢဝ်ႇ ၽူႈတွႆႇႁွၵ်ႈ ၼင်ႇၼႆ။
လိူဝ်သေၼၼ်ႉ ၽူႈဢွၼ်ႁူဝ် ၸဝ်ႈႁႆႈၸဝ်ႈၼႃး ၸၢႆးသၢမ်မူၼ်ႇ လၢတ်ႈဝႃႈ- ယွၼ်ႉပိူဝ်ႈၶဝ်ပူၼ်ႉပႅၼ် ၶေႃႈႁၢမ်ႈတၢပ်ႈလူင်ပွင်ၸိုင်ႈသေ ၶုတ်းၶမ်းယူႇတိၵ်းတိၵ်းလႄႈ တေႃႈလဵဝ်ၼႆႉ ၼမ်ႉသီးရီးၵေႃႈႁႅင်ႈယဝ်ႉ။ လိူဝ်သေၼၼ်ႉ သွင်ၽၢၵ်ႇၶၢင်ႈၼမ်ႉသီးရီး ဢၼ်မီးတီႈလိၼ်သူၼ် ႁႆႈ ၼႃး ဢေႊၵႃႊမၼ်း 300 ပၢႆၼၼ်ႉၵေႃႈ လႆႈႁႅင်ႈႁဵဝ်ႇလူႉၵွႆမူတ်းယဝ်ႉ။ ပေႃးဝႃႈၽူႈမီးဢမ်းၼၢၸ်ႈၼႂ်းပိုၼ်ႉတီႈၶဝ် တိုၵ်ႉသိုပ်ႇပၼ် ဢၼုၺၢတ်ႈ တီႈၵၢၼ်ၶုတ်းႁႄႈ တီႈႁူၺ်ႈဢူဝ်ႈၼၼ်ႉ သိုပ်ႇမီးၵႂႃႇထႅင်ႈတိၵ်းတိၵ်းတႄႉ လိူဝ်သေၼမ်ႉသီးရီးၼႆႉ ၼမ်ႉမႃႉ (မႄႈၼမ်ႉမႃႉ) ၵေႃႈတေႁႅင်ႈ၊ လိၼ်သူၼ် ႁႆႈ ၼႃးႁိမ်းႁွမ်းၼၼ်ႉၵေႃႈ တေၵွႆမူတ်း၊ ဢၼ်တေလူႉသုမ်းၼႆႉ တေမီးထႅင်ႈတင်းၼမ်တင်းလၢႆ- ဝႃႈၼႆ။
“ႁဝ်းၶႃႈၵူၼ်းဝၢၼ်ႈၵူၼ်းမိူင်း လႆႈႁၢမ်ႈႁႄႉ သၢၼ်ၶတ်းလွင်ႈတၢင်ႇႁိၼ်ႁႄႈပေႃးတၢၼ်ႇၼႆႉၵေႃႈ ၵၢၼ်ၶုတ်းႁိၼ်ႁႄႈတီႈႁူၺ်ႈဢူဝ်ႈၼႆႉ တိုၵ်းသိုပ်ႇၶုတ်းယူႇတိၵ်းတိၵ်း၊ ၶွမ်ႊပၼီႊၶဝ်တေဢၢင်ႈဢၢၼ်း ၶုတ်းႁိၼ်ႁႄႈ တၢင်ႇသူင်ႇၶၢႆတေႃႇၼွၵ်ႈမိူင်းယူႇတိၵ်းတိၵ်း၊ ယင်းပၢႆဢဝ်ၸုမ်းပီႇတုၸိတ်ႉ ယိပ်းၵွင်ႈၵၢင်ႇ မႃးဢဝ်ပၼ်လွင်ႈႁူမ်ႇလူမ်ႈၶဝ်ၸိူင်ႉၼႆၼႆႉ မၼ်းပဵၼ်ဢၼ်ၶၢမ်ႈၼႃႈၶၢမ်ႈတႃပေႃႈမႄႈၵူၼ်းမိူင်း၊ ဢမ်ႇၼပ်ႉယမ်ပေႃႈမႄႈၵူၼ်းမိူင်း”- ၸၢႆးသၢမ်မူၼ်ႇ လၢတ်ႈ။
ၵဵဝ်ႇၵပ်းလွင်ႈ ၶုတ်းႁိၼ်ႁႄႈၼႆႉ ပူၼ်ႉမႃးမိူဝ်ႈဝၼ်းတီႈ 05/09/2014 ၸဝ်ႈႁႆႈၸဝ်ႈၼႃး လႄႈၵူၼ်းမိူင်း ၸႄႈဝဵင်းၼမ်ႉၶမ်း၊ ဢဵၼ်ႁႅင်းမွၵ်ႈႁိမ်းသီႇႁဵင် (4,000) ၼႄၵၢင်ၸႂ် ႁႂ်ႈၵိုတ်းယိုတ်း လွင်ႈၶုတ်းႁိၼ်ႁႄႈ ၼႂ်းၸႄႈဝဵင်းၼမ်ႉၶမ်း။ ဝၢႆးလင်ၵၢၼ်ၼႄၵၢင်ၸႂ်ယဝ်ႉ တူဝ်ၽူႈၵွၼ်းၸႄႈဝဵင်း ဢူးၸေႃႇမိၼ်း လႆႈတႅမ်ႈလိၵ်ႈ လူင်းလၢႆးမိုဝ်းၽိုၼ်ၼိုင်ႈဝႃႈ ႁႂ်ႈၵိုတ်းဝႆႉလွင်ႈၶုတ်းႁိၼ်ႁႄႈၸူဝ်ႈၶၢဝ်း။ ဝၢႆးသေၼၼ်ႉ ဢၼ်ပဵၼ်ၽွင်းလူင် ၾၢႆႇႁိၼ်ႁႄႈ မိူင်းတႆး လုင်းၸၢႆးဢၢႆႈပဝ်းၵေႃႈ လႆႈႁွတ်ႈၽႅဝ်တီႈဝဵင်းၼမ်ႉၶမ်းသေ လႆႈလၢတ်ႈၼႄ တီႈၶွမ်ႊပၼီႊလႄႈ ပေႃႈမႄႈၵူၼ်းမိူင်းဝႃႈ- ပေႃးဢမ်ႇပႃးၵၢင်ၸႂ်ပေႃႈမႄႈၵူၼ်းမိူင်း တိုၼ်းတေဢမ်ႇပၼ်ၶုတ်း ႁိၼ်ႁႄႈလႃးလႃး- ၼႆယူႇ။
ၶေႃႈပူင်ၽူႈၵွၼ်းၸႄႈဝဵင်းၼၼ်ႉ တေႃႇထိုင်ဝၼ်းမိူဝ်ႈၼႆႉ ယင်းပႆႇလႆႈယိုတ်းထွၼ်ၶိုၼ်း၊ ၵူၺ်းၵႃႈ ၶွမ်ႊပၼီႊၶဝ်တႄႉ ၶိုင်ဢၢင်ႈမႃးတေႃႉတၢင်ႇႁိၼ်ႁႄႈ ၵႂႃႇၶၢႆၼွၵ်ႈမိူင်းထႅင်ႈယူႇ- ၼႆယဝ်ႉ။
သိုပ်ႇဢၢၼ်ႇ
ၸဝ်ႈယွတ်ႈသိုၵ်းပိုတ်ႇၸႂ် သူၼ်ၸႂ်ၵၢၼ် ဢုပ်ႇဢူဝ်းၵၢၼ်မိူင်း လိူဝ်သေၵၢၼ်လိူၵ်ႈတင်ႈ
ၸွမ်းၼင်ႇ ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ်
ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး (RCSS) ၵဵဝ်ႇၵပ်းလွင်ႈ ၵၢၼ်လိူၵ်ႈတင်ႈ
ပီ 2015 ၼၼ်ႉ မၼ်းၸဝ်ႈ ပိုတ်ႇလၢတ်ႈဝႃႈ - မိူဝ်ႈလဵဝ် တႃႇႁဝ်း/
တႃႇမုၵ်ႉၸုမ်းႁဝ်း သူၼ်ၸႂ်လွင်ႈၵၢၼ်ဢုပ်ႇဢူဝ်း ၵၢၼ်မိူင်း
လိူဝ်သေၵၢၼ်လိူၵ်ႈတင်ႈ၊ ၵၢၼ်လိူၵ်ႈတင်ႈ ပဵၼ်ၵၢၼ်ၵႄႈလိတ်ႈ ၵၢၼ်မိူင်း
ၼိုင်ႈပွတ်းၼိုင်ႈတွၼ်ႈၵူၺ်း။
တွပ်ႇ-ႁဝ်းၵႂႃႇၼေႇပျီႇတေႃႇမႃးသေ ၶိုၼ်ႈမႃးဝၼ်းတီႈ 14 ၊ မႅၼ်ႈၵမ်းသၢင်ႇတေႃႇမၼ်း ဝၼ်းတီႈ 15 ၼၼ်ႉ (15/02/2015)ၼၼ်ႈ ပႃႊတီႊသိူဝ်ၽိူၵ်ႇၶဝ်ႁဵတ်းပၢင်ၵုမ် (တီႈတူၼ်ႈတီး)၊ ၶဝ်ၸိူၼ်းဝွၵ်ႇႁဝ်းၵႂႃႇၶဝ်ႈႁူမ်ႈ၊ ႁဝ်းၵေႃႈၵႂႃႇပၼ်ႁႅင်းၶဝ်။ ႁဝ်းပိုတ်ႇလၢၢတ်ႈၶေႃႈၵႂၢမ်းဝႃႈ ၵၢၼ်လိူၵ်ႈတင်ႈၼႆႉ မိူဝ်ႈလဵဝ်ၼႆႉ တႃႇႁဝ်း / တႃႇမုၵ်ႉၸုမ်းႁဝ်းၼႆႉ ႁဝ်းပႆႇသူၼ်ၸႂ်ၵၢၼ်လိူၵ်ႈတင်ႈ၊ ၵွပ်ႈပိူဝ်ႈႁဝ်းသူၼ်ၸႂ် ပိူဝ်ႈတႃႇဢုပ်ႇဢူဝ်းၵၢၼ်မိူင်း ၵႄႈလိတ်ႈပၼ်ႁႃ ၵၢၼ်မိူင်းဢွၼ်တၢင်းၵွၼ်ႇ။ ႁဝ်းႁၼ်ဝႃႈ ၵၢၼ်လိူၵ်ႈတင်ႈၼႆႉ မၼ်းဢမ်ႇၸႂ်ႈၵၢၼ်ၵႄႈလိတ်ႈပၼ်ႁႃၵၢၼ်မိူင်း ဢၼ်တႄႉမၼ်း၊ မၼ်းပဵၼ်ၼိုင်ႈပွတ်းၼိုင်ႈတွၼ်ႈၵူၺ်း။
ပေႃးမႃးတူၺ်းပႃႊတီႊၵၢၼ်မိူင်း 2 ပႃႊတီႊၼႆႉ ၶဝ်ဢမ်ႇဢူၼ်ႈယွမ်းႁႃၵၼ်၊ ဢမ်ႇဢူၼ်ႈယွမ်းႁႃၵၼ်ယဝ်ႉ သမ်ႉဢမ်ႇဢုပ်ႇၵၼ် ဢမ်ႇယွမ်းႁပ်ႉၵၼ်လႆႈ။ ၶဝ်ဝႃႈ ပေႃႇလသီႇႁဝ်းဢမ်ႇမိူၼ်ၵၼ်။ ပေႃးဢဝ်လၵ်းၽႂ် လၵ်းမၼ်းဝႃႈ ပေႃးပေႃႇလသီႇဢမ်ႇမိူၼ်ၵၼ် မၼ်းဢမ်ႇၸႂ်ႈငၢႆႈ။ ၵူၺ်းၵႃႈ ႁဝ်းထုၵ်ႇလႆႈဢဝ်ၽွၼ်းလီ ၸိူဝ်ႉၸၢတ်ႈဝႃႈ၊ ႁဝ်းယႃႇပေဢဝ်ပေႃႇလသီႇ ၸုမ်းၽႂ်ၸုမ်းမၼ်း ပႃႊတီႊၽႂ်ပႃႊတီႊမၼ်း၊ ႁဝ်းထုၵ်ႇလႆႈ ဢဝ်ၵၢၼ်ၸိူဝ်ႉၸၢတ်ႈဝႃႈ။
ဝၼ်းမိူဝ်ႈၼႆႉ ၵူၼ်းမိူင်းႁဝ်းၶႂ်ႈလႆႈ ဢီႈသင်။ ၶႂ်ႈႁႂ်ႈၽွမ်ႉႁူမ်ႈၵၼ်လူး။ ပေႃးၶႂ်ႈႁႂ်ႈၽွမ်ႉႁူမ်ႈၵၼ်ၵေႃႈ ထုၵ်ႇလီဢူၼ်ႈယွမ်းၶဝ်ႈႁႃၵၼ်သေ ဢုပ်ႇၵၼ်။ လွင်ႈဢမ်ႇလႆႈၼႆႉ မၼ်းပဵၼ်ဢီႈသင်၊ ပေႃးဢမ်ႇဢုပ်ႇၵၼ်ၵေႃႈ ဢမ်ႇၸၢင်ႈႁဵတ်းႁိုဝ်။ ၵမ်းၼႆႉသမ်ႉ ယူႇၼွၵ်ႈမၼ်းသေသႄႉၵၼ်။
ထၢမ်-ၸဝ်ႈႁဝ်းႁၼ်ထိုင်ၸိူင်ႉႁိုဝ်ၶႃႈ၊ ပေႃးဝႃႈပၢင်လိူၵ်ႈတင်ႈမႃးတေပဵၼ်ႁိုဝ်၊ ဝၢႆးပၢင်လိူၵ်ႈတင်ႈယဝ်ႉ တေပဵၼ်ၸိူင်ႉႁိုဝ်ၶႃႈ၊ ဢၼ်ၸဝ်ႈႁဝ်းလၢမ်းလႆႈၼၼ်ႉ ?။
တွပ်ႇ- မိူဝ်ႈလဵဝ်ၼႆႉ မၼ်းယူႇတီႈပႃႊတီႊလႂ်မီးၼမ်ႉၵတ်ႉ။ တေလႆႈတူၺ်းပေႃႇလသီႇ၊ ၶၼႅၼ်းမၼ်းတႄႉ ၸိူင်ႉႁိုဝ်ၵေႃႈသုမ်းယူႇယဝ်ႉ၊ ၶွင်မီး 10 ၶၼႅၼ်း ပၼ်ၵၼ်ၵေႃႉ 5 ၶၼႅၼ်းၼႆၵေႃႈ ၵေႃႉၶိုင်ႈၶိုင်ႈ ပွင်ႇဝႃႈသုမ်းယူႇယဝ်ႉ။ သင်ဝႃႈပၼ်ပႃႊတီႊၼိုင်ႈ ၼမ်ဢိတ်းၼိုင်ႈ၊ တႃႇပႃႊတီႊၼိုင်ႈလႆႈယူႇမွၵ်ႈ 3 ၶၼႅၼ်းၼႆၵေႃႈ မၼ်းပေႃးသုမ်းယူႇယဝ်ႉ၊ သင်ဝႃႈၶဝ်ႁူမ်ႈၵၼ်တႄႉ မီးသိပ်း (10) ၵေႃႈလႆႈတင်းသိပ်းၶၼႅၼ်း။ ပေႃးၸိူင်ႉၼႆ မိူဝ်ႈၵႂႃႇတီႈသိူဝ်ၽိူၵ်ႇၼႆႉ ႁဝ်းၵေႃႈလၢတ်ႈဝႃႈ ႁဝ်းပႆႇပေႃးသူၼ်ၸႂ် လိူင်ႈပႃႊတီႊၼႆႉ ၵၢၼ်လိူၵ်ႈတင်ႈၼႆႉ၊ ႁဝ်းသူၼ်ၸႂ် တႃႇတေဢုပ်ႇၵၢၼ်မိူင်း။
ထၢမ်-ပေႃးႁဝ်းၶႃႈမႃးတူၺ်း၊ မႅၼ်ႈယဝ်ႉ ပိူဝ်ႈတႃႇသိုၵ်းတႄႉ မၼ်းဢုပ်ႇတေႃႇလူင်ပွင်ၸိုင်ႈၵမ်းသိုဝ်ႈ။ ပုၼ်ႈတႃႇၵူၼ်းမိူင်းတႄႉ မုင်ႈမွင်းၵူၼ်းၸွႆႈထႅမ်၊ မိူၼ်ၼင်ႇၶိုၼ်ႈလုမ်းၶိုၼ်ႈၸၢႆးၸိူဝ်းၼႆႉ ပေႃးဝႃႈ ဢမ်ႇမေႃၵႂၢမ်းမၢၼ်ႈ ဢမ်ႇမီးၵူၼ်းၸွႆႈၸိူဝ်းၼႆႉ မၼ်းပဵၼ်ပၼ်ႁႃလူင် တႃႇၵူၼ်းမိူင်းတႆး။ ဢၼ်ၶဝ်ၸဝ်ႈဢမ်ႇယွမ်းၵၼ်ႉၼႆႉ ၸွင်ႇၸၢင်ႈပဵၼ်ၽေးတုမ်ႉတိူဝ်ႉ တေႃႇၵူၼ်းမိူင်းၶႃႈႁႃႉ ?။
တွပ်ႇ- လွင်ႈဢမ်ႇယွမ်းၵၼ်ၼႆႉ ႁဝ်းဝႃႈမၼ်းဢမ်ႇလီ။ မိူဝ်ႈလဵဝ်ၼႆႉ ႁႂ်ႈပၼ်ႁႅင်းပႃႊတီႊလႂ်ပႃႊတီႊၼိုင်ႈၼႆၵေႃႈ ႁဝ်းဢမ်ႇၸၢင်ႈပၼ်ႁႅင်း၊ ၵွပ်ႈပိူဝ်ႈႁဝ်းပႆႇသူၼ်ၸႂ် ၵၢၼ်လိူၵ်ႈတင်ႈ။ သင်ဝႃႈႁဝ်းဢုပ်ႇဢူဝ်းၵၢၼ်မိူင်း တူၵ်းလူင်းၵၢၼ်မိူင်း၊ တီႈၵၢၼ်မိူင်းၼၼ်ႉ မီးၶေႃႈႁပ်ႉႁွင်း (ဢမၶၢၼ်ႇ)ယဝ်ႉ ႁဝ်းတေၸၢင်ႈပၼ်ႁႅင်း ပႃႊတီႊလႂ်ပႃႊတီႊၼိုင်ႈ။ ႁႂ်ႈႁဝ်းပၼ်ႁႅင်း 2 ပႃႊတီႊ ႁဝ်းဢမ်ႇပၼ်၊ ပႃႊတီႊလႂ် မႅၼ်ႈတင်းပေႃႇလသီႇႁဝ်း ႁဝ်းတေပၼ်ႁႅင်းပႃႊတီႊၼၼ်ႉ၊ သၢင်ႇထုၵ်ႇ ႁဝ်းတေၵႂႃႇၶဝ်ႈႁူမ်ႈၸွမ်းပႃႊတီႊၼၼ်ႉ။ သင်ဝႃႈ ဢမ်ႇႁပ်ႉၵၼ်လႆႈသေဢိတ်း ႁဝ်းထုၵ်ႇတင်ႈပႃႊတီႊထႅင်ႈၵေႃႈ ႁဝ်းတေတင်ႈ၊ ပေႃးႁဝ်းမီးၶေႃႈႁပ်ႉႁွင်း တၢင်းၵၢၼ်မိူင်းၵၼ်ယဝ်ႉတႄႉ။ ပေႃးပႆႇမီးၶေႃႈႁပ်ႉႁွင်းၵၢၼ်မိူင်း တီႈၼႂ်းမၢႆမီႈၸိုင်ႈမိူင်း (ပိူင်ငဝ်ႈပိုင်းမိူင်း)တႄႉ ႁဝ်းပႆႇၸၢင်ႈၶဝ်ႈပႃးတီႈလႂ်။
သိုပ်ႇဢၢၼ်ႇ
SSPP/SSA တုၵ်းယွၼ်းၸွမ်ၸိုင်ႈ ထွၼ်ၶိုၼ်း ၶေႃႈၵၢဝ်ႇႁႃ ၵဵဝ်ႇၶွင်ႈပၢင်တိုၵ်းၵူဝ်းၵၢင်ႉ
ပႃႊတီႊမႂ်ႇသုင်ၸိုင်ႈတႆး (SSPP/SSA) တုၵ်းယွၼ်း
ထိုင်ၸွမ်ၸိုင်ႈတဵင်းၸဵင်ႇဝႃႈ ဢၼ်ယူႇတီႈ လူင်ပွင်ၸိုင်ႈ ၸီႉၼႄးၵၢဝ်ႇႁႃဝႃႈ
SSPP/SSA ၶဝ်ႈပႃးၼႂ်းပၢင်တိုၵ်းသိုၵ်းသိူဝ် ဢၼ်ပဵၼ်ယူႇၼႂ်း
ၼႃႈလိၼ်ၵူဝ်းၵၢင်ႉ ၸိုင်ႈတႆးပွတ်းႁွင်ႇၼၼ်ႉ ၵွပ်ႈဢမ်ႇထုၵ်ႇမႅၼ်ႈလႄႈ
ႁႂ်ႈလူင်ပွင်ၸိုင်ႈ ႁုပ်ႈယိုတ်း/ ထွၼ်ပၼ်ၶိုၼ်းၶေႃႈၵႂၢမ်း
ဢၼ်ၸီႉၼႄးၵၢဝ်ႇႁႃၼႆႉ။
ၼွၵ်ႈသေၼၼ်ႉ တုၵ်းယွၼ်းထႅင်ႈၶေႃႈၼိုင်ႈဝႃႈ ၵေႃႉၼိုင်ႈလႄႈၵေႃႉၼိုင်ႈ၊ ၸုမ်းၼိုင်ႈလႄႈၸုမ်းၼိုင်ႈ ႁႂ်ႈဝႆႉၵႃႈၶၼ် ၼပ်ႉယမ်ၵၼ်သေ ပၼ်တိုဝ်ႉတၢင်းၵၢၼ်တေႃႇၼႃႈၵၼ် ပိူဝ်ႈတႃႇဢုပ်ႇဢူဝ်းၵႄႈလိတ်ႈပၼ်ႁႃ ၵၢၼ်မိူင်း၊ လွင်ႈၼႆႉ ပဵၼ်လၢႆးၵႄႈလိတ်ႈပၼ်ႁႃဢၼ်လီသုတ်း- ၼႆယဝ်ႉ။
ၵွပ်ႈၼႆ ဢၼ်ၾၢႆႇလူင်ပွင်ၸိုင်ႈ ၸီႉၼႄးႁဝ်းၶႃႈဝႃႈ ၶဝ်ႈပႃးၵဵဝ်ႇၶွင်ႈၼႂ်းပၢင်တိုၵ်းၵူဝ်းၵၢင်ႉၼႆႉ မၼ်းဢမ်ႇထုၵ်ႇမႅၼ်ႈ။ မိူၼ်ၼင်ႇငဝ်းလၢႆးမိူဝ်ႈလဵဝ်ၼႆႉ တပ်ႉႁဝ်းၶႃႈၶႅၼ်းလႆႈဝႆႉသတိ/ ၾၢင်ႉၵႅမ်း ယႂ်ႇၼမ်၊ ၼင်ႇႁိုဝ်တေဢမ်ႇမီး လွင်ႈမူၵ်းယိုဝ်းတပ်ႉသိုၵ်းလူင်ပွင်ၸိုင်ႈၸိူဝ်းၼႆႉ ႁဝ်းၶႃႈၵေႃႈလႆႈၵုမ်းၼႅၼ်ႈၼႃဝႆႉ ၼႂ်းတပ်ႉသိုၵ်းႁဝ်း။ ၵွပ်ႈၼၼ်လႄႈ ႁႂ်ႈလူင်ပွင်ၸိုင်ႈ ထွၼ်ပၼ်ၶိုၼ်းၶေႃႈၵႂၢမ်း ဢၼ်ၸီႉၼႄးႁဝ်းၶႃႈၼၼ်ႉ- လၢတ်ႈၼႄၸုမ်းၶၢဝ်ႇၽူႈတွႆႇႁွၵ်ႈ ၼင်ႇၼႆ။
ပူၼ်ႉမႃးမိူဝ်ႈဝၼ်းတီႈ 21/02/2015 လူင်ပွင်ၸိုင်ႈမၢၼ်ႈ ႁဵတ်းပၢင်သပ်းၸႅင်ႈၶၢဝ်ႇ တီႈၼေႇပျီႇတေႃႇ၊ လႆႈလၢတ်ႈပႃးဝႃႈ တီႈပၢင်တိုၵ်း ၼႂ်းၼႃႈလိၼ်ၵူဝ်းၵၢင်ႉၼၼ်ႉ တပ်ႉသိုၵ်းၶၢင် KIA ၊ တပ်ႉသိုၵ်းၸိုင်ႈတႆး SSPP/SSA ၊ တပ်ႉသိုၵ်းမိူင်းလႃး NDAA-ESS ၊ တပ်ႉသိုၵ်းမိူင်းဝႃႉၽွမ်ႉႁူမ်ႈ UWSA လႄႈ တပ်ႉသိုၵ်းတဢၢင်း TNLA ၸိူဝ်းၼႆႉ ၶဝ်ႈပႃးၵဵဝ်ႇၶွင်ႈဝႆႉ- ဝႃႈၼႆ။
ဢၼ်လူင်ပွင်ၸိုင်ႈၸီႉၼႄးဝႃႈ ပၼ်ႁႃၵူဝ်းၵၢင်ႉၼႆႉ မၼ်းတုမ်ႉတိူဝ်ႉဢမ်းၼၢတ်ႈ (ဢႃႇၼႃႇ) ၽွင်းငမ်းဝၢၼ်ႈမိူင်း ၸိူဝ်းၼၼ်ႉလႄႈသင်၊ ပိုၼ်ၽၢဝ်ႇႁႂ်ႈတပ်ႉသိုၵ်းမႃးၽွင်းငမ်း ၼႃႈလိၼ်ၵူဝ်းၵၢင်ႉ ၸိူဝ်းၼၼ်ႉလႄႈသင်၊ ဢၼ်ပဵၼ်ပၼ်ႁႃလုၵ်ႈႁဵၼ်းၶဝ် ၼႄၵၢင်ၸႂ်ယူႇမိူင်းမၢၼ်ႈပတ်းပိုၼ်ႉ ၸိူဝ်းၼၼ်ႉ လႄႈသင်၊ ဢၼ်ပဵၼ်ပၼ်ႁႃ လိၼ်သူၼ်ႁႆႈၼႃးၵူၼ်းမိူင်းၸိူဝ်းၼၼ်ႉလႄႈသင်၊ သမ်ႉပဵၼ်ပၼ်ႁႃ ၶုတ်းႁႄႈၶုတ်းၶမ်း တီႈလႅတ်ႉပတွင်း မိူင်းမၢၼ်ႈၸိူဝ်းၼၼ်ႉလႄႈသင်၊ ယွၼ်ႉပိူဝ်ႈပၼ်ႁႃၸိူဝ်းၼၼ်ႉ ယႂ်ႇတိူဝ်းၶိုၼ်ႈမႃးတိၵ်းတိၵ်းလႄႈ ၶႂ်ႈႁႂ်ႈပၢႆးၸႂ် (ဢရူမ်) ၵူၼ်းမိူင်းလႅၵ်ႈလၢႆႈသေ လႆႈသၢင်ႈၶိုၼ်ႈမႃးၵူၺ်း- ၸဝ်ႈၶုၼ်သႅင် လၢတ်ႈၼႄတၢင်းႁၼ်ထိုင် ၼင်ႇၼႆ။
သိုပ်ႇဢၢၼ်ႇ
ပၢင်တိုၵ်းၵူဝ်းၵၢင်ႉ ပဵၼ်ပၼ်ႁႃပၢႆးၼႂ်း ၵူဝ်းၵၢင်ႉ
ႁူဝ်ပဝ်ႈ ၶွင်ႊသီႊဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းယွတ်ႈသိုၵ်း
လၢတ်ႈဝႃႈ- လွင်ႈပၢင်တိုၵ်းၵူဝ်းၵၢင်ႉ ပဵၼ်ပၼ်ႁႃပၢႆးၼႂ်းၵူဝ်းၵၢင်ႉ၊
တပ်ႉသိုၵ်းမၢၼ်ႈၶဝ်ႈၸိမ်- ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ်ဝႆႉ
ၼင်ႇၼႆ။
တွပ်ႇ-ဢၼ်ပဵၼ်ယူႇၼႂ်းၵူဝ်းၵၢင်ႉၼႆႉ ပေႃးမႃးတူၺ်းၶိုၼ်းပိုၼ်းၶဝ် တႄႇႁႅၵ်ႈမၼ်းၵေႃႈ ပဵၼ်ၶဝ်ၼင်ႇၵၼ် ႁိမ်ၵၼ်ၵူၺ်း၊ ၵူၺ်းၵႃႈ လူင်ပွင်ၸိုင်ႈသမ်ႉၶဝ်ႈၵႂႃႇၸိမ်ၸွမ်း။ ႁဝ်းၵေႃႈယူႇၵႆၵၼ် ဢမ်ႇပေႃးႁူႉၸွမ်း လွင်ႈၵၼ်တႄႉတႄႉ။ ဢၼ်ႁူႉၼႆႉ ဢၼ်ပဵၼ်မႃးမိူဝ်ႈပီ 2009 ၼၼ်ႉ ၶဝ်ၼင်ႇၵၼ်မင်ၵၼ်ၵူၺ်း။ ၶဝ်ၼင်ႇၵၼ်မင်ၵၼ်သေ မၢၼ်ႈသမ်ႉၵႂႃႇၵႄႈ၊ ၼႂ်းတိုဝ်ႉတၢင်းၵႄႈၼၼ်ႉ ၶဝ်ၵေႃႈပဵၼ်ပၢင်တိုၵ်းၵၼ် ၵိူတ်ႇၶိုၼ်ႈမႃး။ ပၢင်တိုၵ်းပွၵ်ႈၼႆႉတႄႉ မၼ်းပဵၼ်ၵၢၼ်တွပ်ႇတႅၼ်းၵၼ်ၶိုၼ်းၵူၺ်း၊ ၵွပ်ႈပိူဝ်ႈၵေႃႉၼိုင်ႈ မီးဢမ်းၼၢၸ်ႈ (ဢႃႇၼႃႇ)ဝႆႉတီႈၼၼ်ႈ၊ ၵေႃႉၼိုင်ႈသမ်ႉလႆႈသုမ်းသေ ၶိုၼ်းၵႂႃႇယိုဝ်း။ ပိုၼ်းၵူဝ်းၵၢင်ႉၼႆႉ ပႃးပွၵ်ႈၼႆႉ ႁဝ်းႁၼ်ပဵၼ်မႃးၸိူင်ႉၼႆ 3 ပွၵ်ႈယဝ်ႉ ။
ပေႃးမႃးတူၺ်း မၼ်းပဵၼ်သုၼ်ႇတူဝ်ပၢႆးၼႂ်းၶဝ်လႄႈ ႁဝ်းၵေႃႈဢမ်ႇၸၢင်ႈၵႂႃႇလၢတ်ႈၸွမ်း၊ ၶေႃႈပိုၼ်ၽၢဝ်ႇၵေႃႈ ႁဝ်းဢမ်ႇၸၢင်ႈဢွၵ်ႇ။ ဢွၼ်တၢင်းၼႆႉ 2009 ၶဝ်ႈႁွင်ႉဢဝ်သိုၵ်းမၢၼ်ႈၶဝ်ႈၵႂႃႇၵူၺ်း၊ ပေႃးဝႃႈဢဝ်သိုၵ်းမၢၼ်ႈၶဝ်ႈၵႂႃႇၵေႃႈ ၶဝ်ၵႂႃႇတွပ်ႇတႅၼ်းၶိုၼ်းသေ တပ်ႉသိုၵ်းမၢၼ်ႈၵေႃႈ ၸိုဝ်ႈသဵင်လူႉ။ ၾၢႆႇသိုၵ်းမၢၼ်ႈၵေႃႈ တႃႇတေယွမ်းပၼ်ၵေႃႈယၢပ်ႇ။ ၵွပ်ႈပိူဝ်ႈ ႁဝ်းဢမ်ႇႁူႉၸွမ်းလွင်ႈပိုၼ်းၶဝ်သေ သမ်ႉပဵၼ်လွင်ႈပၢႆးၼႂ်းၶဝ်ၵူၺ်းလႄႈ ႁဝ်းၵေႃႈဢမ်ႇၸၢင်ႈဢွၵ်ႇၶေႃႈပိုၼ်ၽၢဝ်ႇ။ ႁႂ်ႈတိုၵ်းသူၼ်းဝႃႈ ထုၵ်ႇလႆႈမႄးဢုပ်ႇဢူဝ်းၵၼ်ၼႆၵေႃႈ ႁဝ်းဢမ်ႇၸၢင်ႈတိုၵ်းသူၼ်း။
(ၶႅၼ်းတေႃႈသိုပ်ႇတိတ်းတၢမ် ၸဝ်ႈယွတ်ႈသိုၵ်း လၢတ်ႈလွင်ႈၵၢၼ်လိူၵ်ႈတင်ႈ ပီ 2015)
သိုပ်ႇဢၢၼ်ႇ
ဝၢၼ်ႈမိူင်းဢမ်ႇမီးတပ်ႉသိုၵ်း မိူၼ်ၼိူဝ်ႉ ဢမ်ႇမီးလုပ်ႇ- ပႃဢမ်ႇမီးၵၢင်ႈ
ႁူဝ်ပဝ်ႈ RCSS ၸဝ်ႈယွတ်ႈသိုၵ်း တွပ်ႇလၢတ်ႈ ၵဵဝ်ႇၵပ်းလွင်ႈၵဵပ်းသိုၵ်း၊
ဢၼ်ပဵၼ်လွင်ႈတိုၼ်ႇသၢၼ်ႈ တၢင်းမိူင်းၵိုင်။ မၼ်းၸဝ်ႈဝႃႈ ဝၢၼ်ႈမိူင်းဢမ်ႇမီး
တပ်ႉသိုၵ်း မိူၼ်ၼိူဝ်ႉဢမ်ႇမီးလုပ်ႇ- ပႃဢမ်ႇမီးၵၢင်ႈ။
ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ။
တွပ်ႇ-ၼႂ်းလၵ်းၵၢၼ် (မူႇပိူင်) ႁဝ်းဝၢင်းဝႆႉၼႆႉ ၵူၼ်းမိူင်းတႆးၵူႈၵေႃႉ ဢႃႇယု 18 ၶိုၼ်ႈၼိူဝ် တေလႆႈမႃး ႁၢပ်ႇၵိုတ်ႉၵၢၼ်သိုၵ်း၊ ၵူႈၶိူဝ်းၶိူဝ်း ဢမ်ႇၵွမ်ႉၵႃႈၶိူဝ်းတႆးၵူၺ်း။ ဢၼ်ၶဝ်မိူင်းၵိုင်တႅမ်ႈလိၵ်ႈမႃးဝႃႈ တၢင်တူဝ်ၵူၼ်းမိူင်း၊ ထူပ်းတၢင်းလိူတ်ႇႁွၼ်ႉဢၼ်ဝႃႈၼႆႉ ႁဝ်းယင်းၶႂ်ႈႁူႉၵေႃႉတႅမ်ႈမၼ်းဝႃႈ မၼ်းတၢင်တူဝ်ၵူၼ်းမိူင်းတႄႉယူႇႁႃႉ၊ ပေႃးဝႃႈတၢင်တူဝ်ၵူၼ်းမိူင်း ထူပ်းလွင်ႈလိူတ်ႇႁွၼ်ႉတႄႉယူႇ ဢမ်ႇတၢပ်ႈ (လူဝ်ႇ)မီးတပ်ႉသိုၵ်းၼႆတႄႉ မၼ်းဢမ်ႇယၢပ်ႇသေဢိတ်း၊ ႁဝ်းႁႂ်ႈၶဝ်မိူဝ်းႁိူၼ်းမူတ်းၵေႃႈလႆႈ၊ တပ်ႉသိုၵ်းၼႆႉဢမ်ႇမီးၵေႃႈလႆႈ။ ၵူၺ်းၵႃႈ ပိူင်ႁဝ်းၼႆႉ ဢႃႇယု 18 ၶိုၼ်ႈၼိူဝ် တေလႆႈႁၢပ်ႇၵၢၼ်ၸိူဝ်ႉၸၢတ်ႈ ၵူႈၵေႃႉ။
ၵူၺ်းၵႃႈ ႁၢပ်ႇၵၢၼ်ၸိူဝ်ႉၸၢတ်ႈၼႆႉ ပိူင်ႁဝ်းမီးဝႆႉ 5 ပီ။ ပေႃးဝႃႈၵူၼ်းမိူင်းတႆးႁဝ်း ပွင်ႇၸႂ်သေၶဝ်ႈမႃးႁၢပ်ႇၵိုတ်ႉ ၵၢၼ်သိုၵ်း ႁင်းၵူၺ်းၼႆ ၼႂ်း 5 ပီၼႆႉ ၶႂ်ႈႁဵတ်း 2 ပီဢွၼ်တၢင်းၵေႃႈလႆႈ၊ ၶႂ်ႈႁဵတ်း 3 ပီၵေႃႈလႆႈ။ ၵွပ်ႈပိူဝ်ႈပုၼ်ႈၽွၼ်းၵူႈၵေႃႉလႄႈ တီႈတႄႉမၼ်း ႁဝ်းဢမ်ႇတၢပ်ႈၵႂႃႇၵဵပ်း။ ၵူၼ်းမိူင်းတႆးၵူႈၵေႃႉၼႆႉ ႁဝ်းတေလႆႈ ႁၢပ်ႇၵၢၼ်ၸိူဝ်ႉၶိူဝ်းႁဝ်း၊ ပုၼ်ႈတႃႇတပ်ႉသိုၵ်းႁဝ်း၊ ဝၢၼ်ႈမိူင်းဢမ်ႇမီးတပ်ႉသိုၵ်း မိူၼ်ၼိူဝ်ႉဢမ်ႇမီးလုပ်ႇ ပႃဢမ်ႇမီးၵၢင်ႈ။
ပေႃးဝႃႈတႄႉတႄႉမၼ်း ႁဵတ်းသင်လႄႈမိူင်းတႆးႁဝ်း ပဵၼ်မႃးၸိူင်ႉၼႆ၊ ၵွပ်ႈပိူဝ်ႈၸဝ်ႈၾႃႉႁဝ်း ဢမ်ႇႁၢင်ႈႁႅင်းသိုၵ်းဝႆႉ တႃႇၵႅတ်ႇၶႄၸိူဝ်ႉၸၢတ်ႈဝၢၼ်ႈမိူင်း၊ ပိူၼ်ႈၵေႃႈဢဝ်လွင်ႈတၢင်းသေ ၶိုၼ်ႈမႃးငၢႆႈငၢႆႈ၊ လွင်ႈၼႆႉၽႂ်ၽႂ်ၵေႃႈႁူႉၵၼ်။ ၸင်ႇဝႃႈၵမ်းၼႆႉ ႁဝ်းၵေႃႈဝႆႉပိူင်။ မိူၼ်ၼင်ႇမိူင်းထႆးၼႆႉ 2 ပီၶိုင်ႈ ပိူၼ်ႈမႃးႁၢပ်ႇၵိုတ်ႉၼႃႈၵၢၼ်ၶွင်ပိူၼ်ႈ၊ သွၼ်ၵၢၼ်ယဝ်ႉပွၵ်ႈမိူဝ်းႁိူၼ်း၊ ပေႃးဢမ်ႇလႆႈႁဵတ်းသိုၵ်းၼႆႉ ၶိင်းၵၢင်ႉ ၶိင်းႁဵင် ၵူၼ်းႁဵတ်းၵၢၼ်မိူင်းၵေႃႈဢမ်ႇလႆႈပဵၼ်လူး၊ မိူင်းပိူၼ်ႈ ပိူၼ်ႈႁဵတ်းဝႆႉ။ ႁဝ်းၵေႃႈၶႂ်ႈႁႂ်ႈမၼ်းမီးပၵ်းပိူင် ၸိူင်ႉၼၼ်။
ထၢမ်-မၢင်ပိုၼ်ႉတီႈၼႆႉ မၼ်းယူႇတိတ်းၸပ်းၼႃႈလိၼ်လၢႆၾၢႆႇ၊ ပွတ်းႁွင်ႇၵေႃႈၵဵပ်း ပွတ်းၸၢၼ်းၵေႃႈၵဵပ်း၊ ၶဝ်သမ်ႉယူႇဝူင်ႈၵၢင်မၼ်းၸိူဝ်းၼႆႉ။ ၵမ်ႈၽွင်ႈသမ်ႉ ယူႇတိတ်းၸပ်းပီႈၼွင်ႉပဢူဝ်းၶဝ်၊ ပေႃးၼၼ် သိုၵ်းပဢူဝ်းၵေႃႈတေလႆႈႁဵတ်း သိုၵ်းတႆးၵေႃႈတေလႆႈႁဵတ်းႁႃႉ၊ ဢၼ်တိတ်းတၢင်းပွတ်းႁွင်ႇၵေႃႈ ၶၢင်ႁႃႉၸိူဝ်းၼႆႉ။ လွင်ႈၸိူဝ်းၼႆႉ မၢင်ၵေႃႉၵေႃႈထၢမ်မႃးဝႃႈ- ႁဝ်းၶႃႈတေလႆႈႁဵတ်းႁိုဝ်၊ တၢင်းသိုၵ်းတႆးၵေႃႈ တေလႆႈႁဵတ်း၊ ထႅင်ႈၾၢႆႇၼိုင်ႈၵေႃႈ တေလႆႈႁဵတ်းၼႄႇ၊ လွင်ႈၸိူဝ်းၼႆႉ မီးလွၵ်းလၢႆးၵႄႈလိတ်ႈ ၸိူင်ႉႁိုဝ်ၶႃႈ ?။
တွပ်ႇ- လွင်ႈၼႆႉ ႁဝ်းဝၢင်းဝႆႉပိူင် ပိူဝ်ႈတႃႇမိူင်းတႆးပတ်းပိုၼ်ႉ၊ ဢမ်ႇၸႂ်ႈဝႃႈတွၼ်ႈလႂ်တွၼ်ႈၼၼ်ႉၵူၺ်း။ မိူင်းတႆးပတ်းပိုၼ်ႉၼႆႉ တေလႆႈမႃးပဵၼ်တပ်ႉသိုၵ်း ဢၼ်လဵဝ်ၵၼ်ၵူၺ်း။ မိူၼ်ၼင်ႇ ၸုမ်းပွတ်းႁွင်ႇ SSPP/SSA တင်းႁဝ်းၼႆႉ မၼ်းပဵၼ်ၵၢၼ်ႁဝ်း ထုၵ်ႇလီ (လူဝ်ႇ) လႆႈႁူမ်ႈၵၼ်ၵူၺ်း။ ႁဵတ်းတၢင်းလႂ်ၵေႃႈယဝ်ႉ ပဵၼ်ၵၢၼ်တပ်ႉသိုၵ်း ၵၢၼ်ႁဝ်းတေလႆႈမႃးႁူမ်ႈၵၼ်ၵူၺ်း။
ထၢမ်-မိူၼ်ၼင်ႇၵူၼ်းၵေႃႉၼိုင်ႈ လႆႈမႃးႁၢပ်ႇၵၢၼ်သိုၵ်းတၢင်းၼႆႉ (ပွတ်းၸၢၼ်း) ယဝ်ႉၵေႃႈ ယဝ်ႉယဝ်ႉၶႃႈႁႃႉ ?။
တွပ်ႇ-ယဝ်ႉယဝ်ႉ၊ တေလႆႈမီးၶႅပ်းဝႂ်ၽၢၼ်ႇသိုၵ်း။ ႁဝ်းၼႆႉ ပေႃးဝႃႈႁဵတ်းသိုၵ်း 5 ပီ ပေႃးၵိုတ်းလိုဝ်ႈမိူဝ်းၵႂႃႇ ယဝ်ႉၼႆၵေႃႈ ႁဝ်းပၼ်ၶႅပ်းဝႂ်ယဝ်ႉ။ ပေႃးႁဝ်းပၼ်ဝႂ်ယဝ်ႉ ပွတ်းႁွင်ႇၵေႃႈဢမ်ႇတၢပ်ႈၵဵပ်းယဝ်ႉ။ ပွတ်းႁွင်ႇၵေႃႈ ပေႃးဝႃႈပၼ်ဝႂ်ယဝ်ႉ ႁဝ်းၵေႃႈဢမ်ႇတၢပ်ႈၵဵပ်းယဝ်ႉ။
ၵမ်းၼႆႉ မိူၼ်ၼင်ႇၸၢဝ်းပဢူဝ်း ပလွင်ႈၸိူဝ်းၼႆႉၵေႃႈ ပဵၼ်ၵူၼ်းမိူင်းတႆးၼင်ႇၵဝ်ႇ။ ၶဝ်ၵေႃႈမီးတပ်ႉသိုၵ်း ႁင်းၶဝ်၊ ပုၼ်ႈတႃႇတပ်ႉသိုၵ်းတေႃႇတပ်ႉသိုၵ်း တေႁူမ်ႈၵၼ်ၼႆႉ လွင်ႈၼႆႉမၼ်းပဵၼ်ၵၢၼ်ႁဝ်း။ ပေႃးဝႃႈႁဵတ်းသိုၵ်းပလွင်ႈ (တဢၢင်း)ယဝ်ႉၼႆၵေႃႈ ႁဝ်းၵေႃႈဢမ်ႇၵႂႃႇယုင်ႈယဝ်ႉ၊ ႁဵတ်းသိုၵ်းပဢူဝ်းယဝ်ႉၼႆၵေႃႈ ႁဝ်းၵေႃႈဢမ်ႇၵႂႃႇယုင်ႈယဝ်ႉ၊ ၵူၺ်းၵႃႈ တေလႆႈမီးဝႂ်။ ပေႃးဢမ်ႇမီးဝႂ်ၽၢၼ်ႇသိုၵ်းၵေႃႈ ႁဝ်းၵေႃႈတိုၼ်းဢဝ်ယူႇ။ ၸုမ်းလႂ်ၸုမ်းၼၼ်ႉၵေႃႈ ထုၵ်ႇလီဢွၵ်ႇဝႂ်ၽၢၼ်ႇသိုၵ်းပၼ်။
သင်ဝႃႈႁဝ်းၵူႈၸုမ်းမႃးႁူမ်ႈၵၼ်ယဝ်ႉၼႆၵေႃႈ ၵဵပ်းတီႈလဵဝ်ၵူၺ်းယဝ်ႉ။ ပိူင်ႁဝ်းၼႆႉဝႆႉ 5 ပီ၊ ပေႃးႁဝ်းမႃး ႁူမ်ႈၵၼ်မူတ်း ႁဝ်းတေလႆႈဝၢင်းပိူင်မႂ်ႇဝႃႈ ႁဝ်းတေဝႆႉလၢႆပီ တေမီးမႃးထႅင်ႈ။
(ၶႅၼ်းတေႃႇသိုပ်ႇတိတ်းတၢမ် ၸဝ်ႈယွတ်ႈသိုၵ်း လၢတ်ႈလွင်ႈပၢင်တိုၵ်း ဢၼ်ၵိူတ်ႇၶိုၼ်ႈၼႂ်းၼႃႈလိၼ်ၵူဝ်းၵၢင်ႉ)
သိုပ်ႇဢၢၼ်ႇ


text:
ပၢင်ၵုမ်ၸၢဝ်းၶိူဝ်းတႆးဝၼ်းႁႅၵ်ႈ ၵူၼ်းၶဝ်ႈႁူမ်ႈၼမ်
ပၢင်ၵုမ်ၵူၼ်းၶိူဝ်းတႆး ဢၼ်ၸတ်းတီႈတႃႈၵုင်ႈ မီးၵူၼ်း
ၶဝ်ႈႁူမ်ႈၼပ်ႉပၢၵ်ႇ။ သိူဝ်ၽိူၵ်ႇလၢတ်ႈဝႃႈမီး ႁႅင်းၸႂ်၊
တၢင်းႁဵတ်းလၢႆးႁဵတ်းပိူင်ႈၵၼ်ၵေႃႈ ယိူင်းမၢႆဢၼ်လဵဝ်။
ၽွင်းတႅၼ်းသိူဝ်ၽိူၵ်ႇ ၸိုင်ႈတႆးပွတ်းၸၢၼ်း ၵေႃႉၵႂႃႇၶဝ်ႈႁူမ်ႈပၢင်ၵုမ်ၵေႃႉၼိုင်ႈလၢတ်ႈဝႃႈ- ၼႂ်းၸၢတ်ႈပၢၼ်ႁဝ်းၼႆႉ ဢမ်ႇထၢင်ႇတေမီးတေပဵၼ်ပၢင်ၵုမ်ၸိူင်ႉၼႆ၊ ပဵၼ်မႃးၵေႃႈၸူမ်းယဝ်ႉ၊ ႁဝ်းထုၵ်ႇလႆႈႁႃတၢင်း တႅပ်းတတ်းၶေႃႈလႆႈၸႂ်ၶွင်ႁဝ်း ၵူၺ်း။ ၽွင်းတႅၼ်းသိူဝ်ၽိူၵ်ႇထႅင်ႈၵေႃႉၼိုင်ႈ ၵေႃႈလၢတ်ႈဝႃႈ လႆႈမႃးၶဝ်ႈႁူမ်ႈ ပၢင်ၵုမ်တႆးၼႆႉ မီးႁႅင်းၸႂ်တႄႉတႄႉ- ဝႃႈၼႆ။
ၽွင်းတႅၼ်းၵူၼ်းမိူင်း လၢႆးၶႃႈ၊ ပႃႇတီႇသိူဝ်ၽိူၵ်ႇ ၸၢႆးမွင်ႇတိၼ်ႇ လႆႈတၢင်ႇလၢတ်ႈမိူဝ်ႈပိုတ်ႇပၢင် ၵုမ်ဝႃႈ- ပေႃးႁဝ်းဢွၼ်ၵၼ် လူတ်းယွၼ်ႇ မႃႇၼ ၸင်ႇတေၵေႃႇသၢင်ႈလႆႈလွင်ႈဝႆႉဝၢင်းၸႂ်ၵၼ်။ ဢၼ်ႁဝ်းပႅၵ်ႇပိူင်ႈၵၼ် ပဵၼ်လၢႆးႁဵတ်းလၢႆးသၢင်ႈ မၢင်ၸိူဝ်ႉမၢင်ပိူင်ၵူၺ်း၊ ယိူင်းဢၢၼ်းႁဝ်းတႄႉ ၸိုင်ႈမိူင်းၾႅတ်ႊၻရိူဝ်ႊလ် မိူၼ်ၵၼ်ၵူၺ်း။ ယွၼ်ႉၼၼ် ဢၼ်ႁဝ်းဢမ်ႇ မိူၼ်ၵၼ်ၼၼ်ႉႁဝ်းဝၢင်း ဝႆႉသေ၊ ဢၼ်ႁဝ်းမိူၼ်ၵၼ်ၼၼ်ႉ ႁဝ်းႁူမ်ႈမိုဝ်းၵၼ်ႁဵတ်းသၢင်ႈၵႂႃႇ။ သင်ႁဝ်းတူၵ်းလူင်းလႆႈ ထိုင်ၸၼ်ႉဢၼ်ဝႃႈၽႂ်ဢဝ်ပုၼ်ႈၽွၼ်းသင်ၼႆ ယိင်ႈၶႅၼ်းသုတ်း။ ဢၼ်တႆးႁဝ်းၼင်ႇၵၼ်လႆႈမႃး ဢုပ်ႇၵုမ်ၵၼ်ၼႆႉ လီယဝ်ႉ။ သင်ဝႃႈတႆးႁဝ်းၼင်ႇၵၼ် ယင်းပႆႇၶဝ်ႈၵၼ် ႁဝ်းသမ်ႉတေၵႂႃႇၶိုင်ၸွမ်း ပိူၼ်ႈၼႆ တေပဵၼ်ၵၢၼ်ၶၢမ်ႈၸၼ်ႉမၼ်း ပူၼ်ႉတီႈ၊ လၢႆးႁဵတ်း ၸိူင်ႉၼႆထုၵ်ႇမႅၼ်ႈယဝ်ႉ၊ ႁႂ်ႈမၼ်း ပဵၼ်လွင်ႈပိၵ်ႉပႅတ်ႈၼႃႈလိၵ်ႈပိုၼ်းၵဝ်ႇသေ မႃးပိုတ်ႇၼႃႈလိၵ်ႈပိုၼ်း မႂ်ႇ- ဝႃႈၼႆ။
ပၢင်ၵုမ်ဝၼ်းႁႅၵ်ႈၼႆႉ ပႃႇတီႇသိူဝ်ၽိူၵ်ႇ (SNDP) ၵႂႃႇၶဝ်ႈႁူမ်ႈၸွႆႈထႅမ်ၵၢၼ်ပၢင်ၵုမ် တင်းမူတ်းမီး 30 ပၢႆ၊ ၵူၺ်းၵႃႈ ဢၼ်ၵႂႃႇ ၶဝ်ႈႁူမ်ႈပၢင်ၵုမ်ပဵၼ်တၢင်းၵၢၼ် 3 ၵေႃႉ။ ၵူၼ်းၶဝ်ႈႁူမ်ႈပၢင်ၵုမ်တင်းမူတ်းမီး 200 ပၢႆ- ၼႆယဝ်ႉ။
ပၢင်ၵုမ်ၼႆႉ ဢမ်ႇပၼ်ၽူႈသိုဝ်ႇၶၢဝ်ႇၵႂႃႇဢဝ်ၶၢဝ်ႇ။ ပေႃးမိူဝ်ႈၽုၵ်ႈၶွတ်ႇယွတ်ႈပၢင်ၵုမ်ယဝ်ႉ ၸင်ႇၵွႆႈ ႁူပ်ႉထူပ်းၽူႈသိုဝ်ႇၶၢဝ်ႇ - ၶဝ်ဝႃႈၼင်ႇၼႆ။
Tags: News, Politic


text:
ၸဝ်ႈသင်ၶတႆးတူဝ်ႈတၼ်းတင်ႈႁပ်ႉၵၢၼ် လႅၵ်ႈလၢႆႈၼႂ်းမိူင်းမၢၼ်ႈ
သင်ၶၼုမ်ႇ ၸိူဝ်းၵႂႃႇႁဵၼ်းလိၵ်ႈလၢႆးပၢႆးပၺ်ႇၺႃႇၼွၵ်ႈမိူင်း ၶဝ်ဝႃႈ
တူဝ်ႈတၼ်းတင်ႈႁပ်ႉလွင်ႈ လႅၵ်ႈလၢႆႈၵၢၼ်မိူင်းမၢၼ်ႈ
ဢၼ်လူင်ပွင်ၸိုင်ႈတဵင်းၸဵင်ႇ ဢွၼ်ႁူဝ်ၶိုင်ပွင်ႁဵတ်းသၢင်ႈ။ ပူၼ်ႉမႃး
ဢမ်ႇႁိုင်ၼႆႉၵေႃႈ ၼႂ်းၸုမ်းသင်ၶၸဝ်ႈ လႆႈႁပ်ႉၶူး PhD ထႅင်ႈ။
ၸွမ်းၼင်ႇႁၢႆးငၢၼ်း ဢၼ်တၢင်းသင်ၶတႆး ဢွၵ်ႇမႃးၵမ်းလိုၼ်းသုတ်း ၵဵဝ်ႇၵပ်းလွင်ႈၵၢၼ်ပၢႆး ပၺ်ႇၺႃႇၼၼ်ႉ ယူႇတီႈသင်ၶၼုမ်ႇ ၸိူဝ်းဢွၵ်ႇၶၢဝ်းတၢင်းၵႂႃႇႁဵၼ်းလိၵ်ႈလၢႆးပၢႆးပၺ်ႇၺႃႇ တၢင်းၼွၵ်ႈမိူင်းလႄႈ ၸိူဝ်းတိုၵ်ႉႁဵၼ်း ယူႇၼွၵ်ႈမိူင်း ၶဝ်လၢတ်ႈဝႃႈ ၵဵဝ်ႇၵပ်းလွင်ႈပၢႆးပၺ်ႇၺႃႇၼၼ်ႉ တူဝ်ႈတၼ်းတင်ႈႁပ်ႉလွင်ႈလႅၵ်ႈလၢႆႈ ၼႂ်းမိူင်းမၢၼ်ႈ ဢၼ်လူင်ပွင်ၸိုင်ႈတဵင်းၸဵင်ႇ ဢွၼ်ႁူဝ် ၶိုင်ပွင်ႁဵတ်းသၢင်ႈမႃး- ၼႆယဝ်ႉ။
ပိူဝ်ႈတႃႇႁႂ်ႈသင်ၶတႆး လႆႈၵႂႃႇႁဵၼ်းၼွၵ်ႈမိူင်းတူၼ်ၼိုင်ႈယဝ်ႉတူၼ်ၼိုင်ႈ၊ ၸုပ်ႈၼိုင်ႈယဝ်ႉၸုပ်ႈၼိုင်ႈ မႃးႁၢၼ်ႉတေႃႇဝၼ်းမိူဝ်ႈၼႆႉ ပဵၼ်ၸဝ်ႈတူၼ်ၶူးၻွၵ်းတိူဝ်ႊၶမ်းမၢႆ ထမ်မသႃမိ ဢွၼ်ႁူဝ်ၶိုင်ပွင် မႃးၸဵမ်မိူဝ်ႈပီ 1991 ၊ မိူဝ်ႈလဵဝ်လႆႈၶၢဝ်းတၢင်း 21 ပီ။ မၼ်းၸဝ်ႈၼႆႉ ပဵၼ်တႆးၵေႃႉႁႅၵ်ႈသုတ်း လႄႈပဵၼ်သင်ၶတႆး ၸဝ်ႈႁႅၵ်ႈသုတ်း ဢၼ်လႆႈ(ၸုမ်ႈၶူး) D.Phil တီႈၸၼ်ႉၸွမ် ဢွၵ်ႊၾိူတ်ႊသ် (Oxford) မိူင်းဢိင်းၵလဵတ်ႈ။
တင်ႈတႄႇမၼ်းၸဝ်ႈဢွၼ်ႁူဝ်ႁဵတ်းမႃးၼႃႈၵၢၼ်ပိူဝ်ႈတႃႇႁႂ်ႈသင်ၶတႆးလႆႈဢွၵ်ႇႁဵၼ်းလိၵ်ႈလၢႆး တၢင်ႇၸိုင်ႈမိူင်းၼႆႉ မိူဝ်ႈလဵဝ် မီးသင်ၶတင်းမူတ်း 81 တူၼ် ဢၼ်လႆႈၸုမ်းၶူးတၢင်းမိူင်းၼွၵ်ႈ။ PhD 3 ၸဝ်ႈ၊ MA 36 တူၼ်၊ BA 30 တူၼ်၊ သမ်ႉ Diploma 12 တူၼ်။
ၼွၵ်ႈသေၼၼ်ႉ ဢၼ်ယင်းတိုၵ်ႉႁဵၼ်းယူႇၼွၵ်ႈမိူင်းယၢမ်းလဵဝ် တီႈမိူင်းသီရိလင်းၵႃ၊ ဢိၼ်ႊၻီႊယိူဝ်ႊ၊ မိူင်းထႆး၊ မိူင်းဢိင်းၵလဵတ်ႈ ၸိူဝ်းၼႆႉမီးဢမ်ႇယွမ်း 28 တူၼ်။ ပိူင်လူင်မၼ်း 1 တႃႇႁပ်ႉၸုမ်ႈၶူး PhD ၊ 2 တႃႇႁပ်ႉၸုမ်ႈၶူး M.Phil ။ တႃႇႁပ်ႉၸုမ်ႈၶူး MA 10 တူၼ်၊ တႃႇႁပ်ႉၸုမ်ႈၶူး BA 15 တူၼ်။ ၸဝ်ႈဢၼ်လႆႈၸုမ်ႈၶူး PhD လိုၼ်းသုတ်း ပဵၼ်ၸဝ်ႈၸေႃးတိၵ ၶိူဝ်းယိုၼ်း၊ ၵူၺ်းၵႃႈ မိူဝ်ႈလဵဝ် မၼ်းၸဝ်ႈလႆႈလုၵ်ႉတီႈၸၢတ်ႈပၢၼ်သင်ၶ မႃးပဵၼ် ၵူၼ်းလမ်ယဝ်ႉ။
ၸၢႆးၸေႃးတိၵ ၶိူဝ်းယိုၼ်းၼႆႉ (ၵူၼ်းၸႃတိပၢင်လူင်) လႆႈႁပ်ႉၸုမ်ႈၶူး PhD မိူဝ်ႈဝၼ်းထိ 31/10/12 တီႈလၼ်ႊတၼ်ႊ တီႈႁူင်း ႁဵၼ်း ၾၢႆႇလဵပ်ႈႁဵၼ်းပွတ်းဝၼ်းဢွၵ်ႇလႄႈဢပ်ႊၾရိၵႃႊ (School of Oriental and African Studies-SOAS) တီႈဝဵင်းလူင် လၼ်ႊတၼ်ႊ မိူင်းဢိၵ်းၵလဵတ်ႈ ၽွင်းတိုၵ်ႉ ယူႇၼႂ်းတူင်ႇဝူင်း သင်ၶ။ ဢွၼ်ၼႃႈၼႆႉ မၼ်းၸဝ်ႈလႆႈတႅမ်ႈလိၵ်ႈၽိုၼ်လၢႆးၵဵဝ်ႇ ၵပ်းၸဝ်ႈဢမၢတ်ႈ လူင် မိူင်းၼွင်၊ ပိူဝ်ႈတႃႇႁပ်ႉ ၸုမ်ႈၶူး ဢၼ်မီးၸိုဝ်ႈဝႃႈ မႁႃသတိပထႃၼသုတ်ႉတ ဢၼ်ၸဝ်ႈ ဢမၢတ်ႈလူင် တႅမ်ႈဝႆႉပဵၼ်လင်ႇၵႃႇလႄႈ တၼ်းႁဵင်းၶွင်လိၵ်ႈလၢႆးပၢႆးၵမ်ၼႂ်းတူင်ႇဝူင်းပုတ်ႉထၽႃသႃ ထေရဝႃတမိူင်းတႆး (The Poetic Dhamma of Zao Amat Long’s Mahasatipatthana Sutta and Place of Traditional Literature in Shan Therawada Buddhism) ။ ဢွၼ်တၢင်းလႆႈႁပ်ႉၸုမ်ႈၶူး BA, MA တီႈသီရိလင်းၵႃ၊ တင်ႈတႄႇပီ 2010 မႃး ႁၢၼ်ႉတေႃႇပေႃးလႆႈၻွၵ်းတိူဝ်ႊ PhD ၼႆႉ လႆႈပဵၼ်ၶူးသွၼ်ၼႂ်းႁူင်းႁဵၼ်း (SOAS) ။
ယူႇတီႈၸၢႆးၸေႃးတိၵ ၶိူဝ်းယိုၼ်း ၵေႃႈလၢတ်ႈဝႃႈ- ၵႃႈပူၼ်ႉမႃး ပၢႆးပၺ်ႇၺႃႇတႆးႁဝ်းတူၵ်းတႅမ်ႇ၊ ၼင်ႇႁိုဝ်တေလႆႈႁဵၼ်းလိၵ်ႈ လၢႆးၸၼ်ႉသုင်ၼၼ်ႉ ၸင်ႇလႆႈႁဵတ်းသင်ၶသေဢွၵ်ႇၵႂႃႇႁဵၼ်းၼွၵ်ႈ မိူင်း။ မိူဝ်ႈလဵဝ် မိူင်းမၢၼ်ႈမီးလွင်ႈလႅၵ်ႈလၢႆႈယူႇၼႆႉ ဢၼ်တႆးႁဝ်းလႆႈၵႂႃႇႁဵၼ်းၼွၵ်ႈမိူင်းသေမီး ပၺ်ႇၺႃႇၼမ်ႉၵတ်ႉ ၼမ်မႃးၼႆႉ ယုမ်ႇယမ်ဝႃႈတေပဵၼ်ၽွၼ်းလီ တႃႇၸိူဝ်ႉၸၢတ်ႈ ဝၢၼ်ႈမိူင်း ႁဝ်းယူႇ- ဝႃႈၼႆ။
လၢတ်ႈၼႄပႃးဝႃႈ- မိူဝ်ႈလဵဝ် ၸဝ်ႈၼေႃႇၶမ်းလႃႈ ထမ်မသႃမိၵေႃႈ တၢင်ႇၽိုၼ်လိၵ်ႈဝႆႉတီႈ ၸၼ်ႉၸွမ်သီရိလင်းၵႃ (Peradeniya) ၊ ၸွမ်းၼင်ႇၸဝ်ႈၼႃႈတီႈၾၢႆႇၵဵဝ်ႇၶွင်ႈၶဝ်ထတ်းသၢင် တူၺ်းၼၼ်ႉ မၼ်းၸဝ်ႈ ပူၼ်ႉၸၼ်ႉလိၵ်ႈ (ဢွင်ႇ)ယဝ်ႉ၊ ၵူၺ်းၵႃႈ ယင်းပႆႇလႆႈႁပ်ႉၸုမ်းၶူး- ဝႃႈၼႆ။
မိူဝ်ႈႁူဝ်ပီ 2012 ၼႆႉ ၼၢင်းၸွမ်ဢေး MA လႆႈႁၢႆးငၢၼ်း ၸွမ်းၼင်ႇမၼ်းၼၢင်းလႆႈၶူၼ်ႉၶႂႃႉ ၼႂ်းၸႄႈ ဝဵင်းၵုၼ်ႁဵင်။ ၼႂ်းၵႃႈၵူၼ်း ၼုမ်ႇဢႃႇယု 18 ပီလူင်းတႂ်ႈမီးယူႇ 22,000 ၵေႃႉပၢႆ။ ၼႂ်းၼႆႉသၢမ်ပုၼ်ႈ-ၼိုင်ႈပုၼ်ႈ (1/3) ၵူၺ်းလႆႈၶဝ်ႈႁူင်းႁဵၼ်း။ လွင်ႈတၢင်း ဢၼ်ၵမ်ႈၼမ်ဢမ်ႇၶဝ်ႈႁူင်းႁဵၼ်းၼၼ်ႉ 1.ပေႃႈမႄႈဢမ်ႇ ပွင်ပဵၼ်လႆႈ။ 2.ႁူင်းႁဵၼ်းယူႇၵႆႁိူၼ်း။ 3.ဢမ်ႇႁူႉၵႂၢမ်းမၢၼ်ႈလႄႈ ထုၵ်ႇၸႅၵ်ႇၽႄ ယွၼ်ႉဢမ်ႇႁူႉၵႂၢမ်းမၢၼ်ႈ။ 4.ၵွပ်ႈထုၵ်ႇတပ်ႉသိုၵ်းမၢၼ်ႈၶီႇၼဵၵ်းတဵၵ်းတဵင်မႃးလႄႈ ပေႃႈမႄႈလုၵ်ႈ ဢွၼ်ႇ ဢမ်ႇမီးၵၢင်ၸႂ်ၶႂ်ႈပွႆႇလုၵ်ႈလၢင်း ၶဝ်ႈႁူင်းႁဵၼ်း။ 5.လူင်ပွင်ၸိုင်ႈမၢၼ်ႈ ၸႂ်ႉတိုဝ်းႁူင်းႁဵၼ်း တႃႇပိုၼ်ၽႄႈၾိင်ႈငႄႈၵႂၢမ်းလၢတ်ႈမၢၼ်ႈ။
ယၢမ်းလဵဝ် သင်ၶၸဝ်ႈၸိူဝ်းပူၼ်ႉၸၼ်ႉလိၵ်ႈ (ဢွင်ႇလိၵ်ႈ) မႃးၵမ်ႈၼမ်ၵေႃႈ ပွၵ်ႈမႃးမိူင်းတႆးသေ ပိုတ်ႇႁူင်းႁဵၼ်းသွၼ်ပၼ်လုၵ်ႈ ဢွၼ်ႇတႆး ၸိူဝ်းဢမ်ႇမီးတိုဝ်ႉတၢင်းၼႆႉယူႇ- ဝႃႈၼႆ။
Tags: Education, News


text:
ၵၢၼ်ဢုပ်ႇၵၢၼ်မိူင်းဝူင်ႈၵၢင် လူင်ပွင်ၸိုင်ႈမၢၼ်ႈတင်းၶၢင် ၼႂ်းဝႆးဝႆးၼႆႉပႆႇႁၼ်သၢႆငၢႆ၊ ၵွပ်ႈဝႃႈ ၶၢင်ၶႂ်ႈႁႂ်ႈဢုပ်ႇဢူဝ်း ၵၢၼ်မိူင်းဢွၼ်တၢင်း၊ ၾၢႆႇမၢၼ်ႈသမ်ႉဝႃႈ ႁႂ်ႈၵိုတ်း ယိုဝ်းဢွၼ်တၢင်း။ ထႅင်ႈၾၢႆႇၼိုင်ႈၵေႃႈ သွင်ၾၢႆႇတိုၵ်ႉ သိုပ်ႇပဵၼ်ပၢင်တိုၵ်းၵၼ်ယူႇၶိူဝ်းယႂ်း။
ၽူႈၼမ်းၼႂ်း ၼၢႆႁူင်သႃ လၢတ်ႈဝႃႈ- ပိူဝ်ႈတႃႇၶွင်ႊသီႊႁူမ်ႈတုမ်ၵူႈၸၢဝ်းၶိူဝ်း UNFC ဢုပ်ႇၵၼ်တင်း လူင်ပွင်ၸိုင်ႈမၢၼ်ႈၼႆႉ မိူဝ်ႈလႂ်ပၢင်တိုၵ်းဝူင်ႈၵၢင်ၾၢႆႇသိုၵ်းမၢၼ်ႈတင်းသိုၵ်းၶၢင်ယဝ်ႉတူဝ်ႈ ၵွၼ်ႇၸင်ႇဢုပ်ႇ။ မိူဝ်ႈလဵဝ် ၼင်ႇႁိုဝ်တေလႆႈႁူပ်ႉထူပ်း ဢုပ်ႇဢူဝ်းၵၼ်ၼၼ်ႉ လႆႈၾၢၵ်ႇလိၵ်ႈလၢႆး ၵႂႃႇတီႈၽွင်းတၢင် ၵေႃႉၼိုင်ႈ ႁႂ်ႈသူင်ႇယိုၼ်ႈၸူးတီႈၸွမ်ၸိုင်ႈတဵင်းၸဵင်ႇ။ ပေႃးဝႃႈ ပဵၼ်ပၢင်ဢုပ်ႇဢူဝ်းမႃးၵေႃႈ ႁႂ်ႈပႃးၶၢင်၊ ႁႂ်ႈပႃးလုၵ်ႈၸုမ်း UNFC တင်းသဵင်ႈ ဢိၵ်ႇၸုမ်းၸိူဝ်းဢမ်ႇၸႂ်ႈ UNFC တင်းသဵင်ႈ- ဝႃႈၼႆ။
ၵဵဝ်ႇၵပ်းလွင်ႈမၢၼ်ႈ တင်းၶၢင်ပႆႇပဵၼ်ၵိုတ်းယိုဝ်းၵၼ်၊ တိုၵ်ႉပဵၼ်ပၢင်တိုၵ်းၵၼ်၊ ပႆႇပဵၼ်ဢုပ်ႇလွင်ႈၵၢၼ်မိူင်းၸိူဝ်းၼႆႉ ယူႇတီႈၾၢႆႇၶၢင်ဝႃႈ- ပေႃးသိုၵ်းမၢၼ်ႈထွၼ်သိုၵ်းၸင်ႇၵိုတ်းယိုဝ်းၵၼ်၊ ပေႃးသိုၵ်းမၢၼ်ႈပႆႇထွၼ်သိုၵ်း ပႆႇပဵၼ်လႆႈ၊ ႁႂ်ႈမီး လွင်ႈဢုပ်ႇဢူဝ်းၵၼ် တၢင်းၵၢၼ်မိူင်းဢွၼ်တၢင်း။ ၾၢႆႇမၢၼ်ႈၵေႃႈပႆႇယွမ်းႁပ်ႉဢုပ်ႇ UNFC (ဢၼ်ၶၢင်ဢွၼ်ႁူဝ်ၵေႃႇ တင်ႈမႃး)။ လၢတ်ႈဝႃႈ ပေႃးဝႃႈၵိုတ်းယိုဝ်းၵၼ်တင်းၶၢင်ယဝ်ႉၸင်ႇႁူပ်ႉဢုပ်ႇ။
ထႅင်ႈၾၢႆႇၼိုင်ႈ ၼႂ်း UNFC ၵေႃႉတိုၵ်ႉပဵၼ်ပေႃႇလသီႇသဵၼ်ႈယႆ ဢၼ်ၵႂႃႇၽႂ်ၵႂႃႇမၼ်း၊ လုၵ်ႈၸုမ်းၵမ်ႈၽွင်ႈ ၵိုတ်းယိုဝ်း၊ ၵမ်ႈၽွင်ႈၵေႃႈဢမ်ႇၵိုတ်းယိုဝ်း မိူၼ်ၼင်ႇၶၢင်။ ဢၼ်ၵိုတ်းယိုဝ်းမီး 5 ၸုမ်း၊ ဢၼ်ပႆႇၵိုတ်းယိုဝ်းမီး 6 ၸုမ်း။ ပေႃးဢဝ် ငဝ်းလၢႆးမိူဝ်ႈလဵဝ်ဝႃႈ ၶၢင်ဢမ်ႇၵိုတ်းယိုဝ်းၵေႃႈ ပိူဝ်ႈတႃႇလုၵ်ႈၸုမ်းတင်းမူတ်း တေမႃးၽွမ်ႉႁူမ်ႈတိုၵ်းတေႃးၸွမ်းၵၼ်ၼၼ်ႉ သမ်ႉဢမ်ႇပဵၼ်လႆႈ၊ ၶၢင်ၵေႃႈသမ်ႉဢမ်ႇႁဵတ်းၸွမ်းပိူၼ်ႈလႆႈ- ၸဝ်ႈၼႃႈတီႈၼႂ်း UNFC ၵေႃႉၼိုင်ႈလၢတ်ႈၼင်ႇၼႆ။
ဢွၼ်ၼႃႈၼႆႉ ၸုမ်းၵပ်းၵၢႆႇပၼ်လွင်ႈၶႂမ်ႈၶတ်းၵၼ် (Inter Mediate) မိူင်းဢိင်းၵလဵတ်ႈ ႁွတ်ႈၽႅဝ်မိူင်းမၢၼ်ႈသေ မီးၵၢၼ်ဢုပ်ႇဢူဝ်းလွင်ႈၵၢၼ်မိူင်းတၢင်းၼႂ်းမိူင်း။ ဝၢႆးမႃးသိုပ်ႇဢွၵ်ႇတၢင်းၶဝ်ႈမိူင်းထႆးသေ ဝၼ်းထိ 16/07/12 ႁူပ်ႉထူပ်းဢုပ်ႇ ဢူဝ်းၵၼ်တင်း ၸုမ်း UNFC ။ ၸုမ်း Inter Mediate ၼႆႉ ယၢမ်းမီးတူဝ်ထူပ်း မႃးဝႃႈ ပိူဝ်ႈတႃႇလႆႈလွင်ႈငမ်းယဵၼ် ယူႇတီႈ လူင်ပွင်ၸိုင်ႈၵမ်ႈၼမ်၊ မိူၼ်ၼင်ႇပၼ်ႁႃဢႆႊလႅၼ်ႊပွတ်းႁွင်ႇၼႆႉ မိူဝ်ႈပၢၼ်လူင်ပွင်ၸိုင်ႈ ၶွၼ်ႊသိူဝ်ႊဝထိပ်ႊ (Conservative) ၸႂ်ႉတိုဝ်းပေႃႇလသီႇၵဝ်ႇမွင်သႃးယူႇတိၵ်းတိၵ်း ၼၼ်ႉလႄႈ ဢမ်ႇၵႄႈလႆႈ၊ ၽိူဝ်ႇထိုင်ပၢၼ်လူင်ပွင်ၸိုင်ႈ လေႊၿိူဝ်ႊ (Labor) မႃးၸင်ႇၵႄႈလိတ်ႈလႆႈ။ ၵွပ်ႈၼႆ မိူဝ်ႈမႃးဢုပ်ႇတီႈမိူင်းမၢၼ်ႈၵေႃႈယဝ်ႉ၊ မိူဝ်ႈမႃးၺႃးၵၼ်တင်း UNFC ၼႂ်းမိူင်းထႆးၵေႃႈယဝ်ႉ၊ ၸၢင်ႈၼမ်းဢဝ် လွင်ႈၼႆႉဢုပ်ႇပႃး- ၼႆယူႇ။
ပူၼ်ႉမႃးဢမ်ႇႁိုင်ၼႆႉ ၸဝ်ႈၼႃႈတီႈၾၢႆႇပိုၵ်းသႃလူင်ပွင်ၸိုင်ႈတဵင်းၸဵင်ႇၵေႃႉၼိုင်ႈ လႆႈတႅမ်ႈလိၵ်ႈ ၼႄႉၼမ်းၸူးတီႈ UNFC ႁႂ်ႈဢွၼ်ႁူဝ်ႁဵတ်းပၢင်ၵုမ်ၸုမ်းယိပ်းၵွင်ႈၵၢင်ႇတင်းသဵင်ႈ။ ယူႇတီႈ UNFC ၵေႃႈ ႁပ်ႉဝႆႉ လွင်ႈၼႆႉလႆႈတွပ်ႇလၢတ်ႈၽၢၼ်ႇ ၵႂႃႇတီႈၸုမ်း Inter Mediate - ၼႆယဝ်ႉ။
ပူၼ်ႉမႃးမိူဝ်ႈဝၼ်းထိ 16-17-18/07/12 UNFC ႁဵတ်းပၢင်ၵုမ်လူင် 6 လိူၼ်ၼိုင်ႈပွၵ်ႈ တီႈလႅၼ်လိၼ်တီႈၼိုင်ႈ၊ လုၵ်ႈ ၸုမ်းၸိူဝ်းမႃးၶဝ်ႈႁူမ်ႈ ၵမ်ႈၼမ်ပဵၼ်ၽူႈၼမ်းၸၼ်ႉသုင်။ ထိုင်မႃးဝၼ်းထိ 19 မီးပၢင်သပ်းလႅင်းၸႅင်ႈၶၢဝ်ႇ။ မိူဝ်ႈပၢင်ၵုမ် ၼၼ်ႉ ပိူင်လူင်မၼ်း ဢုပ်ႇဢူဝ်းတူၵ်းလူင်းၵၼ် 3 လွင်ႈ- 1.လွင်ႈၵၢၼ်မိူင်း၊ 2.လွင်ႈ UNFC တေဢွၼ်ႁူဝ်ၸတ်းပၢင် ၵုမ်ၸုမ်းယိပ်းၵွင်ႈၵၢင်ႇ၊ 3.လွင်ႈလၵ်းၵၢၼ် 8 ၶေႃႈ ၶွင်လူင်ပွင်ၸိုင်ႈ တဵင်းၸဵင်ႇ- ၸိူဝ်းၼႆႉ။
ၵဵဝ်ႇၵပ်းၶေႃႈထိ 1 ပေႃးဢုပ်ႇဢူဝ်းလွင်ႈငမ်းယဵၼ် တင်းလူင်ပွင်ၸိုင်ႈတဵင်းၸဵင်ႇ တေဢဝ်ၵၢၼ်မိူင်းပဵၼ်ယႂ်ႇ၊ လွင်ႈၵၢၼ် ပူၵ်းပွင် ပၢႆးမၢၵ်ႈမီးၼၼ်ႉ တေဢမ်ႇဢဝ်ပဵၼ်လိူင်ႈယႂ်ႇ။ ၵဵဝ်ႇၵပ်းၶေႃႈ 2 UNFC တေၶတ်းၸႂ် ႁဵတ်းႁႂ်ႈၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းတင်းသဵင်ႈ၊ ပႃးၸဵမ်လုၵ်ႈၸုမ်း UNFC လႄႈဢမ်ႇၸႂ်ႈလုၵ်ႈၸုမ်း UNFC ဢိၵ်ႇပႃႇတီႇၵၢၼ်မိူင်း ႁႂ်ႈပဵၼ်ၼမ်ႉ ၼိုင်ႈၸႂ်လဵဝ်ၵၼ်သေ ႁႂ်ႈလႆႈၶဝ်ႈပႃးပၢင်ဢုပ်ႇဢူဝ်း။ ၶေႃႈထိ 3 ဢၼ်လူင်ပွင်ၸိုင်ႈတဵင်းၸဵင်ႇႁဵတ်းဢွၵ်ႇဝႆႉ လၵ်းၵၢၼ် 8 ၶေႃႈ ၸၼ်ႉၸိုင်ႈမိူင်းႁူမ်ႈတုမ် တႄႇၸဵမ် (ဢမ်ႇၽၢတ်ႇဢွၵ်ႇၼႂ်းၸိုင်ႈမိူင်းႁူမ်ႈတုမ်၊ လၵ်းၵၢၼ်သၢမ်ပိူင်)ၸိူဝ်းၼၼ်ႉ UNFC တတ်းမၵ်းဝႃႈ ပဵၼ်လၵ်းၵၢၼ်ၶွင်လူင်ပွင်ၸိုင်ႈၵူၺ်း (ဢမ်ႇၸႂ်ႈလၵ်းၵၢၼ်ၾၢႆႇ UNFC လႄႈၾၢႆႇၸၢဝ်းၶိူဝ်း)။ ၵွပ်ႈၼၼ် ယူႇတီႈ UNFC ၵေႃႈတေႁဵတ်းဢွၵ်ႇလၵ်းၵၢၼ်ႁင်းၵူၺ်းသေ တေမႃးငူပ်ႉငိၵၼ်၊ ဢၼ်မိူၼ်ၵၼ်တေဢဝ် ႁႂ်ႈပဵၼ်မႃး ၶေႃႈလႆႈၸႂ်- ၼႆယဝ်ႉ။
ၼွၵ်ႈသေၼၼ်ႉ လႆႈငိၼ်းဝႃႈဢုပ်ႇဢူဝ်းပႃးလွင်ႈ ငဝ်းလၢႆးဝၼ်းမိူဝ်ႈၼႆႉ မိူင်းဝၼ်းတူၵ်းၶဝ် ပႆႇၵိုင်ႇလီပူတ်း ထွၼ်ပႅတ်ႈလွင်ႈ ႁႅတ်ႉႁၢမ်ႈပၢႆးမၢၵ်ႈမီးတေႃႇမိူင်းမၢၼ်ႈ၊ ၵွပ်ႈဝႃႈ ၾၢႆႇၼိုင်ႈဢုပ်ႇဢူဝ်းလွင်ႈငမ်းယဵၼ်ယူႇၵေႃႈ ၾၢႆႇၼိုင်ႈသမ်ႉမီးၵၢၼ်ႁၢင်ႈသိုၵ်း ပဵၼ်ပၢင်တိုၵ်းသိုၵ်းသိူဝ်ယူႇလႄႈ ပႆႇထိုင်ၶၵ်ႉတွၼ်ႈယုမ်ႇယမ်လႆႈ။ ထုၵ်ႇလီႁဵတ်းပၢင်ၵုမ်လူင်ဢုပ်ႇဢူဝ်းၵၢၼ်မိူင်း၊ မိူဝ်ႈလဵဝ် ယူႇတီႈ UNFC ၵေႃႈ လႆႈၶတ်းၸႂ်ဢုပ်ႇဢူဝ်းငူပ်ႉငိ ၵၼ်တင်း မူႇၸုမ်းၸိူဝ်းဢမ်ႇၸႂ်ႈ UNFC ယူႇ- ဝႃႈၼႆ။


text:
Sun03012015
Last update11:27:09 PM GMT
ႁူလႄႈ တႃၼႆႉ ပဵၼ်ဢင်ႇၵႃႇ ဢၼ်လမ်ႇလွင်ႈ တွၼ်ႈတႃႇ ၵူၼ်းႁဝ်း ၵူႈၵေႃႉ ယွၼ်ႉၼၼ် ၼင်ႇႁိူဝ် ႁူတႃ ႁဝ်းၶႃႈ ပေႃးတေ မူတ်းသႂ်ယူႇ တႃႇသေၼၼ်ႉ...
ၸုမ်း တူင်ႇဝူင်း ၵူၼ်းတႆး ဢွၵ်ႇၶေႃႈ ပိုၼ်ၽၢဝ်ႇ တုၵ်းယွၼ်း ၸွမ်ၸိုင်ႈ ပရၵ်ႊ ဢူဝ်ႊပႃႊမႃႊ မိူင်းႁူမ်ႈတုမ် ဢမႄႊရိၵၼ်ႊ ဢုပ်ႇပႃး လွင်ႈသိုၵ်းမၢၼ်ႈ တိုၵ်ႉသိုပ်ႇ ထူဝ်းၼႃႈသိုၵ်း ၼႂ်းၸိုင်ႈတႆး
တပ်ႉသိုၵ်းဢႃႊမေႊရီႊၵၢၼ်ႊ ၼႄဝီႊတီႊဢူဝ်ႊ ၵဵဝ်ႇလူၺ်ႈ ၵၢၼ်သူင်ႇ ႁိူဝ်းမိၼ်တိုၵ်း ၵႂႃႇမွႆႇမၢၵ်ႇတီႈတင်ႈ ၸုမ်းသိုၵ်း ဢၢႆႊသိတ်ႊသ် (ISIS) ၼ...
ႁူလႄႈ တႃၼႆႉ ပဵၼ်ဢင်ႇၵႃႇ ဢၼ်လမ်ႇလွင်ႈ တွၼ်ႈတႃႇ ၵူၼ်းႁဝ်း ၵူႈၵေႃႉ ယွၼ်ႉၼၼ် ၼင်ႇႁိူဝ် ႁူတႃ ႁဝ်းၶႃႈ ပေႃးတေ မူတ်းသႂ်ယူႇ တႃႇသေၼၼ်ႉ...
“ႁူဝ်ၸႂ် ပီႈတႅၵ်ႇ ယၢႆႈယွႆႈယႅပ်း ၸဵမ်မိူဝ်ႈ ပီႈတႅပ်းတတ်း ယၢင်ႈၶဝ်ႈ တူင်ႇဝူင်း ၶၢႆတူဝ် ပူၼ်ႉမႃးမိူဝ်ႈ လၢႆသိပ်းပီ ၼၼ်ႉယဝ်ႉ။ မိူဝ်ႈၽွင...
ယဝ်ႉတူဝ်ႈ လူင်းၵႂႃႇ လီငၢမ်း ပုၼ်ႈတႃႇ ပၢင်မၢၵ်ႇၼင် ဢၼ်ယႂ်ႇသုတ်း ၼႂ်းလုမ်ႈၽႃႉ FIFA World Cup 2014 လူၺ်ႈသျႅမ်ႇ တူၵ်းယူႇ ၼႂ်းမိုဝ်း ၸိ...
ႁဵတ်းႁႂ်ႈၵၢၼ်လၢမ်းၶၢတ်ႈ ၶွင်သိုဝ်ႇၶၢဝ်ႇ ၽၢႆႇဢၢႆႇထီႇ လၢႆၸုမ်း ၽိတ်းပိူင်ႈ ၵႂႃႇတင်းၼမ် မိူဝ်ႈၸုမ်း Microsoft ပိုတ်ႇတူဝ် OS တူဝ...
ဝၢႆးသေ လွႆၾႆးတႅၵ်ႇ တႂ်ႈပၢင်ႇလၢႆႇ တီႈပွတ်းၸၢၼ်း မိူင်းလူင် တူဝ်ႊၵျူဝ်ႇ၊ ၵျႃႇပၢၼ်ႇယဝ်ႉ မီးၵုၼ်မႂ်ႇ ဢၼ်ၼိုင်ႈ ၽုတ်းၶိုၼ်ႈမႃး လူင်ပွင်...
ၸုမ်းၶုတ်းႁႃၶွင်ၵဝ်ႇ ၼႂ်းမိူင်းဢင်းၵိတ်း ၶုတ်းၺႃး ၶၢပ်ႈလူပ်ႇၸၢႆး ယိင်းၵူႈၼိုင်ႈ ဢၼ်ယိပ်းမိုဝ်းၵၼ်သေတၢႆ။ လၢမ်းၶၢတ်ႈဢႃႇယု ႁိုင်မွၵ်ႈ ...


text:
ဝၢႆးသေၽူႈႁၵ်ႉ ၵႂၢမ်းတႆး လိၵ်ႈတႆး ၽွတ်ႈႁွၼ်ႈၶွၼ်ႈႁႅင်း ဢွၵ်းဢေႃ တုမ်ၵေႃၵၼ် မႄႇသွၵ်ႈငွၵ်ႈႁႃမူၼ်ႉမႄး ၶိုင်သၢင်ႈႁၢင်ႈပွင် ၾွၼ်ႉယူႊၼီႊၶူတ်ႊတႆး ႁႂ်ႈလိၵ်ႈတႆးပေႃး ပဵၼ်ၾွၼ်ႉယူႊၼီႊၶူတ်ႊ ၸႂ်ႉတိုဝ်းၵၼ်ၽႄႈမၢၵ်ႈၼမ် ၼႂ်းၶွမ်ႊပိဝ်ႊတိူဝ်ႊလႄႈၼႂ်းၾူၼ်ႊမိုဝ်းထိုဝ်။
ၸုမ်းၵႂၢမ်းတႆး လိၵ်ႈတႆး ၵေႃႇတင်ႈသၢင်ႈဝႅပ်ႉသႆႉ www.shanload.com လႆႈမႃး 2 ပီပၢႆ မိူဝ်ႈလဵဝ်လႆႈၵႄႈလိတ်ႈမူၼ်ႉမႄး ၾွၼ်ႉယူႊၼီႊၶူတ်ႊတႆး ၸိူင်ႉၼင်ႇ ၾွၼ်ႉပၢင်လူင် ၾွၼ်ႉယုင်းၶဵဝ် ဢၼ်တိုၵ်ႉမီးပၼ်ႁႃယူႇဢိတ်းဢီႈ ၼၼ်ႉယဝ်ႉသေ ၶိုင်သၢင်ႈဢွၵ်ႇမႃးထႅင်ႈ ၸိူင်ႉၼင်ႇ ၾွၼ်ႉၶမ်းၸိင်ႇ တင်းမူတ်းၸိူဝ်းၼႆႉ ထုၵ်ႇမႅၼ်ႈၸွမ်းလွၵ်းတီႈ ယူႇၵႅၼ်ႇၸိုင်ႈ (Interational Code) ဢိၵ်ႇတင်း ႁဵတ်းပၼ်လွၵ်းမိုဝ်း တႃႇၵူၼ်းၸိူဝ်းယၢမ်ႈၸႂ်ႉ ယၢမ်ႈၽိမ်း လွၵ်းမိုဝ်း ၾွၼ်ႉၸေႃႇၸီႇ လႄႈမႃးၸႂ်ႉၾွၼ်ႉ ယူႊၼီႊၶူတ်ႊတႆး ဢၼ်မႅၼ်ႈၸွမ်းလွၵ်းၶူတ်ႊၵႅၼ်ႇၸိုင်ႈတမ်းဝၢင်းဝႆႉ ၸိူင်ႉၼင်ႇ ၾွၼ်ႉပၢင်လူင် ၾွၼ်ႉယုင်းၶဵဝ် လႄႈ ၾွၼ်ႉၶမ်းၸိင်ႇၸိူဝ်းၼႆႉ မိူဝ်ႈလဵဝ်မႄႇၶႂၢၵ်ႈၶဝ်ႈထိုင် ၸႂ်ႉလႆႈၼႂ်းၶွမ်ႊပိဝ်ႊတိူဝ်ႊ တင်းၾူၼ်ႊမိုဝ်းထိုဝ်ယဝ်ႉ။
လူၺ်းလွင်ႈတၢင်းၼႆႉသေ ယင်းလႆႈႁဵၵ်ႈႁွင်ႉထိုင် Microsoft ၶႂ်ႈႁႂ်ႈသႂ်ႇပၼ်ပႃးမႃးၼႂ်း ပရူဝ်ႊၷရႅမ်ႊ (Program) ၶွမ်ႊပိဝ်ႊတိူဝ်ႊလႄႈ ၾူၼ်ႊမိုဝ်းထိုဝ်ၼႆလႄႈယွၼ်းႁႂ်ႈပီႈၼွင်ႉတႆးႁဝ်း ၶဝ်ႈၵႂႃႇတီႈ http://windowsphone.uservoice.com/forums/101801-feature-suggestions/suggestions/4209857-need-to-put-shan-unicode-into-windows-phone-8-same
ၼႆႉသေၸွႆႈၵၼ်ဢွၵ်ႇသဵင်ႁဵၵ်ႈႁွင်ႉ (ဝူတ်ႊ) ပၼ်ၼုိင်ႈေၵႃႉ 3 (ဝူတ်ႊ) ယိင်ႈၵူၼ်းႁဵၵ်ႈႁွင်ႉ (ဝူတ်ႊ) ၼမ်ၵႃႈႁိုဝ်ယိင်ႈလီ ေပႃးဢမ်ႇၼၼ်ၵူဝ်ၶဝ်ဢမ်ႇသူၼ်ၸ်ႂႁဝ်း-
ပုမ်ပႅင် လႄႈ ပုမ်ၶႆ 1 สิงหาคม 12:08
ၸွႆႈဝူတ်ႇပၼ်ဢိတ်းၼုိင်ႈၶႃႈၵူႈေၵႃႉၵူႈၵူၼ်း ၶႃႈႁဝ်းေတယွၼ်းၵႂႃႇတီႈမႆၢႇၶူဝ်းသွပ်ႉႁ်ႂႈၶဝ်သ်ႂႇလိၵ်ႈတႆးယူႇၼီႇၶူတ်ႉမႃးၸွမ်းၼ်ႂး Windows Phone ၶႃႈေဢႃႈ
-ၶဝ်ႈၵႂႃႇတီႈလိင်ႉတင်းတ်ႂႈၼႆႉ
-တဵၵ်းတီႈ Vote
-တဵၵ်းတီ 3 Votes
ငိၼ်းၸူမ်းၵူႈေၵႃႉၵူႈၵူၼ်းၶႃႈ ၼင်ႇႁုိဝ်တႆးႁဝ်းေပႃးေတဢုပ်ႇၵၼ်ၵပ်းသုိပ်ႇၵၼ်ငႆၢႈၼၼ်ႉၸွႆႈၵၼ်ဝူတ်ႇပၼ်ဢိတ်းၼုိင်ႈၶႃႈ…
Need to put Shan Unicode into windows phone 8 same on windows 8
windowsphone.uservoice.com
Need to put Shan Unicode into windows phone 8 same on windows 8
windowsphone.uservoice.com
Please put Shan Unicode into windows phone 8 same on windows 8. Shan Language on...ดูเพิ่มเติม


text:
ပၢင်ၵုမ်ၵူၼ်းၶိူဝ်းတႆး ဢုပ်ႇလွင်ႈၵေႃႇသၢင်ႈလွင်ႈယုမ်ႇယမ်-တႃႈၵုင်ႈ
ပၢင်ၵုမ်ၵူၼ်းၶိူဝ်းတႆး တီႈတႃႈၵုင်ႈ၊ ဢၼ်ယိူင်းဢၢၼ်း ပိူင်လူင်
ၵေႃႇသၢင်ႈလွင်ႈယုမ်ႇယမ် ပိူဝ်ႈတႃႇ ၶၵ်ႉၵၢၼ်လွင်ႈငမ်းယဵၼ်ၼၼ်ႉ တႄႇမိူဝ်ႈၼႆႉ၊
မီးလၢႆၾၢႆႇလၢႆၵေႃႉၶဝ်ႈႁူမ်ႈတင်းၼမ်။
ဝၼ်းထိ 26/11/12 (မိူဝ်ႈၼႆႉ) တႄႇပၢင်ၵုမ်ၵူၼ်းၶိူဝ်းတႆး တီႈတႃႈၵုင်ႈ၊ ဢၼ်ၸုမ်း (CSO) တႆး ႁပ်ႉပုၼ်ႈၽွၼ်း ၸတ်းတီႈတေႃႇဝိၼ်ႇၼိၼ်းၸီႇ သူၺ်ႇၵူင်ႇတၢႆႇ။ ပၢင်ၵုမ်ၼႆႉ ယိူင်းဢၢၼ်းပိူင်လူင် ပိူဝ်ႈတႃႇသၢင်ႈလွင်ႈယုမ်ႇယမ်ၼႂ်း ၶၵ်ႉၵၢၼ်လွင်ႈငမ်းယဵၼ်။ မီးၸဝ်ႈၼႃႈတီႈၾၢႆႇသိုၵ်း (တႆး)၊ ပႃႇတီႇၵၢၼ်မိူင်း လႄႈ ပုၵ်ႉၵလသုၼ်ႇတူဝ်တင်းၼမ်ၶဝ်ႈႁူမ်ႈ။ ဢွၼ်ၼႃႈၼႆႉ လႆႈႁွင်ႉမွၵ်ႇဝႆႉတူဝ် တႅၼ်း 22 ၸႄႈဝဵင်း၊ 1 ၸႄႈဝဵင်း 2 ၵေႃႉ။ ၸဝ်ႈၶုၼ်ထုၼ်းဢူး ႁူဝ်ပဝ်ႈပႃႇတီႇႁူဝ်သိူဝ် (SNLD) ပဵၼ်ၽူႈမွၵ်ႇလၢတ်ႈၵႂၢမ်း ပိုတ်ႇပၢင်ၵႅဝ်ႈ-ၼႆယဝ်ႉ။
ဢွၼ်ၼႃႈၼႆႉ လႆႈငိၼ်းဝႃႈၵႅမ်ၸွမ်ၸိုင်ႈမၢႆ 2 ၻွၵ်းတိူဝ်ႊၸၢႆးမွၵ်ႇၶမ်း တေၶဝ်ႈႁူမ်ႈၼႆသေတႃႉ မိူဝ်ႈၼႆႉယွၼ်ႉမီးၼႃႈ ၵၢၼ်တၢင်ႇပိူင်သေ ဢမ်ႇပဵၼ်မႃးၶဝ်ႈႁူမ်ႈ။ ၸဝ်ႈၼႃႈတီႈ ၾၢႆႇလူင်ပွင်ၸိုင်ႈ မၢၼ်ႈ ဢၼ်ၶဝ်ႈႁူမ်ႈမီးၵႅမ်ႁူဝ်ပဝ်ႈၶွမ်ႊမ တီႊၶိုင်ပွင် လွင်ႈငမ်းယဵၼ်ၸိုင်ႈမိူင်းႁူမ်ႈတုမ်- UPWC) ဢူးဢွင်ႇမိၼ်း၊ ၽူႈၶဝ်ႈပႃးၸွႆႈထႅမ်လွင်ႈငမ်းယဵၼ် ဢူးလႃႉမွင်ႇသူၺ်ႇ။
ၸဝ်ႈၶုၼ်ထုၼ်းဢူး လၢတ်ႈဢွၼ်ၼႃႈၼႆႉဝႃႈ- ႁဝ်းၶႃႈပႆႇမီးတူဝ်ထူပ်း၊ ပေႃးဝႃႈပၢင်ၵုမ်ပွၵ်ႈၼႆႉပဵၼ် ၵၢၼ်ၵႂႃႇ တေသိုပ်ႇၶိုၼ်ႈ ထႅင်ႈၸၼ်ႉၼိုင်ႈ၊ တေႁဵတ်းပၢင်ၵုမ်ၵဵဝ်ႇၵပ်း ၸၢဝ်းၶိူဝ်းၸိူဝ်းယူႇသဝ်းၼႂ်း မိူင်းတႆးႁဝ်း ႁႂ်ႈပေႃးၽွမ်ႉသဵင်ပဵင်းပၢၵ်ႇၵၼ်၊ ႁႂ်ႈၵူၼ်းၸၢဝ်းၶိူဝ်းၼႂ်းမိူင်းတႆးႁဝ်းလႆႈၶဝ်ႈပႃးၵူႈၾၢႆႇ။ ၵွပ်ႈၼၼ် ႁဝ်းၶႃႈၶႂ်ႈႁႂ်ႈသႂ်ႇၸႂ်သႂ်ႇၶေႃးသေဢုပ်ႇဢူဝ်းၵၼ်ၵႂႃႇ တႄႉတႄႉဝႃႈဝႃႈ- ၼႆယဝ်ႉ။
ပႃႇတီႇသိူဝ်ၽိူၵ်ႇ (SNDP) ၸၢႆးမွင်ႇတိၼ်ႇ မွၵ်ႇလၢတ်ႈၵႂၢမ်းဝႃႈ- ၵၢၼ်မိူင်းၵေႃႈယဝ်ႉ၊ ၵၢၼ်သိုၵ်းၵေႃႈ ယဝ်ႉ၊ ငဝ်းလၢႆးႁဝ်း ဢမ်ႇမိူၼ်ၵၼ်၊ ႁူမ်ႈဝႃႈလၢႆးႁဵတ်းလၢႆးသၢင်ႈႁဝ်းဢမ်ႇမိူၼ်ၵၼ်သေတႃႉ ယိူင်းဢၢၼ်းႁဝ်းထုၵ်ႇလႆႈ မိူၼ်ၵၼ်။ ၽႂ်သေ ဢမ်ႇဝႃႈ ၶႂ်ႈႁႂ်ႈဝၢၼ်ႈမိူင်းၶိုၼ်ႈယႂ်ႇမႂ်ႇသုင်၊ ၶႂ်ႈႁႂ်ႈထုင်ႉ ပဵင်းလႄႈမိူင်းသၼ်လွႆမီးသုၼ်ႇလႆႈ ၽဵင်ႇပဵင်းၵၼ်၊ ယွၼ်ႉပိူဝ်ႈ ဢမ်ႇမီးသုၼ်ႇလႆႈၽဵင်ႇပဵင်းလႄႈ လႆႈယိပ်းၵွင်ႈၵၢင်ႇႁဵတ်းလၢႆးလုၵ်ႉၽိုၼ်ႉမႃး။ ၵွပ်ႈၼၼ်လႄႈ ထိုင်ၶၢဝ်းယၢမ်းၵေႃႇတင်ႈ ၸိုင်ႈမိူင်းႁူမ်ႈ တုမ် ၸွမ်းလွၵ်းလၢႆးၾႅတ်ႊတရိူဝ်ႊလ်ၸိုၼ်ႈၸၢင်ႇ ယဝ်ႉ- ဝႃႈၼႆ။
ဢူးဢွင်ႇမိၼ်း မွၵ်ႇလၢတ်ႈၶေႃႈၵႂၢမ်းဝႃႈ- ၵဵဝ်ႇၵပ်းလွင်ႈငမ်းယဵၼ်ၼႆႉသေ ထိုင်ၶၢဝ်းယၢမ်းႁဝ်းထုၵ်ႇ လႆႈၵေႃႇတင်ႈဝၢၼ်ႈ မိူင်းၾႅတ်ႊၻရိူဝ်ႊလ်ၸိုၼ်ႈၸၢင်ႇယဝ်ႉ၊ ၶႂ်ႈႁႂ်ႈၸွႆႈၵၼ်ႁဵတ်းသၢင်ႈၵႂႃႇ။ ၼွၵ်ႈသေၼၼ်ႉ မၼ်းၸဝ်ႈလႆႈထၢႆႇႁၢင်ႈၵိုၵ်းၽူႈ ၼမ်းတႆး မိူၼ်ၼင်ႇၸဝ်ႈႁၢၼ်၊ ၻွၵ်းတိူဝ်ႊၸၢႆး ၶမ်းလဵၵ်း၊ ၼၢင်းၸၢမ်တွင်းၶဝ်ၸိူဝ်းၼႆႉ-ၵူၼ်းၼုမ်ႇဢၼ်ၶဝ်ႈပၢင်ၵုမ်ၵေႃႉ ၼိုင်ႈလၢတ်ႈၼင်ႇၼႆ။
ၵဵဝ်ႇၵပ်းလွင်ႈဢူးဢွင်ႇမိၼ်း မွၵ်ႇလၢတ်ႈၵႂၢမ်းၼႆႉ ၸုမ်းသိုဝ်ႇၶၢဝ်ႇ (7day News Journal) ဢွၵ်ႇဝႃႈ- ၶေႃႈၵႂၢမ်းဢၼ်မိူၼ် ၼင်ႇၾႅတ်ႊၻရိူဝ်ႊလ် ဢၼ်ၶဝ်ႈၸႂ်ၽိတ်းမႃးၼႂ်းသိူၵ်ႈပိုၼ်းၸိူဝ်းၼႆႉ ထုၵ်ႇ လႆႈၶိုင်ပွင်ႁႂ်ႈ လႆႈတီႈပွင်ႇဢၼ်တင်းၼမ် ယွမ်းႁပ်ႉ၊ မိူၼ်ၼင်ႇလွင်ႈၸႅၵ်ႇၽႄဢႃႇၼႃႇ၊ ၸႅၵ်ႇၽႄၶူဝ်းၶွင်သၽႃဝၸိူဝ်းၼႆႉၵေႃႈ ထုၵ်ႇလႆႈၵႄႈလိတ်ႈဢွၼ်တၢင်း ၵွၼ်ႇ- ဝႃႈၼႆ။
ၸွမ်းၼင်ႇဢၼ်လႆႈႁဵတ်းဝႆႉႁူဝ်ၶေႃႈ (Agende) ဢုပ်ႇဢူဝ်းၼႂ်းပၢင်ၵုမ်ဢွၼ်ၼႃႈၼႆႉ လႆႈႁူႉဝႃႈ ဝၼ်းႁႅၵ်ႈမီးၵၢၼ်ဢုပ်ႇ ဢူဝ်းငဝ်းလၢႆးၵၢၼ်မိူင်းဢၼ်ပဵၼ်ယူႇမိူဝ်ႈလဵဝ်၊ ၵွပ်ႈသင်ႁဝ်းထုၵ်ႇလႆႈ ၵေႃႇသၢင်ႈလွင်ႈဝႆႉ ဝၢင်းၸႂ်ၵၼ်၊ ၶၵ်ႉၵၢၼ်လွင်ႈ ငမ်းယဵၼ်၊ ယွၼ်ႉပိူဝ်ႈသင်ၶႂ်ႈလႆႈလွင်ႈငမ်းယဵၼ်- ၸိူဝ်းၼႆႉ။
ဝၼ်းထိ 2 ၸဝ်ႈပၢႆးမေႃမွၵ်ႇလၢတ်ႈၵႂၢမ်း၊ ဢုပ်ႇဢူဝ်းလွင်ႈတိုၵ်ႉပဵၼ်သိုၵ်းယူႇလၢႆမူႇလၢႆၸုမ်း၊ ပႃႇတီႇၵၢၼ်မိူင်းတႆး ဢၼ်ပဵၼ်ယူႇ 3 ပႃႇတီႇ၊ လွင်ႈယႃႈမဝ်းၵမ်၊ လွင်ႈၵေႃႇသၢင်ႈတူင်ႇဝူင်းၵူၼ်း ၵႅၼ်ႇၶႅင်၊ လွင်ႈတႆးယဵၼ်း၊ ဢုပ်ႇပႃးၸဵမ်လွင်ႈ ၵူၼ်းတၢင်းၼွၵ်ႈၶဝ်ႈလူင်းတိုၼ်းၼႂ်းမိူင်းမၢၼ်ႈ။ ဝၼ်းထိ 3 သမ်ႉ ႁုပ်ႈၼႄငဝ်းလၢႆးၵူႈလွင်ႈလွင်ႈၸိူဝ်းဢုပ်ႇဢူဝ်းၵၼ်မႃး- ၼႆယဝ်ႉ။
Tags: News, Politic


text:
Monday, Mar 02nd
Last update05:52:52 PM GMT
ပၢင်ပၼ်ပိုၼ်ႉႁူႉ ပူၵ်းပွင်ၼမ်ႉၵတ်ႉၵူၼ်းၼုမ်ႇ လွင်ႈၵၢၼ်မိူင်း ဢၼ်ၶွင်ႊသီႊဢဝ်ၶိုၼ်း ၸိုင်ႈတႆး (RCSS) ၸတ်းၼႂ်း ၸႄႈဝဵင်းမွၵ်ႇမႆႇ၊ ထုၵ်ႇသိုၵ်းမၢၼ်ႈႁၢင်ႈသိုၵ်း ၶဝ်ႈၸူး၊ ႁဵတ်းႁႂ်ႈသွင်ၾၢႆႇ ပဵၼ်ပၢင်တိုၵ်းၵၼ် ပွၵ်ႈၵမ်းႁႅၵ်ႈ၊ ဝၢႆးလူင်းလၢႆးမိုဝ်း ဝၼ်းၸိုင်ႈမိူင်းႁူမ်ႈတုမ်။
ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး (RCSS) ၸဝ်ႈယွတ်ႈသိုၵ်း လၢတ်ႈဝႃႈ ဝႃႉယွၼ်းၸႄႈမိူင်း ပဵၼ်သုၼ်ႇလႆႈၶွင်ဝႃႉ၊ ၵူၺ်းၵႃႈ တေပၼ်ဢမ်ႇပၼ် ယူႇတီႈၵူၼ်းမိူင်း။ မၼ်းၸဝ်ႈယင်းလၢတ်ႈထိုင် ၽႅၼ် ၽိုတ်ႉ ၽိုၼ်ႉ- ၸုမ်းၶၢဝ်ႇၽူႈတွႆႇႁွၵ်ႈ လႆႈႁူပ်ႉထူပ်းတွင်ႈထၢမ်ဝႆႉ ၼင်ႇၼႆ။
ၽူႈၵွၼ်းတိူင်းသိုၵ်းသၢမ်ၸဵင်ႇ (ၵဵင်းတုင်) လၢတ်ႈ တီႈမိူင်းယၢင်းဝႃႈ ဢမ်ႇဝၼ်းၼိုင်ႈၵေႃႈဝၼ်းၼိုင်ႈ တၵ်းတေလႆႈယိုဝ်းၵၼ်တင်း သိုၵ်းၸၢဝ်းၶိူဝ်း၊ မိူၼ်ၼင်ႇၸုမ်းသိုၵ်းဝႃႉ၊ ၸုမ်းမိူင်းလႃး တင်းၸုမ်း RCSS/SSA ။
ၵူၼ်းဝၢၼ်ႈၵူၼ်းမိူင်း ၸႄႈဝဵင်းၼမ်ႉၶမ်း ၸိုင်ႈတႆးပွတ်းႁွင်ႇ၊ ႁူမ်ႈမိုဝ်းၵၼ် ႁႄႉႁၢမ်ႈလူတ်ႉၵႃး ၸိူဝ်းတေႃႉတၢင်ႇႁိၼ်ႁႄႈ ၼႂ်းၸႄႈဝဵင်းၼမ်ႉၶမ်း တေၶဝ်ႈၶၢႆတေႃႇမိူင်းၶႄႇ။ ထိုင်တူဝ်ၽူႈၵွၼ်းၸႄႈတွၼ်ႈ လႆႈမႃးလၢတ်ႈဝႃႈ ႁဵတ်းသင်ၵေႃႈ ႁႂ်ႈလႆႈၵၢင်ၸႂ်ၵူၼ်းမိူင်း။
ၵူၼ်းမိူင်း ၸႄႈဝဵင်းၼမ်ႉၶမ်း တုၵ်းယွၼ်းၽူႈၵွၼ်း ၸႄႈဝဵင်း၊ ႁႂ်ႈၸွႆႈလၢတ်ႈ ႁၢမ်ႈတၢပ်ႈ ယႃႇႁႂ်ႈၶွမ်ႊပၼီႊၶဝ် သိုပ်ႇၶုတ်းႁိၼ်ႁႄႈ လႄႈ တေႃႇတၢင်ႇၶၢႆတေႃႇ ၼွၵ်ႈမိူင်းထႅင်ႈ။ ၵွပ်ႈဝႃႈ ပေႃးသိုပ်ႇၶုတ်းႁိၼ်ႁႄႈ မႄႈၼမ်ႉလဵင်ႉသၢႆၸႂ်ၵူၼ်းမိူင်း တေႁႅင်ႈ။
ၸွမ်းၼင်ႇ ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ် ႁူဝ်ပဝ်ႈၶွင်ႊသီႊဢဝ်ၶိုၼ်းၸိုင်ႈတႆး (RCSS) ၵဵဝ်ႇၵပ်းလွင်ႈ ၵၢၼ်လိူၵ်ႈတင်ႈ ပီ 2015 ၼၼ်ႉ မၼ်းၸဝ်ႈ ပိုတ်ႇလၢတ်ႈဝႃႈ - မိူဝ်ႈလဵဝ် တႃႇႁဝ်း/ တႃႇမုၵ်ႉၸုမ်းႁဝ်း သူၼ်ၸႂ်လွင်ႈၵၢၼ်ဢုပ်ႇဢူဝ်း ၵၢၼ်မိူင်း လိူဝ်သေၵၢၼ်လိူၵ်ႈတင်ႈ၊ ၵၢၼ်လိူၵ်ႈတင်ႈ ပဵၼ်ၵၢၼ်ၵႄႈလိတ်ႈ ၵၢၼ်မိူင်း ၼိုင်ႈပွတ်းၼိုင်ႈတွၼ်ႈၵူၺ်း။
ပႃႊတီႊမႂ်ႇသုင်ၸိုင်ႈတႆး (SSPP/SSA) တုၵ်းယွၼ်း ထိုင်ၸွမ်ၸိုင်ႈတဵင်းၸဵင်ႇဝႃႈ ဢၼ်ယူႇတီႈ လူင်ပွင်ၸိုင်ႈ ၸီႉၼႄးၵၢဝ်ႇႁႃဝႃႈ SSPP/SSA ၶဝ်ႈပႃးၼႂ်းပၢင်တိုၵ်း ဢၼ်ပဵၼ်ယူႇၼႂ်း ၼႃႈလိၼ်ၵူဝ်းၵၢင်ႉ ၸိုင်ႈတႆးပွတ်းႁွင်ႇၼၼ်ႉ ၵွပ်ႈဢမ်ႇထုၵ်ႇမႅၼ်ႈလႄႈ ႁႂ်ႈလူင်ပွင်ၸိုင်ႈ ႁုပ်ႈယိုတ်း/ ထွၼ်ပၼ်ၶိုၼ်းၶေႃႈၵႂၢမ်း ဢၼ်ၸီႉၼႄးၵၢဝ်ႇႁႃၼႆႉ။
ႁူဝ်ပဝ်ႈ ၶွင်ႊသီႊဢဝ်ၶိုၼ်းၸိုင်ႈတႆး (RCSS) ၸွမ်သိုၵ်းယွတ်ႈသိုၵ်း လၢတ်ႈဝႃႈ- လွင်ႈပၢင်တိုၵ်းၵူဝ်းၵၢင်ႉ ပဵၼ်ပၼ်ႁႃပၢႆးၼႂ်းၵူဝ်းၵၢင်ႉ၊ တပ်ႉသိုၵ်းမၢၼ်ႈၶဝ်ႈၸိမ်- ၸုမ်းၶၢဝ်ႇၽူႈတွႆႇႁွၵ်ႈ ႁူပ်ႉထူပ်းတွင်ႈထၢမ်ဝႆႉ ၼင်ႇၼႆ။
ႁူဝ်ပဝ်ႈ RCSS ၸဝ်ႈယွတ်ႈသိုၵ်း တွပ်ႇလၢတ်ႈ ၵဵဝ်ႇၵပ်းလွင်ႈၵဵပ်းသိုၵ်း၊ ဢၼ်ပဵၼ်လွင်ႈတိုၼ်ႇသၢၼ်ႈ တၢင်းမိူင်းၵိုင်။ မၼ်းၸဝ်ႈဝႃႈ ဝၢၼ်ႈမိူင်းဢမ်ႇမီး တပ်ႉသိုၵ်း မိူၼ်ၼိူဝ်ႉဢမ်ႇမီးလုပ်ႇ- ပႃဢမ်ႇမီးၵၢင်ႈ။ ၸုမ်းၶၢဝ်ႇၽူႈတွႆႇႁွၵ်ႈ တွင်ႈထၢမ်ဝႆႉၼင်ႇၼႆ။
ဝၼ်းတီႈ 21 ၾႅပ်ႊၿိဝ်ႊရီႊၵူႈပီၼႆႉ ပဵၼ်ဝၼ်း ၽႃသႃမႄႈၶွင်လူၵ်ႈ (လုမ်ႈၾႃႉ)။ ၵွပ်ႈၼၼ် ဝၼ်းသဝ်တီႈ 21 ပူၼ်ႉမႃးၼႆႉ ၽူႈဢဝ်ပုၼ်ႈၽွၼ်းၾၢႆႇ ၽႃသ...
လွင်ႈၽႅၼ်ၵၢၼ်သိုၵ်းမၢၼ်ႈ ၵွပ်ႈသင်မၢၼ်ႈ“ၽႅၼ်ၵၢၼ်ၵိုတ်းသိုၵ်း” ႁဵတ်းသင်မၢၼ်ႈတိုၵ့်သိုပ်ႇယိုဝ်းႁဝ်းလႄႈၺွပ်းႁဝ်းယူႇ မိူင်းႁူမ်ႈတုမ်ၸႅတ...
မိူဝ်းၸဝ်ႈၾႃႉတႆး တူၵ်းႁွတ်ႈတႂ်း ဢူငဝ်းဢႃႇၼႃႇ ဢိင်းၵလဵတ်ႈ ဢိင်းၵလဵတ်ႈၶဝ် လဵပ်ႈႁဵၼ်းလွင်ႈမိူင်း ၸဝ်ႈၾႃႉတႆးၼႆႉ တင်ႈတႄႇၸဵမ်မိူဝ်ႈပီ 18...
တဝ်တိူဝ်ၵျိင်း ပပ်ႉဝႃႈလူၺ်ႈ သဵၼ်ႈတၢင်းလႄႈ ဢူငဝ်း ၵၼ် 80-81 ဢိၵ်ႇ ၵႂၢမ်းလူပ်းလိုၼ်း။ မိူင်းလဵၵ်ႉ ႁူဝ်ၵူၼ်းဢေႇ မီးၶိူင်ႈမိုဝ်းၼပ်ႉပၢ...
ပၢင်ပွႆးၸဝ်ႈတူၼ်ၶူးလူင် ထမ်မသႃမိ ဢၼ်တႄႇမႃး မိူဝ်ႈဝၼ်းတီႈ 20/12/2014 တေႃႇထိုင်ဝၼ်းမိူဝ်ႈၼႆႉ 26/12/2014 မီးပီႈၼွင်ႉတၵ်ႉၵႃႇသတ်ႉထႃး တူ...


text: 1ၵွပ်ႈပိူဝ်ႈ ၽြႃးပဵၼ်ၸဝ်ႈ ဢဵတ်းလူ လႄႈ ပၼ် ၼႃႈၵၢၼ် ၸိူဝ်ႉ ၼင်ႇ ၼႆ တီႈ ႁဝ်း ၼၼ်ႉ၊ႁဝ်း ဢမ်ႇ လႆႈ ၸႂ်လဵၵ်ႉ ႁႅင်းဢူၼ်ႈ ဢေႃႈ။- 2ႁဝ်း ပႄႇပႅတ်ႈ လွင်ႈတၢင်း ဢၼ် လၵ်ႉ လွမ် ႁဵတ်း တင်းလၢႆ၊ဢိၵ်ႇတင်း လွင်ႈတၢင်း ဢၼ် လီ ဢူၵ်း လီဢၢႆ လႂ် ယဝ်ႉ၊ႁဝ်း ဢမ်ႇ ႁဵတ်း တၢင်း ဢၼ် ပႅတ်ႉလႅၼ်၊ႁဝ်း ဢမ်ႇ ၶွမ်ႈ ပိၼ်ႈ ပႅတ်ႈ ၼုၵ်ႈၵပၢတ်ႈ တြႃး ၸဝ်ႈ လႄႈ ႁဝ်း မွၵ်ႇလၢတ်ႈ တြႃး ၸဝ်ႈ ဢၼ် မၢၼ်ႇ ဢၼ် မႅၼ်ႈ ၼၼ်ႉ လႅင်း လႅင်း ဢေႃႈ။ ႁဝ်း ယင်း ၶတ်းၸႂ် ၼႄပျႃး သဵတ်ႈၸႃႇ လႄႈ တူဝ် ႁဝ်း ႁႂ်ႈ မႅၼ်ႈၸႂ် ဢၼ် ႁု တူဝ်ၸဝ်ႈၵဝ်ႇ ၵူၼ်း ၵူႈၵေႃႉၵူႈၵူၼ်း ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ ဢေႃႈ။- 3ပေႃး ၶၢဝ်ႇတြႃးသိူဝ်းပျေႃႇ ၸဝ်ႈ၊ဢၼ် ႁဝ်း ႁေႃးလၢတ်ႈ ၼႆႉ၊မီး တၢင်း ဢၼ် ႁူမ်ႇ သုမ်ႇ ဝႆႉ ၸိုင်၊မၼ်း ႁူမ်ႇ သုမ်ႇ ဝႆႉ ပုၼ်ႈတႃႇ ၶဝ် ၸိူဝ်း ဢၼ် တၵ်း ႁွတ်ႈထိုင် တၢင်း ဢၼ် လု သုမ်း ၼၼ်ႉ ၵူၺ်း ဢေႃႈ။- 4ၶဝ် ၼၼ်ႉ၊ဢမ်ႇ ယုမ်ႇမၢတ်ႈ ၵွပ်ႈပိူဝ်ႈ ၽြႃး လေႃးၵီႇ ၼႆႉ ဢဝ် ၸႂ် ၶဝ် သိမ်း ဝႆႉ ၵႃႈၼႂ်း လပ်းသိင်ႇ ဢေႃႈ။ မၼ်း လပ်ႉ ၵင်ႈ ဢမ်ႇ ႁႂ်ႈ ၶဝ် လႆႈ ႁၼ် ဢၼ်လႅင်း ဢၼ် ထွင်ႇ ႁိူဝ်ႈ ၸူး တီႈ ၶဝ်၊ဢၼ်လႅင်း ဢၼ် ပဵၼ် မႃး ၵႃႈတီႈ ၶၢဝ်ႇတြႃးသိူဝ်းပျေႃႇ လွင်ႈ မုၼ်ၽုင်း ၸဝ်ႈ ၶရိၸ်ႈ၊ၸဝ်ႈ ဢၼ် ပဵၼ် ပုင်ႇႁၢင်ႈ ၽြႃးပဵၼ်ၸဝ်ႈ ၸႅတ်ႈ ၸႅတ်ႈ ၼၼ်ႉ ဢေႃႈ။- 5ႁဝ်း ႁေႃးလၢတ်ႈ လွင်ႈ တူဝ်ၸဝ်ႈၵဝ်ႇ ဢမ်ႇၸႂ်ႈ။ ႁဝ်း ႁေႃးလၢတ်ႈ လွင်ႈ ၸဝ်ႈ ယေႇသု ၶရိၸ်ႈ၊ပဵၼ် ၸဝ်ႈ ၽြႃး၊ဢိၵ်ႇတင်း လွင်ႈ ဢၼ် ႁဝ်း ပဵၼ် ၵူၼ်း ၸႂ်ႉ ၵူၼ်းသွႆ သူ လႄႈ ပဵၼ် ပုၼ်ႈ ဢၵျူဝ်း ၸဝ်ႈ ယေႇသု၊ဢေႃႈ။- 6ဢၼ် ၽြႃးပဵၼ်ၸဝ်ႈ လၢတ်ႈ ဝႃႈ၊ "ႁႂ်ႈ ဢၼ်လႅင်း ႁိူဝ်ႈလႅင်း မႃး ၵႃႈၼႂ်း ဢၼ် လပ်းသိင်ႇ သေ၊" ဝႃႈ ၼင်ႇ ၼႆ ၼၼ်ႉ၊ပဵၼ် ၽြႃး သူႇလဵဝ် ၵၼ် တင်း ၸဝ်ႈၽြႃး ဢၼ် ႁႂ်ႈ ဢၼ်လႅင်း ၸဝ်ႈ ထွင်ႇ ႁိူဝ်ႈ ၵႃႈၼႂ်း ႁူဝ်ၸႂ် ႁဝ်း၊ႁႂ်ႈ ႁဝ်း လႆႈ ႁၼ် မုၼ်ၽုင်း ၽြႃးပဵၼ်ၸဝ်ႈ ဢၼ် ႁိူဝ်ႈလႅင်း ယူႇ ၵႃႈၼိူဝ် ၼႃႈ ၸဝ်ႈ ၶရိၸ်ႈ၊ၼၼ်ႉ ဢေႃႈ။ 7ၼႂ်းဝႃႈၼၼ် သေၵေႃႈ၊ၽြႃးပဵၼ်ၸဝ်ႈ ဢဝ် ၽၼ်ႇတႃႇ ဢၼ် လီ ဢၼ် မျၢတ်ႈ ၼႆႉ၊သိမ်း ဝႆႉ ၼႂ်း ႁဝ်း ဢၼ် မိူၼ် မေႃႈလိၼ် ၼၼ်ႉ ၼင်ႇ ႁိုဝ် မၼ်းၸဝ်ႈ တၵ်း လႆႈ ၼႄပျႃး လွင်ႈ ဢၼ် ၽုင်း တၼ်းၶူဝ်း ဢၼ် ယႂ်ႇ မျၢတ်ႈ ၵႃႈၼိူဝ် တင်းလၢႆ ဢၼ် ဢမ်ႇၸႂ်ႈ ၶွင် ႁဝ်း၊ပဵၼ် ၶွင် ၽြႃးပဵၼ်ၸဝ်ႈ ၵူၺ်း ဢေႃႈ။- 8ႁဝ်း ၵမ်း ၵမ်း လႆႈ ၶၢမ်ႇ တုၵ်ႉၶႃႉ ၵိၼ်းၸႂ် ဢေႃႈ။ ၵူၺ်းၵႃႈ၊ဢမ်ႇ လႆႈ ႁွတ်ႈ တၢင်း ဢၼ် ႁၵ်း ႁိၵ်း လုလႅဝ်။ မၢင်ပွၵ်ႈ ႁဝ်း ၶႆႈၸႂ် ဢမ်ႇ ၶိုတ်း ဢမ်ႇ ထိုင် ဢေႃႈ။ ၵူၺ်းၵႃႈ၊ၸႂ် ဢမ်ႇ လု သေပွၵ်ႈ။- 9ႁဝ်း မီး ရၢၼ်ႇသူႇ ၼမ်ၼႃႇ ဢေႃႈ။ ၵူၺ်းၵႃႈ၊ႁဝ်း ဢမ်ႇ တွၼ်ႉ ၵၢင်းလွတ်ႈ တင်း ၵေႃႉသႄႈ။ ႁဝ်း ယၢမ်ႈ လႆႈ ၶၢမ်ႇ ပိူၼ်ႈ ပေႃႉ ပိူၼ်ႈ ထုပ်ႉ လၢႆ ပွၵ်ႈ ဢေႃႈ။ ၵူၺ်းၵႃႈ၊ဢမ်ႇ လႆႈ ႁွတ်ႈထိုင် တၢင်း ဢၼ် လုလႅဝ် ၵႂႃႇ ဢေႃႈ။- 10ႁဝ်း ပႃး ဢဝ် တၢင်းတၢႆ ၸဝ်ႈ ယေႇသု၊ၼၼ်ႉ၊ဝႆႉ ၼႂ်း တူဝ် ၶၼ်ႇထႃႇ ႁဝ်း တႃႇသေႇ၊ႁႂ်ႈ လွင်ႈ ဢၼ် ၸဝ်ႈ ယေႇသု၊ဢသၢၵ်ႈလိပ်း ယူႇ ၼၼ်ႉ၊တၵ်း ထၢင်ႇသႃး ၵႃႈၼႂ်း တူဝ် ၶၼ်ႇထႃႇ ႁဝ်း ဢေႃႈ။- 11ၼႂ်း ၸူဝ်ႈ တႃႇ ဢသၢၵ်ႈ ႁဝ်း ၼႆႉ ႁဝ်း လႆႈ ထူပ်းၺႃး ၽေး တၢင်းတၢႆ တႃႇသေႇ၊ပုၼ်ႈ ဢၵျူဝ်း ၸဝ်ႈ ယေႇသု၊ႁႂ်ႈ လွင်ႈ ဢၼ် ၸဝ်ႈ ယေႇသု၊ဢသၢၵ်ႈလိပ်း ယူႇ ၼၼ်ႉ တၵ်း ထၢင်ႇသႃး ၵႃႈၼႂ်း တူဝ် ၼိူဝ်ႉလိူတ်ႈ ႁဝ်း ဢၼ် ၸၢင်ႈ တူႇၼဝ်ႈ ၼၼ်ႉ ဢေႃႈ။- 12လွင်ႈတၢင်း ၼႆႉ မၼ်း ပွင်ႇဝႃႈ၊ႁဝ်း လႆႈ ထူပ်းၺႃး ၽေး တၢင်းတၢႆ လႄႈ သူ သမ်ႉ လႆႈ ထူပ်းၺႃး ဢသၢၵ်ႈ ဢေႃႈ။ 13ၸွမ်းၼင်ႇ ဢၼ် ႁဝ်း မီး ၸႂ်ဝိၺိၺ်ႇ တၢင်းယုမ်ႇမၢတ်ႈ ဢၼ်လဵဝ် ၵၼ် တင်း ၵေႃႉ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ၊ "ၵဝ် ႁေႃးလၢတ်ႈ ၵွပ်ႈပိူဝ်ႈ ၵဝ် ယုမ်ႇမၢတ်ႈ ဢေႃႈ၊" ဝႃႈ ၼင်ႇ ၼႆ ၼၼ်ႉ လႄႈ၊ႁဝ်း ၵေႃႈ ယုမ်ႇမၢတ်ႈ လႄႈ ႁေႃးလၢတ်ႈ ဢေႃႈ။- 14ႁဝ်း ႁု လွင်ႈ ဢၼ် ၽြႃးပဵၼ်ၸဝ်ႈ၊ၸဝ်ႈ ဢၼ် ဢဝ် ၸဝ်ႈ ယေႇသု၊လုၵ်ႉ ၶိုၼ်းလိပ်း လႄႈ မီး ဢသၢၵ်ႈ မႃး ၼၼ်ႉ၊တၵ်း ႁဵတ်း ႁႂ်ႈ ႁဝ်း လုၵ်ႉ ၶိုၼ်းလိပ်း မႃး လူၺ်ႈ ၵၼ် တင်း ၸဝ်ႈ ယေႇသု၊လႄႈ တၵ်း ဢဝ် သူ တင်း ႁဝ်း ၶဝ်ႈ ၸူး ၵႃႈတီႈ မၼ်းၸဝ်ႈ ဢေႃႈ။- 15လွင်ႈတၢင်း ၵူႈၸိူဝ်ႉၵူႈပိူင် ၸိူဝ်း ၼႆႉ၊ပဵၼ် မႃး ပုၼ်ႈ ဢၵျူဝ်း သူ လႄႈ ၵျေးၸူး ၽြႃးပဵၼ်ၸဝ်ႈ တူၵ်း ႁွတ်ႈ ၵႃႈၼိူဝ် ၵူၼ်း ၼမ်ၼႃႇ မႃး တိၵ်းတိၵ်း သေယဝ်ႉ၊ၶဝ် တၵ်း လႆႈ ဢွၼ်ၵၼ် သူးတွင်း ယွင်ႈယေႃး တၢင်ႇၵျေးၸူး ၼမ် မႃး တိၵ်းတိၵ်း၊ႁႂ်ႈ မုၼ်ၽုင်း ၽြႃးပဵၼ်ၸဝ်ႈ ထၢင်ႇသႃး ဢေႃႈ။ 16ၵွပ်ႈၼႆ လႄႈ ႁဝ်း ဢမ်ႇ တွၼ်ႉ ၸႂ်လု သေပွၵ်ႈ။ ပိၵ်ႉသမ်ႉ တူဝ် ၶၢပ်ႈ ၽၢႆႇ တၢင်း ၼွၵ်ႈ ႁဝ်း ႁူင်ႈ ႁၢႆ ၵႂႃႇ ယူႇ တိၵ်းတိၵ်း သေၵေႃႈ၊ၸႂ်ဝိၺိၺ်ႇ ၽၢႆႇ တၢင်းၼႂ်း ႁဝ်း ၸမ်ႉ၊လႆႈ ၶၢမ်ႇ တၢင်း ဢၼ် မႄးႁဵတ်း ပဵၼ် ဢၼ် မႂ်ႇ ယူႇ ၵူႈမိူဝ်ႈ ၵူႈဝၼ်း ဢေႃႈ။- 17ၽေး တုၵ်ႉၶႃႉ ဢၼ် ႁဝ်း လႆႈ ထူပ်းၺႃး ဢိတ်းဢီႈ ၸူဝ်ႈၼိုင်ႈ ၶၢဝ်းၼိုင်ႈ ၼႆႉ တၵ်း ႁဵတ်း ႁႂ်ႈ ႁဝ်း မီး မုၼ်သရေႇ ထႃႇဝရႃႉ လႄႈ မုၼ်သရေႇ ၼၼ်ႉ တၵ်း ယဵင်ႈၶႅၼ်း ယႂ်ႇ မျၢတ်ႈ ၼႃႇ သေ ၽေး တုၵ်ႉၶႃႉ ၼၼ်ႉ ဢေႃႈ။- 18လွင်ႈ မၼ်း ၸမ်ႉ၊ႁဝ်း ၸႂ်ၸပ်း ၸႂ်ၸွႆး မဵဝ်း ဢၼ် တႃ ႁၼ် လႆႈ ၼၼ်ႉ ဢမ်ႇၸႂ်ႈ။ ႁဝ်း ၸႂ်ၸပ်း ၸႂ်ၸွႆး မဵဝ်း ဢၼ် တႃ ဢမ်ႇ ႁၼ် လႆႈ ၼၼ်ႉ ဢေႃႈ။ မဵဝ်း ဢၼ် တႃ ႁၼ် လႆႈ ၼၼ်ႉ ၸၢင်ႈ တႄႇ ယူႇ ၸူဝ်ႈၼိုင်ႈ ၶၢဝ်းၼိုင်ႈ ၵူၺ်း လႄႈ မဵဝ်း ဢၼ် တႃ ဢမ်ႇ ႁၼ် လႆႈ ၼၼ်ႉ ၸမ်ႉ၊တႄႇ ယူႇ ၼိၵ်ႈၸႃႉ ထႃႇဝရႃႉ ဢေႃႈ။


text: 1ၵဝ်၊ဢၼ် ပဵၼ် ၵေႃႉ ဢၼ် လႆႈ ၶၢမ်ႇ တၢင်း ဢၼ် ယုၵ်ႉ တၢင်ႇ ဝႆႉ၊ၵႃႈၼႂ်း ဢရႃႇ ၵူၼ်း ဢုပ်ႉ ၸိူဝ်းၸဝ်ႈ ၼႆႉ၊တိုၵ်းယူင်း ၵူၼ်း ဢုပ်ႉ ၸိူဝ်းၸဝ်ႈ တင်းလၢႆ၊ဢၼ် မီး ယူႇ ၵႃႈၼႂ်း သူ ၼၼ်ႉ ဢေႃႈ။ ၵဝ် ၼႆႉ၊ပဵၼ် ၵေႃႉ ဢၼ် ၶၢမ်ႇသၢၵ်ႈသေႇ လွင်ႈ တုၵ်ႉၶႃႉ တၢင်း ၽၢၼ် ၸဝ်ႈ ၶရိၸ်ႈ၊ဢိၵ်ႇတင်း ၵေႃႉ ဢၼ် တၵ်း ၶဝ်ႈပႃး ၼႂ်း မုၼ်သရေႇ ၸဝ်ႈ ဢၼ် တၵ်း ပေႃႇမႃး ၼၼ်ႉ ဢေႃႈ။- 2ဢၼ် ၵဝ် တိုၵ်းယူင်း သူ ၸမ်ႉ၊ဢွၼ်ၵၼ် လဵင်ႉ ထိင်း ၽုင် သူဝ်း ၽြႃးပဵၼ်ၸဝ်ႈ၊ၽုင် သူဝ်း ဢၼ် ဢၢပ်ႈ ဝႆႉ၊ၼႂ်း မိုဝ်း သူ ၼၼ်ႉ တႃႉ။ ယင်း ဢမ်ႇ မၢတ်ႈ ပဵၼ် ၵၢၼ် ဢၼ် ႁဵတ်း လူၺ်ႈ ၵႂၢမ်းသင်ႇ လႄႈ ႁႂ်ႈ ပဵၼ် တၢင်း ဢၼ် ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ ဢၼ် ပႃးၸႂ် ပႃး ၶေႃး လႄႈ လဵင်ႉလူ လဵင်ႉ ထိင်း တႃႉ။ ယင်း ဢမ်ႇ တူၺ်း ႁၼ် ငိုၼ်း ၵူၺ်း လႄႈ ပႃး တင်း ၸႂ် ၸေႇတၼႃႇ သေယဝ်ႉ၊ပွင်ႁဵတ်း ၼႃႈၵၢၼ် မၼ်းၸဝ်ႈ တႃႉ။- 3ယင်း ဢမ်ႇ ဝႆႉ ဢႃႇၼႃႇ လႄႈ ဢုပ်ႉ ၵႃႈၼိူဝ် ၸိူဝ်းၸဝ်ႈ ဢၼ် ဢၢပ်ႈ ဝႆႉ ၵႃႈၼႂ်း မိုဝ်း သူ ၼၼ်ႉ သေလႄႈ ပဵၼ် ပုင်ႇ သၢၵ်ႈသေႇ ၵႃႈတီႈ ၽုင် သူဝ်း ၸဝ်ႈ တႃႉ။- 4ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊မိူဝ်ႈ ဢၼ် ၸဝ်ႈ လဵင်ႉ ထိင်း သူဝ်း လူင် ပေႃႇမႃး ၼၼ်ႉ သူ တေ လႆႈ ႁပ်ႉ ဢဝ် သရၽူႇ ဢၼ် မီး သရေႇ၊ဢၼ် ဢမ်ႇ ၸၢင်ႈ ႁဵဝ်ႇ ၸၢင်ႈ ၸွပ်ႈ ၼၼ်ႉ ဢေႃႈ။ 5မိူၼ် ၸိူဝ်ႉ ၼင်ႇ ၼၼ် သူ ၸိူဝ်း ဢၼ် ပဵၼ် ၵူၼ်းဢွၼ်ႇ ၶဝ်႟။ ထွမ်ႇ သူပ်း ဢဝ် ၵႂၢမ်း ၵူၼ်း ဢုပ်ႉ ၸိူဝ်းၸဝ်ႈ၊ၸိူဝ်း ၼၼ်ႉ တႃႉ။ သူ ၵူႈ ၵေႃႉ၊ဢဝ် ႁူဝ်ၸႂ် ဢၼ် ၶျႃးတႅမ်ႇ ၼၼ်ႉ ၼုင်ႈ မႆ တူဝ်ၸဝ်ႈၵဝ်ႇ သေ၊ၵေႃႉ ၼိုင်ႈ လႄႈ ၵေႃႉ ၼိုင်ႈ ဢဝ် တူဝ် လူင်း တႅမ်ႇ တီႈ ၵၼ် တႃႉ။ ပိူဝ်ႈ ဢၼ် ၵႃႈၼႂ်း ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၽြႃးပဵၼ်ၸဝ်ႈ ၶတ်းၶႂၢင် ၶဝ် ၸိူဝ်း ဢၼ် ႁူဝ်ၸႂ်ၽႅၼ်သုင် ၼၼ်ႉ ဢေႃႈ။ မၼ်းၸဝ်ႈ ၼႄပျႃး ၵျေးၸူး ၸဝ်ႈ တီႈ ၶဝ် ၸိူဝ်း ဢၼ် ႁူဝ်ၸႂ် ၶျႃးတႅမ်ႇ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 6ပိူဝ်ႈ ၼႆ လႄႈ ဢွၼ်ၵၼ် ဢဝ် တူဝ်ၸဝ်ႈၵဝ်ႇ ၶျႃးတႅမ်ႇ၊ၵႃႈတႂ်ႈ မိုဝ်း ၽြႃးပဵၼ်ၸဝ်ႈ ဢၼ် တၼ်းၶူဝ်း ယႂ်ႇ ၼႃႇ ၼၼ်ႉ ႁႂ်ႈ မၼ်းၸဝ်ႈ လႆႈ ယွင်ႈယေႃး သူ ၼႂ်း ၶိင်ႇၵႃႇလႃႉ မၼ်းၸဝ်ႈ ဢၼ် လီ ဢၼ် ထုၵ်ႇ ၼၼ်ႉ တႃႉ။- 7ပိူဝ်ႈ ဢၼ် မၼ်းၸဝ်ႈ မႆႈၸႂ် ပႂ်ႉထိင်း သူ ယူႇ လႄႈ ဢွၼ်ၵၼ် ဢဝ် လွင်ႈတၢင်း ဢၼ် မႆႈၸႂ် ၽိုတ်ႇ ၸႂ် တင်းသဵင်ႈတင်းလူင် ၼၼ်ႉ ဢၢပ်ႈ ဝၢင်း ၵႃႈတီႈ မၼ်းၸဝ်ႈ တႃႉ။ 8ဢွၼ်ၵၼ် မီး သမ်ႇမႃႇ သတိ လႄႈ ပႂ်ႉ ယူႇ တႃႉ။ ရၢၼ်ႇသူႇ သူ ဢၼ် ဝႃႈ၊မႃႇၼၢတ်ႈ ၼၼ်ႉ ပဵၼ် ၸိူဝ်ႉ ၼင်ႇ သၢင်ႇသီႈ ဢၼ် ႁွင်ႉ ယူႇ လႄႈ၊မၼ်း လႄႇ လဵပ်ႈ ပုၼ်ႈ တၵ်း လႆႈ ၶူပ်း ၵိၼ် ၽူႈလႂ် ၼၼ်ႉ ယူႇ ဢေႃႈ။- 9ဢွၼ်ၵၼ် တႄႇ ယူႇ ၼႂ်း တၢင်းယုမ်ႇမၢတ်ႈ လႄႈ ၶတ်းၶႂၢင် ႁႄႉၶႅၼ် မႃႇၼၢတ်ႈ တႃႉ။ သူ ႁု လွင်ႈ ဢၼ် ပီႈၼွင်ႉ သူ ၸိူဝ်း ဢၼ် ယုမ်ႇမၢတ်ႈ မိူၼ် သူ ၼႂ်း မိူင်း ၵူၼ်း ၼႆႉ ၵူႈတီႈၵူႈလႅၼ် ၵေႃႈ လႆႈ ၶၢမ်ႇ တုၵ်ႉၶႃႉ တၢင်း ၽၢၼ် မိူၼ် ၵၼ် တင်း သူ ၼၼ်ႉ ယူႇ ဢေႃႈ။- 10ၵူၺ်းၵႃႈ၊ဝၢႆးသေ ဢၼ် သူ လႆႈ ၶၢမ်ႇ တုၵ်ႉၶႃႉ တၢင်း ၽၢၼ် ယဝ်ႉ၊ၵမ်းဢွၼ်ႇၼိုင်ႈ ၼၼ်ႉ၊ၽြႃးပဵၼ်ၸဝ်ႈ ဢၼ် ႁဵတ်း ၵျေးၸူး တင်းသဵင်ႈတင်းလူင်၊ၽြႃး ဢၼ် ႁွင်ႉ ဢဝ် သူ ႁႂ်ႈလႆႈ ၶဝ်ႈပႃး လႄႈ ၶၢမ်ႇ ဢဝ် မုၼ်သရေႇ ထႃႇဝရႃႉ၊ၵွပ်ႈ လူၺ်ႈ ၸဝ်ႈ ၶရိၸ်ႈ၊ၼၼ်ႉ၊တူဝ် မၼ်းၸဝ်ႈ တၵ်း ႁႂ်ႈ သူ ၸေးၸုမ်ႇ လႄႈ မီး ဢဵၼ် မီး ႁႅင်း ယူႇ၊တႄႇ မၼ်ႈ ယူႇ ၼႂ်း ငဝ်ႈႁၢၵ်ႈ ဢၼ် မၢၼ်ႇ ဢၼ် မႅၼ်ႈ ၼၼ်ႉ ယူႇ ဢေႃႈ။- 11ႁႂ်ႈ မၼ်းၸဝ်ႈ မီး မုၼ်သရေႇ တၼ်းၶူဝ်း ၸဝ်ႈ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 12ၵဝ် ၸႂ်ႉ သီႇလႃႉ၊ၵေႃႉ ဢၼ် ၵဝ် မၢတ်ႈ မၼ်း ပဵၼ် ၼွင်ႉ ၵဝ် ဢၼ် မီး သဵတ်ႈၸႃႇ ၵႃႈၼႂ်း ၼႃႈၵၢၼ် ၸဝ်ႈ ၼၼ်ႉ၊ၸွႆႈ တႅမ်ႈလိၵ်ႈ ဢွၼ်ႇ ပွတ်း ၼႆႉ ၽၢၵ်ႇ ထိုင် သူ၊ႁႂ်ႈလႆႈ ပၼ် ဢဵၼ် ပၼ်ႁႅင်း သူ၊ဢိၵ်ႇတင်း ႁႂ်ႈလႆႈ ၶၢမ်ႇသၢၵ်ႈသေႇ လွင်ႈ ဢၼ် ၼႆႉ ပဵၼ် ၵျေးၸူး ၽြႃးပဵၼ်ၸဝ်ႈ ၸႅတ်ႈ ၸႅတ်ႈ ၼၼ်ႉ ဢေႃႈ။ ဢွၼ်ၵၼ် တႄႇ ၼိမ် မၼ်ႈၶိူင်ႇ ယူႇ ၵႃႈၼႂ်း ၵျေးၸူး တႃႉ။ 13ၸိူဝ်းၸဝ်ႈ မိူင်း ပႃႇပုလုၼ်ႇ၊ဢၼ် ပဵၼ် မိူၼ် ၸိူဝ်ႉ ၼင်ႇ ၼွင်ႉယိင်း သူ ဢၼ် ၽြႃးပဵၼ်ၸဝ်ႈ လိူၵ်ႈၵဵပ်း ဝႆႉ၊ဢိၵ်ႇတင်း လုၵ်ႈၸၢႆး ၵဝ် မႃႇၵု၊ၼၼ်ႉ တၵ်ႉၼၢႆ ၽၢၵ်ႇ ၵႂၢမ်း မႅတ်ႈတႃႇ ပၼ် သူ ဢေႃႈ။ 14ၵေႃႉ ၼိုင်ႈ လႄႈ ၵေႃႉ ၼိုင်ႈ ၼင်ႇ ၵၼ် ၵၼ် ဢဝ် တင်း တၢင်း ၼူမ် ၵၼ်၊ဢၼ် ပဵၼ် မႅတ်ႈတႃႇ ၶရိၸ်ႈယၢၼ်ႇ ၼၼ်ႉ တၵ်ႉလၢတ်ႈ တေႃႇ ၵၼ် တႃႉ။ ႁႂ်ႈ တၢင်းၼိမ် မီး ၵႃႈၼိူဝ် သူ ၸိူဝ်း ဢၼ် ပဵၼ် ၵူၼ်း ၸဝ်ႈ ၶရိၸ်ႈ၊ၼၼ်ႉ ၵူႈၵေႃႉၵူႈၵူၼ်း သေၵမ်း လူၺ်ႈ။


text: 1ၸဝ်ႈ ယေႇသု၊သမ်ႉ လၢတ်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵူၼ်း ၵေႃႉ ဢၼ် ဢမ်ႇ ၶဝ်ႈ ၸွမ်း ႁူး ၽၵ်းတူ ၶွၵ်ႈ သူဝ်း လႄႈ ၶၢမ်ႈ ႁူဝ်ႉ သေလႄႈ ၶဝ်ႈ ၵႂႃႇ ၵူၺ်း ၼၼ်ႉ ၸိုင်၊ၵေႃႉ ၼၼ်ႉ ပဵၼ် ၽူႈလၵ်ႉ ၵူၼ်း ၸူၼ် ဢေႃႈ။- 2ၵေႃႉ ဢၼ် ၶဝ်ႈ ၸွမ်း ႁူး ၽၵ်းတူ ၸမ်ႉ၊ပဵၼ် ၵေႃႉ ဢၼ် လဵင်ႉ သူဝ်း ထိင်း သူဝ်း ဢေႃႈ။- 3တီႈ ၵေႃႉ ၼၼ်ႉ ၸိုင်၊ၵူၼ်း ပႂ်ႉ ၽၵ်းတူ ၵေႃႈ ၸၢင်ႈ ၽုၺ်ႇ ပၼ် လႄႈ ၽုင် သူဝ်း ၸိူဝ်း ၼၼ်ႉ ၵေႃႈ၊ၸၢင်ႈ ထွမ်ႇ သဵင် မၼ်း မိူဝ်ႈ ဢၼ် မၼ်း ႁွင်ႉ ၸိုဝ်ႈသဵင် သူဝ်း မၼ်း တူဝ် လႂ် တူဝ် ၼၼ်ႉ သေယဝ်ႉ၊ၸၢင်ႈ ဢွၼ် ၶဝ် ဢွၵ်ႇ ၵႂႃႇ ဢေႃႈ။- 4မိူဝ်ႈ ဢၼ် မၼ်း ဢဝ် သူဝ်း မၼ်း တင်းသဵင်ႈတင်းလူင် ဢွၵ်ႇ ပူၼ်ႉ ယဝ်ႉ ၸိုင်၊မၼ်း ၸၢင်ႈ ၵႂႃႇ တၢင်း ၼႃႈ ၶဝ် လႄႈ ၽုင် သူဝ်း ၼၼ်ႉ ၵေႃႈ ၸၢင်ႈ ၸွမ်း တၢင်းလင် မၼ်း ၵႂႃႇ၊ၵွပ်ႈပိူဝ်ႈ ၶဝ် တွင်း သဵင် မၼ်း ဢေႃႈ။- 5ၶဝ် ဢမ်ႇ ၸၢင်ႈ ၵႂႃႇ ၸွမ်း တၢင်ႇၵေႃႉ တၢင်ႇ ၵူၼ်း ၵူၺ်းဢမ်ႇၵႃး၊ၸၢင်ႈ ၶုၼ်ႇလႅၼ်ႈ ဢွၵ်ႇ ပၢႆႈ ၵႂႃႇ ၵွပ်ႈပိူဝ်ႈ ၶဝ် ဢမ်ႇ ႁုၸၵ်း သဵင် ၵူၼ်း တၢင်ႇၵေႃႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 6ၸဝ်ႈ ယေႇသု၊လၢတ်ႈ ၵႂၢမ်း ဢုပမႃႇ ၼႆႉ ၼႄ ၶဝ် သေၵေႃႈ၊ၶဝ် ဢမ်ႇ ႁု ထွမ်ႇ ဢၼၢၵ်ႈ ဢထိၵ်ႈပႄႇ ၵႂၢမ်း ဢၼ် မၼ်းၸဝ်ႈ ဝႃႈ ၼၼ်ႉ လႃးလႃး။ 7ၸဝ်ႈ ယေႇသု၊သမ်ႉ လၢတ်ႈ တီႈ ၶဝ် ထႅင်ႈ လႄႈ ဝႃႈ၊ "ၵဝ် ဝႃႈ တီႈ ၸိုဝ်ႈ တီႈ ၸႂ်ႈ မၼ်း တီႈ သူ ၸမ်ႉ၊ၵဝ် ပဵၼ် ႁူး ၽၵ်းတူ ပုၼ်ႈ ၽုင် သူဝ်း ဢေႃႈ။- 8ၶဝ် ၸိူဝ်း ဢၼ် မႃး ဢွၼ်တၢင်း ၵဝ် တင်းသဵင်ႈတင်းလူင် ၼၼ်ႉ၊ပဵၼ် ၽူႈလၵ်ႉ ၵူၼ်း ၸူၼ် ဢေႃႈ။ ၵူၺ်းၵႃႈ၊သူဝ်း တင်းလၢႆ ဢမ်ႇ ထွမ်ႇဢဝ် ၵႂၢမ်း ၶဝ် ၼၼ်ႉ။- 9ၵဝ် ပဵၼ် ႁူး ၽၵ်းတူ ဢေႃႈ။ ၽူႈလႂ် သေဢမ်ႇဝႃႈ၊ၵေႃႉ ဢၼ် ၶဝ်ႈ ၸွမ်း ၵႃႈၼႂ်း ၵဝ် ၼၼ်ႉ ၵေႃႉ ၼၼ်ႉ တၵ်း လႆႈ လွတ်ႈၽေး ဢေႃႈ။ မၼ်း တၵ်း လႆႈ ပႆ ၶဝ်ႈ ပႆ ဢွၵ်ႇ လႄႈ လႆႈ ထူပ်းၺႃး ပႃႇ ယိူဝ်ႈ ဢၼ် ၶဵဝ် လီ ၼၼ်ႉ ဢေႃႈ။- 10ၽူႈလၵ်ႉ ၸိုင်၊ၸၢင်ႈ မႃး ႁႂ်ႈလႆႈ လၵ်ႉ၊ႁႂ်ႈလႆႈ ႁႅမ် တၢႆ၊ႁႂ်ႈလႆႈ ယႃႉပႅတ်ႈ ၵူၺ်း ဢေႃႈ။ ၵဝ် ၸမ်ႉ၊မႃး ပုၼ်ႈ လွင်ႈ ၼင်ႇ ႁိုဝ် သူဝ်း တင်းလၢႆ တၵ်း လႆႈ ဢသၢၵ်ႈ ၵူၺ်းဢမ်ႇၵႃး၊ႁႂ်ႈလႆႈ ပျေႉၸုမ်ႇ ဝႆႉ တင်း ဢသၢၵ်ႈ ဢေႃႈ။ 11"ၵဝ် ပဵၼ် ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢေႃႈ။ ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢၼ် ဝႃႈ ၼၼ်ႉ၊ၸၢင်ႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ သူဝ်း တင်းလၢႆ ဢေႃႈ။- 12ၵူၼ်း ၵိၼ်ၸၢင်ႈၵိၼ်ငႃ ၸမ်ႉ၊ပိူဝ်ႈ ဝႃႈ မၼ်း ဢမ်ႇၸႂ်ႈ ၵူၼ်း လဵင်ႉ ထိင်း သူဝ်း၊ဢမ်ႇၸႂ်ႈ ၸဝ်ႈ သူဝ်း လႄႈ၊မိူဝ်ႈ ဢၼ် မၼ်း ႁၼ် မႃၼႆး မႃး ၼၼ်ႉ ၸိုင်၊မၼ်း ၸၢင်ႈ ပႅတ်ႈ ဝႆႉ သူဝ်း တင်းလၢႆ သေလႄႈ လႅၼ်ႈပၢႆႈ ဢေႃႈ။ မႃၼႆး ၵေႃႈ တိ ၺွပ်း ၵိၼ် သူဝ်း ၸိူဝ်း ၼၼ်ႉ လႄႈ ႁႂ်ႈ ၽၢတ်ႇၽႄ တႅၵ်ႇ ယၢႆႈ ၵႂႃႇ ဢေႃႈ။- 13ၵူၼ်း ၵိၼ်ၸၢင်ႈၵိၼ်ငႃ ၼၼ်ႉ ၸၢင်ႈ လႅၼ်ႈပၢႆႈ ၵွပ်ႈပိူဝ်ႈ မၼ်း ပဵၼ် ၵေႃႉ ဢၼ် ၵိၼ်ၸၢင်ႈၵိၼ်ငႃ ၵူၺ်း လႄႈ မၼ်း ဢမ်ႇ မႆႈၸႂ် လူၺ်ႈ လွင်ႈ သူဝ်း တင်းလၢႆ ဢေႃႈ။- 14ၵဝ် ပဵၼ် ၵူၼ်း လဵင်ႉ သူဝ်း ထိင်း သူဝ်း ဢၼ် လီ ဢေႃႈ။ ၵဝ် ႁုၸၵ်း သူဝ်း ၵဝ် တင်းလၢႆ လႄႈ၊သူဝ်း ၵဝ် တင်းလၢႆ ၵေႃႈ ႁုၸၵ်း ၵဝ်၊- 15မိူၼ် ၸိူဝ်ႉ ၼင်ႇ ပေႃႈၸဝ်ႈ ႁုၸၵ်း ၵဝ် လႄႈ ၵဝ် ၵေႃႈ ႁုၸၵ်း ပေႃႈၸဝ်ႈ ၼၼ်ႉ ဢေႃႈ။ ၵဝ် ၵေႃႈ ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ သူဝ်း ၸိူဝ်း ၼၼ်ႉ ဢေႃႈ။- 16ယင်း မီး သူဝ်း တၢင်ႇ တူဝ် ၸိူဝ်း ဢၼ် ပဵၼ် သူဝ်း ၵဝ် လႄႈ ဢမ်ႇ ယူႇ ၼႂ်း ၽုင် သူဝ်း ၼႆႉ ၼၼ်ႉ ၼမ်ၼႃႇ လူးၵွၼ်ႇ ဢေႃႈ။ ၵဝ် တၵ်း လႆႈ ဢဝ် သူဝ်း ၸိူဝ်း ၼၼ်ႉ မႃး လႄႈ၊ၶဝ် ၵေႃႈ တေ ထွမ်ႇဢဝ် သဵင် ၵဝ် ယူႇ ဢေႃႈ။ ပိူဝ်ႈ ၼႆ လႄႈ တၵ်း တေ မီး ၽုင် သူဝ်း ၽုင် လဵဝ်၊ဢိၵ်ႇတင်း ၵူၼ်း လဵင်ႉ ထိင်း သူဝ်း ၵေႃႉလဵဝ် ၵူၺ်း ဢေႃႈ။ 17"ၵွပ်ႈပိူဝ်ႈ လွင်ႈတၢင်း ၼႆႉ လႄႈ ပေႃႈၸဝ်ႈ ႁၵ်ႉ ၵဝ် ပိူဝ်ႈ ဢၼ် ၵဝ် ၸုၼ်ႉ ဢသၢၵ်ႈ တူဝ်ၸဝ်ႈၵဝ်ႇ ႁႂ်ႈလႆႈ ဢသၢၵ်ႈ ၶိုၼ်း ၼၼ်ႉ ဢေႃႈ။- 18ၽူႈလႂ် ဢမ်ႇ ႁိမ် ဢဝ် ဢသၢၵ်ႈ ၵဝ် ၵႂႃႇ သေၵေႃႉသေၵူၼ်း။ ၵဝ် ၸုၼ်ႉ ဢသၢၵ်ႈ ၵဝ် ၸွမ်းၼင်ႇ ဢလူဝ်ႇ တူဝ်ၸဝ်ႈၵဝ်ႇ ဢေႃႈ။ ၵဝ် မီး ဢၶႂၢင်ႉ ဢႃႇၼႃႇ တႃႇ တေ ၸုၼ်ႉ ဢသၢၵ်ႈ ၵဝ် လႄႈ၊မီး ဢၶႂၢင်ႉ ဢႃႇၼႃႇ တႃႇ တေ ဢဝ် ဢသၢၵ်ႈ ၵဝ် ၶိုၼ်း ဢေႃႈ။ ဢၶႂၢင်ႉ ဢႃႇၼႃႇ ၼၼ်ႉ ၸိုင်၊ပေႃႈၸဝ်ႈ ၵဝ် ပၼ် ဝႆႉ တီႈ ၵဝ် ယဝ်ႉ၊" ဝႃႈ ၼင်ႇ ၼႆ ဢေႃႈ။ 19ၵွပ်ႈပိူဝ်ႈ ၵႂၢမ်း မၼ်းၸဝ်ႈ ၼၼ်ႉ လႄႈ၊ၵူၼ်း မဵဝ်း ၵျူး၊ၸိူဝ်း ၼၼ်ႉ၊ၸႂ်သၽေႃး ၶဝ် သမ်ႉ လႆႈ တႅၵ်ႇ ၽႄ ယၢႆႈ ၵၼ် ၵႂႃႇ ထႅင်ႈ ဢေႃႈ။- 20ၵူၼ်း ၼမ်ၼႃႇ ဝႃႈ၊ "ၽီႁၢႆႉ ၶဝ်ႈ ၼႂ်း မၼ်း ယဝ်ႉ လႄႈ ပဵၼ် ၵူၼ်းယွင်ႇ ယဝ်ႉ။ ႁဵတ်းသင် လႄႈ ထွမ်ႇဢဝ် ၵႂၢမ်း မၼ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 21ၵူၼ်း မၢင် ၵေႃႉ သမ်ႉ ဝႃႈ၊ "ၵႂၢမ်း ဢၼ် မၼ်း လၢတ်ႈ ၸိူဝ်း ၼႆႉ ပဵၼ် ၵႂၢမ်း ဢၼ် ၵူၼ်း ၽီႁၢႆႉ ၶဝ်ႈ ဢမ်ႇၸႂ်ႈ။ ၽီႁၢႆႉ တၵ်း ၽုၺ်ႇ မၢၵ်ႇတႃ ၵူၼ်းတႃမွတ်ႇ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ၼၼ်ႉ၊ပဵၼ် ၶိင်ႇၵတ်း ၶၢဝ်း ပွႆး ၶွပ်ႈၶူပ်ႇ ဢၼ် သၢၵ်ႈၵၢပ်ႈ ၵျွင်း ပိၵ်ႈမၢၼ်ႇ ၸဝ်ႈ လႄႈ၊ႁဵတ်း ပွႆး ၼၼ်ႉ ၵႃႈၼႂ်း ဝဵင်း ယေႇရုသလႅမ်ႇ၊ဢေႃႈ။- 23ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ ၼၼ်ႉ မိူဝ်ႈ ဢၼ် ၸဝ်ႈ ယေႇသု၊ပႆ ယူႇ ၼိူဝ် ၸၢၼ်း သေႃးလမုၼ်ႇ၊ယူႇ ၼၼ်ႉ၊- 24ၵူၼ်း မဵဝ်း ၵျူး၊ၶဝ် ၸုတုမ် ဝႅင်း ႁွပ်ႈ မၼ်းၸဝ်ႈ လႄႈ ထၢမ် ဝႃႈ၊ "မႂ်း တၵ်း ႁႂ်ႈ ႁဝ်း ၵႂၢင်ၸႂ် ယုင်ႈၸႂ် လူၺ်ႈ လွင်ႈ မႂ်း ထႅင်ႈ ႁိုင် ၵႃႈႁိုဝ်။ ပေႃး မႂ်း ၸႂ်ႈ ၸဝ်ႈ ၶရိၸ်ႈ၊ၸိုင်၊လၢတ်ႈ ႁဝ်း လႅင်း လႅင်း သေၵမ်း၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၵဝ် ပေႃး လၢတ်ႈ သူ ယဝ်ႉ ယဝ်ႉ။ သူ ဢမ်ႇ ယုမ်ႇ။ ၵၢၼ် တၢင်းႁဵတ်း ၸိူဝ်း ဢၼ် ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ ၵဝ် ၼၼ်ႉ၊ၶၢမ်ႇသၢၵ်ႈသေႇ ၽၢႆႇ ၵဝ် ယူႇ ဢေႃႈ။- 26ၵူၺ်းၵႃႈ၊သူ ဢမ်ႇ ယုမ်ႇ၊ၵွပ်ႈပိူဝ်ႈ ဢၼ် သူ ဢမ်ႇ ၶဝ်ႈပႃး ၼႂ်း ၽုင် သူဝ်း ၵဝ် ဢေႃႈ။- 27သူဝ်း ၵဝ် တင်းလၢႆ ၸမ်ႉ၊ထွမ်ႇငိၼ်း သဵင် ၵဝ် ဢေႃႈ။ ၵဝ် ႁုၸၵ်း ၶဝ် လႄႈ၊ၶဝ် ၵေႃႈ ၸွမ်း တၢင်းလင် ၵဝ် ဢေႃႈ။- 28ၵဝ် ပၼ် ဢသၢၵ်ႈ ထႃႇဝရႃႉ တီႈ ၶဝ် လႄႈ ၶဝ် တၵ်း ဢမ်ႇ လႆႈ လုလႅဝ် သေပွၵ်ႈ ဢေႃႈ။ ၽူႈလႂ် ၵေႃႈ ဢမ်ႇ ၸၢင်ႈ ႁိမ် ဢဝ် ၶဝ် ၵႃႈၼႂ်း မိုဝ်း ၵဝ် လႆႈ။- 29ပေႃႈၸဝ်ႈ ၵဝ် ဢၼ် ဢဝ် သူဝ်း ၸိူဝ်း ၼႆႉ ဢၢပ်ႈပၼ် ၵဝ် ၼၼ်ႉ၊ယဵင်ႈၶႅၼ်း ယႂ်ႇ မျၢတ်ႈ ၼႃႇ သေပိူၼ်ႈ တင်းသဵင်ႈတင်းလူင် လႄႈ၊ၽူႈလႂ် ၵေႃႈ ဢမ်ႇ ႁိမ် ဢဝ် ၶဝ် သေ ၵႃႈၼႂ်း မိုဝ်း ပေႃႈၸဝ်ႈ ၼၼ်ႉ လႆႈ။- 30ၵဝ် ဢိၵ်ႇတင်း ပေႃႈၸဝ်ႈ ၵဝ် ပဵၼ် ဢၼ် လဵဝ် ၵၼ် ဢေႃႈ၊" ဝႃႈ ၼင်ႇ ၼႆ ဢေႃႈ။ 31မိူဝ်ႈ ၼၼ်ႉ ၵူၼ်း မဵဝ်း ၵျူး၊ၶဝ် သမ်ႉ ၵဵပ်း ဢဝ် မၢၵ်ႇႁိၼ် ဢၢင်ႈ တၵ်း ဢဝ် ပိုဝ်ႈ သႂ်ႇ မၼ်းၸဝ်ႈ ထႅင်ႈ ဢေႃႈ။- 32ၸဝ်ႈ ယေႇသု၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ် ပႃး တင်း ဢၶႂၢင်ႉ ဢႃႇၼႃႇ ပေႃႈၸဝ်ႈ ၵဝ် သေလႄႈ ႁဵတ်း ၼႄ သူ ၵၢၼ် တၢင်းႁဵတ်း ဢၼ် လီ ဢၼ် ငၢမ်း ၼမ်ၼႃႇ ယဝ်ႉ ယဝ်ႉ။ ၵွပ်ႈပိူဝ်ႈ လွင်ႈတၢင်း ဢၼ် လႂ် လႄႈ သူ တၵ်း ဢဝ် မၢၵ်ႇႁိၼ် ပိုဝ်ႈ သႂ်ႇ ၵဝ်၊" ဝႃႈ ၼင်ႇ ၼႆ ဢေႃႈ။ 33ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ တွပ်ႇ လႄႈ လၢတ်ႈ ဝႃႈ၊ "ၵွပ်ႈပိူဝ်ႈ လွင်ႈတၢင်း ဢၼ် လီ ဢၼ် ငၢမ်း လႄႈ ႁဝ်း ဢဝ် မၢၵ်ႇႁိၼ် ပိုဝ်ႈ သႂ်ႇ မႂ်း ဢမ်ႇၸႂ်ႈ။ တၵ်း ပိုဝ်ႈ သႂ်ႇ မႂ်း ၵွပ်ႈပိူဝ်ႈ မႂ်း သႄႉသွမ်း ၽြႃးပဵၼ်ၸဝ်ႈ ၼၼ်ႉ ဢိူဝ်း။ မႂ်း ၼႆႉ ပဵၼ် ၵူၼ်း ၵူၺ်း လႄႈ ႁဵတ်း မိူၼ် ၸိူဝ်ႉ ၼင်ႇ ပဵၼ် ၽြႃးပဵၼ်ၸဝ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 34ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၵျၢမ်း တြႃး သူ ၼၼ်ႉ တႅမ်ႈ ဝႆႉ လႄႈ ဝႃႈ၊ 'ၵဝ် ဝႃႈ၊သူ ပဵၼ် ၽြႃး ဢေႃႈ၊' ဝႃႈၼႆ မီး ဝႆႉ ဢမ်ႇၸႂ်ႈ ႁိုဝ်း။- 35ႁဝ်း ႁု လွင်ႈ ဢၼ် တြႃး ၸဝ်ႈ ပဵၼ် ဢၼ် မၢၼ်ႇမႅၼ်ႈ တႃႇသေႇ လႄႈ၊တီႈ ၶဝ် ၸိူဝ်း ဢၼ် လႆႈ ၶၢမ်ႇ ဢဝ် တြႃး ၸဝ်ႈ ယဝ်ႉ ၼၼ်ႉ၊ၽြႃးပဵၼ်ၸဝ်ႈ ယင်း ႁွင်ႉ ၶဝ် ဝႃႈ ၽြႃး ဝႃႈၼႆ ဢေႃႈ။- 36ၵဝ် ၸမ်ႉ၊ပေႃႈၸဝ်ႈ လိူၵ်ႈ ဢဝ် ၵဝ် ပွႆႇၸႂ်ႉ ၵႂႃႇ ၵႃႈၼႂ်း မိူင်း လေႃးၵႃႉ ၼႆႉ ယဝ်ႉ၊ပေႃး ပဵၼ် ၸိူဝ်ႉ ၼင်ႇ ၼၼ် ၸိုင်၊ႁဵတ်းသင် လႄႈ သူ သမ်ႉ ဝႃႈ၊ၵဝ် လၢတ်ႈ ပူၼ်ႉ လၢတ်ႈ လိူဝ် ၽြႃးပဵၼ်ၸဝ်ႈ၊ၵွပ်ႈပိူဝ်ႈ ၵဝ် ဝႃႈ ၵဝ် ပဵၼ် လုၵ်ႈၽြႃးပဵၼ်ၸဝ်ႈ ၼၼ်ႉ ၼင်ႇ ႁိုဝ်။- 37ပေႃး ၵဝ် ဢမ်ႇ ႁဵတ်းၵၢၼ် တၢင်းႁဵတ်း ပေႃႈၸဝ်ႈ ၸိုင်၊ယႃႇပေ ယုမ်ႇ ၵဝ်။- 38ၵူၺ်းၵႃႈ၊ပေႃး ၵဝ် ႁဵတ်း ယူႇ ၸိုင်၊ပိၵ်ႉသမ်ႉ သူ ဢမ်ႇ ယုမ်ႇ ၵဝ် သေၵေႃႈ၊ယုမ်ႇ ၵၢၼ် တၢင်းႁဵတ်း ၵဝ် ၸိူဝ်း ၼၼ်ႉ တႃႉ။ ပေႃး သူ ယုမ်ႇ ၸိုင်၊သူ တၵ်း ႁုၸႅင်ႈ ပွင်ႇၸႂ် လွင်ႈ ဢၼ် ပေႃႈၸဝ်ႈ မီး ၼႂ်း ၵဝ်၊ဢိၵ်ႇတင်း လွင်ႈ ဢၼ် ၵဝ် မီး ၼႂ်း ပေႃႈၸဝ်ႈ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 39မိူဝ်ႈ ၼၼ်ႉ၊ၶဝ် သမ်ႉ ၵျၢမ်ႇ ဢၢင်ႈ တၵ်း တိဢဝ် မၼ်းၸဝ်ႈ ထႅင်ႈ ဢေႃႈ။ ၵူၺ်းၵႃႈ၊မၼ်းၸဝ်ႈ လွမ် ပၢႆႈ ဢွၵ်ႇ သေ ၵႃႈတီႈ ၶဝ် ၵႂႃႇ သေ ဢေႃႈ။ 40မၼ်းၸဝ်ႈ ၶိုၼ်း ၵႂႃႇ ၽၢႆႇပုၼ်ႉ ၼမ်ႉ ယေႃးတၢၼ်ႇ၊တီႈ ဢၼ် သြႃႇ ယူဝ်းႁၢၼ်ႇ၊ယၢမ်ႈ ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ လႄႈ ယူႇ ၵႃႈတီႈ ၼၼ်ႈ ဢေႃႈ။- 41ၵူၼ်း ၼမ်ၼႃႇ ႁွတ်ႈမႃး တီႈ မၼ်းၸဝ်ႈ လႄႈ လၢတ်ႈ ဝႃႈ၊ "သြႃႇ ယူဝ်းႁၢၼ်ႇ၊ဢမ်ႇ ႁဵတ်း ၼိမိၵ်ႈ လၢၵ်ႈၶၼႃႇ သေ မဵဝ်း။ ၵူၺ်းၵႃႈ၊ၵႃႈ ဢၼ် သြႃႇ ယူဝ်းႁၢၼ်ႇ၊လၢတ်ႈ လွင်ႈ ၵေႃႉ ၼႆႉ ဝႆႉ ၼၼ်ႉ မႅၼ်ႈ ၵူႈ ဢၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 42ၵူၼ်း ၵႃႈ၊တီႈ ၼၼ်ႈ ၼမ်ၼႃႇ ယုမ်ႇမၢတ်ႈ မၼ်းၸဝ်ႈ ဢေႃႈ။


text:
.:: ၸၢႆးၼေႃႇလႅင်းၾႃႉ»» သီႇပေႃႉ ::.
Sunday, November 15, 2015
SoftOrbits Photo Stamp Remover 7.5 Portable (42.1 Mb)
DVD-Cloner Gold 2016 13.0.0 Build 1410 (34.2 Mb)
AAA Logo 2014 - V 4.1 - Pre Activated (7.67 Mb)
မႂ်ႇသုင်ၶႃႈ မိူဝ်ႈၼႆႉ ၶႃႈႁဝ်း ၸၢႆးၼေႃႇလႅင်းၾႃႉ မႃးၽၢၵ်ႇ တွၼ်ႈပၼ် ဢူၺ်းၵေႃႉၶဝ် ပီႈၼွင်ႉႁဝ်းၶဝ် သွပ်ႉဝၢလ်ႊ တွၼ်ႈတႃႇႁဵတ်းၶႅပ်းႁၢင်ႈCreator Logo ၸိုဝ်ႈႄတႉဝႃႈ AAA Logo ၼႆၶႃႈယဝ်ႉ
Theme ဢၼ်ၵိုၵ်းၽွၼ်ႉယူႇၼီႇၶူတ်ႉတႆးတင်းၼမ် တွၼ်ႈတႃႇၽူင်းမိၵ်ႈ Vivo
Saturday, November 14, 2015
လဵပ်ႈႁဵၼ်းလၢႆးၽိုၵ်းလၢတ်ႈဢင်းၵိတ်ႉ ပပ်ႉႁဵၼ်းလႄႈ ထွမ်ႇသဵင် Interchange One
Friday, October 30, 2015
ၸဝ်ႈၶူးသုၶမ်း ထမ်းတြႃး မင်ႇၵလႃႇ ႓႘ ၸၼ်ဢဝ် ထွမ်ႇလႆႈ တီႈၼႆႈမူတ်းယဝ်ႉ
မႂ်ႇသုင်ၶႃႈ ဢမ်ႇလႆႈတၢင်ႇသင်ၵေႃႈႁိုင်တေႉဝႃႈၶႃႈလႄႈ မိူဝ်ႈၼႆႉႉ ၶႃႈႁဝ်း ၸၢႆႈၼေႃႇလႅင်းၾႃႉ ၸင်ႇလႆႈမႃးတၢင်ႇပၼ် ထမ်းတြႃး သၢမ်သိပ်းပႅတ်ႈပႃး မႃးၽၢၵ်ႇတွၼ်ႈပၼ် ပီႈၼွင်ႉတႆးႁဝ်းၶဝ်လႄႈ ဢူၺ်းၵေႃႉ ႁဝ်းၶဝ်ၶႃႈယဝ်ႉ ၊


text: 1မိူဝ်ႈၼၼ်ႉ၊ၵဝ် ႁၼ် တမၢၼ်ႇၵၢင်ႁၢဝ် ပႃး ၼိုင်ႈ ဢၼ် လုၵ်ႉ သေ ၵႃႈၼိူဝ် ၵၢင်ႁၢဝ် လူင်း မႃး သေယဝ်ႉ၊ၼႂ်း မိုဝ်း မၼ်း ယိပ်းၵမ် ၵၢၵ်ႇသေႃး ႁူး ၶုမ် ငရၢႆး၊ဢိၵ်ႇတင်း ၸိူၵ်ႈလဵၵ်း ဢၼ် သဵၼ်ႈ ယႂ်ႇ ၼႃႇ ၼၼ်ႉ ဢေႃႈ။- 2မၼ်း တိဢဝ် ၼၵႃး ဢၼ် ဝႃႈ၊ငူး ၵဝ်ႇ လူင် မိူဝ်ႈၵွၼ်ႇ ၵွၼ်ႇ ဢၼ် ပဵၼ် ၸႃႇတၢၼ်ႇ မႃႇၼၢတ်ႈ၊ၼၼ်ႉ သေယဝ်ႉ၊မတ်ႉၽုၵ်ႇ ဝႆႉ ပုၼ်ႈ ပီ မိူင်း ႁဵင် ၼိုင်ႈ ဢေႃႈ။- 3တမၢၼ်ႇၵၢင်ႁၢဝ် ၼၼ်ႉ ဢဝ် မၼ်း ထိမ်ႈ တူၵ်း သႂ်ႇ ၵႃႈၼႂ်း ထၢင် ငရၢႆး သေယဝ်ႉ၊ၶတ်း ၵၢင်ႇ လႄႈ တွၵ်ႇၸုမ်ႈ ဝႆႉ ၵႃႈတီႈ ၽၵ်းတူ ငရၢႆး၊ၼင်ႇ ႁိုဝ် မၼ်း တၵ်း တေ ဢမ်ႇ ပႅတ်ႉလႅၼ် မဵဝ်း ၵူၼ်း တင်းလၢႆ လႆႈ၊တေႃႇထိုင်ႁွတ်ႈ ႁဵင် ပီ သုတ်းသဵင်ႈ ၵႂႃႇ ၼၼ်ႉ ဢေႃႈ။ လိုၼ်းၼၼ်ႉ ၸင်ႇ၊မၼ်း တၵ်း လႆႈ ၶၢမ်ႇ တၢင်း ဢၼ် ပွႆႇလွတ်ႈ ၸူဝ်ႈ ၵမ်းဢွၼ်ႇၼိုင်ႈ ဢေႃႈ။ 4ၵမ်း ၼၼ်ႉ၊ၵဝ် ႁၼ် ပလၢင်ႇ ၼမ်ၼႃႇ လႄႈ ၶဝ် ၸိူဝ်း ဢၼ် ၼင်ႈ ယူႇ ၵႃႈၼိူဝ် ပလၢင်ႇ ၸိူဝ်း ၼၼ်ႉ လႆႈ ဢၶႂၢင်ႉ ဢၼ် ၸီႇယၢင်ႇ တြႃး ဢေႃႈ။ ၵဝ် သမ်ႉ ႁၼ် ဝိၺိၺ်ႇ ၶဝ် ၸိူဝ်း ဢၼ် လႆႈ ၶၢမ်ႇ တၢင်း ဢၼ် တႅပ်း ၶေႃး ၵွပ်ႈပိူဝ်ႈ ၶဝ် ၶၢမ်ႇသၢၵ်ႈသေႇ လွင်ႈ ၸဝ်ႈ ယေႇသု၊ဢိၵ်ႇတင်း ၼုၵ်ႈၵပၢတ်ႈ တြႃး၊ၽြႃးပဵၼ်ၸဝ်ႈ၊ဢိၵ်ႇတင်း ၵွပ်ႈပိူဝ်ႈ ဢမ်ႇ ဝႆႈ တူဝ်ထိူၼ်ႇႁၢႆႉ၊ဢိၵ်ႇတင်း ဢမ်ႇ ဝႆႈ ႁုၼ်ႇႁၢင်ႈ မၼ်း၊ဢိၵ်ႇတင်း ဢမ်ႇ ႁႂ်ႈ ဢဝ် တၼ်းသိၵ်ႈ တူဝ်ထိူၼ်ႇႁၢႆႉ တွၵ်ႇ ၵႃႈတီႈ ၼႃႈၽၢၵ်ႇ ၶဝ်၊ဢမ်ႇၼၼ် ၵႃႈတီႈ မိုဝ်း ၶဝ် ၸိူဝ်း ၼၼ်ႉ ဢေႃႈ။ ၶဝ် ၸိူဝ်း ၼၼ်ႉ ဢသၢၵ်ႈလိပ်း မႃး ၶိုၼ်း လႄႈ ဢုပ်ႉပိူင်ႇ ၸိူဝ်ႉ ၼင်ႇ ၶုၼ်ႁေႃၶမ်း လူၺ်ႈ ၵၼ် တင်း ၸဝ်ႈ ၶရိၸ်ႈ၊ႁဵင် ပီ တဵမ်တဵမ် ဢေႃႈ။- 5ၵူၼ်းတၢႆ ဢၼ် ၵိုတ်း ဢၼ် ၵျၢၼ်ႇ ၸိူဝ်း ၼၼ်ႉ ၸမ်ႉ၊ဢမ်ႇ လႆႈ လုၵ်ႉ ၶိုၼ်းလိပ်း မႃး တေႃႇထိုင်ႁွတ်ႈ ပီ မိူင်း ႁဵင် ၼိုင်ႈ သုတ်းသဵင်ႈ ၵႂႃႇ ၼၼ်ႉ ဢေႃႈ။ တၢင်း ဢၼ် လုၵ်ႉ ၶိုၼ်းလိပ်း ၼႆႉ ၸမ်ႉ၊ပဵၼ် ပွၵ်ႈ တီႈ ၼိုင်ႈ ဢေႃႈ။- 6ၶဝ် ၸိူဝ်း ဢၼ် လႆႈ ၶဝ်ႈပႃး ၵႃႈၼႂ်း တၢင်း ဢၼ် လုၵ်ႉ ၶိုၼ်းလိပ်း ပွၵ်ႈ တီႈ ၼိုင်ႈ ၼႆႉ ၼၼ်ႉ ပဵၼ် ၶဝ် ၸိူဝ်း ဢၼ် မီး မၢင်ႇၵလႃႇ လႄႈ မူတ်းၸၢင်ႇ ဢေႃႈ။ တၢင်းတၢႆ ပွၵ်ႈ တီႈ သွင် တၵ်း တေ ဢမ်ႇ လႆႈ ပႄႉၼႅင်ႇ ၶဝ် လႄႈ ၶဝ် တၵ်း လႆႈ ပဵၼ် ယဵၸ်ႈပရေႃးႁဵၵ်ႈ ၽြႃးပဵၼ်ၸဝ်ႈ တင်း ၸဝ်ႈ ၶရိၸ်ႈ၊သေယဝ်ႉ၊တၵ်း လႆႈ ဢုပ်ႉပိူင်ႇ လူၺ်ႈ ၵၼ် တင်း မၼ်းၸဝ်ႈ ႁဵင် ပီ တဵမ်တဵမ် ဢေႃႈ။ 7ဝၢႆးသေ ႁဵင် ပီ မိူင်း သုတ်းသဵင်ႈ ၵႂႃႇ ယဝ်ႉ ၼၼ်ႉ ၸိုင်၊တၵ်း ပွႆႇ ၸႃႇတၢၼ်ႇ၊ဢွၵ်ႇ ထွင်ႇ ၵႂႃႇ လႄႈ၊- 8မၼ်း တၵ်း ဢွၵ်ႇ မႃး ပႅတ်ႉလႅၼ် ၵူၼ်း ၵူႈၸိူဝ်ႉၵူႈမဵဝ်း ၸွတ်ႇတူဝ်ႈ ၵႂႃႇ ၵႃႈၼိူဝ် လိၼ်မိူင်း သီႇၸဵင်ႇ ပႅတ်ႇ ၼႃႈ၊ဢၼ် ပဵၼ် ၵူၼ်း မဵဝ်း ၵေႃးၵႃႉ၊တင်း မႃၵေႃးၵႃႉ၊ၼၼ်ႉ ဢေႃႈ။ ၸႃႇတၢၼ်ႇ၊တၵ်း ဢဝ် ၶဝ် ၼမ်ၼႃႇ၊ဢၼ် ၼမ် မိူၼ် မဵတ်ႉသၢႆး ၵႃႈၼႂ်း ၼမ်ႉ သမ်ႇမုၵ်ႈတြႃႇ ၸိူဝ်း ၼၼ်ႉ၊ၸုတုမ် ၵၼ် ပုၼ်ႈ တၵ်း တိုၵ်းသိုၵ်း ဢေႃႈ။- 9ၶဝ် တၵ်း ၶီႇသိုၵ်း ၶိုၼ်ႈ ၵႂႃႇ ႁႂ်ႈ ၸွတ်ႇ ၵႃႈၼိူဝ် လိၼ်မိူင်း ၼၼ်ႉ လႄႈ လွမ်ႉႁွပ်ႈ တပ်ႉ ၵူၼ်း ၽြႃးပဵၼ်ၸဝ်ႈ တင်းလၢႆ၊ဢိၵ်ႇတင်း ဝဵင်း ဢၼ် မၼ်းၸဝ်ႈ ႁၵ်ႉ ၸိူဝ်း ၼၼ်ႉ ဢေႃႈ။ ၵူၺ်းၵႃႈ၊ၽႆး တၵ်း လုၵ်ႉ သေ ၵႃႈၼိူဝ် ၵၢင်ႁၢဝ် တူၵ်း လူင်း မႃး လႄႈ ယႃႉ ၽဵဝ်ႈ ၶဝ် ပႅတ်ႈ ဢေႃႈ။- 10ႁဵတ်း ၼၼ် လႄႈ၊ၸႃႇတၢၼ်ႇ၊ဢၼ် ပႅတ်ႉလႅၼ် ၶဝ် ၼၼ်ႉ လႆႈ ၶၢမ်ႇ တၢင်း ဢၼ် ဢဝ် ထိမ်ႈ တူၵ်း သႂ်ႇ ၵႃႈၼႂ်း ၼွင် ၽႆး ဢၼ် လေႃး ၵၼ် တင်း ၵၢၼ်ႉ တီႈ ဢၼ် တူဝ်ထိူၼ်ႇႁၢႆႉ တင်း မိၵ်ႉသႃႇ ပရေႃးၽႅတ်ႈ လႆႈ ၶမ် ဝႆႉ ၼၼ်ႉ သေယဝ်ႉ၊ၶဝ် တၵ်း လႆႈ ၶၢမ်ႇ ဝူၺ်ႇတၼႃႇ ဢၼ် ယႂ်ႇ ၼႃႇ လူင်လၢင် ၵူႈဝၼ်း ၵူႈၶိုၼ်း၊ၸူဝ်ႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် ဢေႃႈ။ 11မိူဝ်ႈၼၼ်ႉ ၵဝ် ႁၼ် ပလၢင်ႇ လူင် ဢၼ် ၽိူၵ်ႇၶၢဝ်၊ဢိၵ်ႇတင်း ၸဝ်ႈ ဢၼ် ၼင်ႈ ယူႇ ၵႃႈၼိူဝ် ၼၼ်ႉ ဢေႃႈ။ မိူဝ်ႈ ဢၼ် မၼ်းၸဝ်ႈ ပေႃႇမႃး ၼၼ်ႉ၊ၵၢင်ႁၢဝ် တင်း လိၼ်မိူင်း ပၢႆႈ ဢွၵ်ႇ သေ ၵႃႈတီႈ ၽၢႆႇၼႃႈ မၼ်းၸဝ်ႈ ၵႂႃႇ လႄႈ ဢမ်ႇ မီး တီႈ ယူႇ ပုၼ်ႈ ၵၢင်ႁၢဝ် တင်း လိၼ်မိူင်း ယဝ်ႉ ဢေႃႈ။- 12ၵဝ် သမ်ႉ လႆႈ ႁၼ် ၶဝ် ၸိူဝ်း ဢၼ် တၢႆ ၵႂႃႇ ယဝ်ႉ၊ၸဵမ် လဵၵ်ႉ ၸဵမ် ယႂ်ႇ ၸုၵ်း ယူႇ ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ ဢေႃႈ။ ၽိုၼ်လိၵ်ႈ တင်းလၢႆ ၽုၺ်ႇ ဝႆႉ လႄႈ ၽိုၼ်လိၵ်ႈ တၢင်ႇ ၽိုၼ် ဢၼ် ဝႃႈ၊ၽိုၼ်လိၵ်ႈ ဢသၢၵ်ႈ ၼၼ်ႉ ၵေႃႈ ၽုၺ်ႇ ဝႆႉ မီး ယူႇ ဢေႃႈ။ ၶဝ် ၸိူဝ်း ဢၼ် တၢႆ ၼၼ်ႉ လႆႈ ၶၢမ်ႇ တၢင်း ဢၼ် ၸီႇယၢင်ႇ တြႃး ၸွမ်း ၵႃႈ ၼင်ႇ ဢၼ် တၢင်းၵမ် တၢင်းၵျၢင်ႉ ၶဝ် လႆႈ ၶၢမ်ႇ တႅမ်ႈ မၢႆ ဝႆႉ၊ၵႃႈၼႂ်း ၽိုၼ်လိၵ်ႈ ၸိူဝ်း ၼၼ်ႉ ဢေႃႈ။- 13မိူဝ်ႈ ၼၼ်ႉ၊ၼမ်ႉ သမ်ႇမုၵ်ႈတြႃႇ လႆႈ ဢဝ် ၵူၼ်းတၢႆ တင်းလၢႆ ဢၼ် တၢႆ ၵႃႈၼႂ်း မၼ်း ၼၼ်ႉ ဢၢပ်ႈပၼ် ဢေႃႈ။ တၢင်းတၢႆ ဢိၵ်ႇတင်း မိူင်း မရၼႃႉ ၵေႃႈ ဢဝ် ၵူၼ်းတၢႆ တင်းလၢႆ ဢၼ် မီး ၵႃႈၼႂ်း ၶဝ် ၼၼ်ႉ ဢၢပ်ႈပၼ် ဢေႃႈ။ ႁဵတ်း ၼၼ် လႄႈ ၵူၼ်း ၸိူဝ်း ၼၼ်ႉ လႆႈ ၶၢမ်ႇ တၢင်း ဢၼ် ၸီႇယၢင်ႇ တြႃး ၸွမ်း ၵႃႈ ၼင်ႇ ဢၼ် ၶဝ် ၵမ်ၵျၢင်ႉ ႁင်း ၽႂ် ႁင်း မၼ်း ၼၼ်ႉ ဢေႃႈ။- 14မိူဝ်ႈ ၼၼ်ႉ တၢင်းတၢႆ ဢိၵ်ႇတင်း မိူင်း မရၼႃႉ ၵေႃႈ ၶၢမ်ႇ တၢင်း ဢၼ် ဢဝ် ထိမ်ႈ တူၵ်း သႂ်ႇ ၵႃႈၼႂ်း ၼွင် ၽႆး သေ ဢေႃႈ။ ၼွင် ၽႆး ၸမ်ႉ၊ပဵၼ် တၢင်းတၢႆ ပွၵ်ႈ တီႈ သွင် ဢေႃႈ။- 15ၽူႈလႂ် သေဢမ်ႇဝႃႈ၊ပေႃး ၸိုဝ်ႈသဵင် မၼ်း ဢမ်ႇ လႆႈ ၶၢမ်ႇ တၢင်း ဢၼ် တႅမ်ႈ မၢႆ ဝႆႉ ၵႃႈၼႂ်း ၽိုၼ်လိၵ်ႈ ဢသၢၵ်ႈ ၼၼ်ႉ ၸိုင်၊ၵေႃႉ ၼၼ်ႉ လႆႈ ၶၢမ်ႇ တၢင်း ဢၼ် ဢဝ် ထိမ်ႈ တူၵ်း သႂ်ႇ ၵႃႈၼႂ်း ၼွင် ၽႆး ဢေႃႈ။


text: 1မိူဝ်ႈ ဢၼ် သူဝ်းဢွၼ်ႇ ၸဝ်ႈ ၵွၵ်း ပႅတ်ႈ လႄႈ ၽုၺ်ႇ တၼ်းသိၵ်ႈ ၵမ်း တီႈ ၸဵတ်း ၼၼ်ႉ ၸိုင်၊ၵႃႈၼိူဝ် မိူင်းၵၢင်ႁၢဝ် ၼၼ်ႉ မီး တၢင်း ဢၼ် တဵတ်ႇ သဵတ်ႇ ၵႂႃႇ ၶိုင်ႈ ၼႃႇရီႇ ၼိုင်ႈ ၸမ် ၸမ် ဢေႃႈ။- 2ၵဝ် သမ်ႉ လႆႈ ႁၼ် တမၢၼ်ႇၵၢင်ႁၢဝ် ၸဵတ်း ပႃး ၸုၵ်း ယူႇ ၵႃႈတီႈ ၽၢႆႇၼႃႈ ၽြႃးပဵၼ်ၸဝ်ႈ လႄႈ ၶဝ် ၼၼ်ႉ လႆႈ ႁပ်ႉ ဢဝ် ၼႄးၶရႃႇ ၸဵတ်း ဢၼ် ဢေႃႈ။ 3မိူဝ်ႈ ၼၼ်ႉ တမၢၼ်ႇၵၢင်ႁၢဝ် တၢင်ႇ ပႃး၊ယိပ်းၵမ် ၽၢင်ၽႆး ၶမ်း ပုၼ်ႈတႃႇ တုတ်ႇၽႆး ၼၢမ်ႇသႃႇ ၼၼ်ႉ မႃး ၸုၵ်း ယူႇ ၵႃႈတီႈ ၶဵင်ႇ တၢင်းလူႇ ၼၼ်ႉ ဢေႃႈ။ မၼ်း ၼၼ်ႉ လႆႈ ႁပ်ႉ ဢဝ် ၼၢမ်ႇသႃႇ ၼမ်ၼႃႇ ပုၼ်ႈတႃႇ တၵ်း ထၢပ်ႈ သႂ်ႇ ထႅင်ႈ တီႈ ပထၼႃႇ တၢင်း သူးတွင်း ၵူၼ်း ၽြႃးပဵၼ်ၸဝ်ႈ၊ဢိၵ်ႇတင်း ပုၼ်ႈတႃႇ တၵ်း တုတ်ႇၽႆး ႁႂ်ႈလႆႈ သၢၵ်ႈလူႇ ၵႃႈၼိူဝ် ၶဵင်ႇ တၢင်းလူႇ၊ဢၼ် မီး ယူႇ ၽၢႆႇၼႃႈ ပလၢင်ႇ ၸဝ်ႈ ၼၼ်ႉ ဢေႃႈ။- 4ဢၢႆ ၵႂၼ်း ၼၢမ်ႇသႃႇ ဢၼ် တုတ်ႇၽႆး ၼၼ်ႉ ဢွၵ်ႇ သေ ၵႃႈၼႂ်း မိုဝ်း တမၢၼ်ႇၵၢင်ႁၢဝ် လူၺ်ႈ ၵၼ် တင်း ပထၼႃႇ ၵႂၢမ်း သူးတွင်း ၵူၼ်း ၽြႃးပဵၼ်ၸဝ်ႈ တင်းလၢႆ သေလႄႈ ၶိုၼ်ႈ ၵႂႃႇ ၵႃႈၼိူဝ် ၽႃႉ ၽၢႆႇၼႃႈ ၽြႃးပဵၼ်ၸဝ်ႈ ဢေႃႈ။- 5မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ၼၼ်ႉ ဢဝ် ၽၢင်ၽႆး ၶမ်း ပုၼ်ႈ တၵ်း တုတ်ႇၽႆး ၼၢမ်ႇသႃႇ ၼၼ်ႉ သေလႄႈ ဢဝ် ၽႆး သေ ၵႃႈတီႈ ၶဵင်ႇ တၢင်းလူႇ သႂ်ႇ ဝႆႉ ႁႂ်ႈ တဵမ် သေယဝ်ႉ၊ဢဝ် ၽၢင်ၽႆး ၶမ်း ၼၼ်ႉ ထိမ်ႈ တူၵ်း ၵႃႈၼိူဝ် လိၼ်မိူင်း ဢေႃႈ။ မိူဝ်ႈ ၼၼ်ႉ၊မီး သဵင် ၽႃႉလင်၊ၽႃႉမႅပ်ႈ၊မီး တၢင်း ဢၼ် သဵင် ႁုၼ်ႈ သဵင် မေႃး၊ဢိၵ်ႇတင်း မီး တၢင်း ဢၼ် ဢိင်ႇသၼ်ႇ ဢေႃႈ။ 6ၵမ်း ၼႆႉ၊တမၢၼ်ႇၵၢင်ႁၢဝ် ၸဵတ်း ပႃး ဢၼ် ယိပ်းၵမ် ယူႇ ၼႄးၶရႃႇ ၸဵတ်း ဢၼ် ၼၼ်ႉ မႄးႁႅၼ်း ႁႂ်ႈလႆႈ ပဝ်ႇ ဢေႃႈ။ 7တမၢၼ်ႇၵၢင်ႁၢဝ် ပႃး တီႈ ၼိုင်ႈ ပဝ်ႇ ၼႄးၶရႃႇ မၼ်း လႄႈ မၢၵ်ႇႁဵပ်း၊ဢိၵ်ႇတင်း ၽႆး ဢၼ် လေႃး ၵၼ် တင်း လိူတ်ႈ ၼၼ်ႉ၊တူၵ်း မႃး ၵႃႈၼိူဝ် လိၼ်မိူင်း ဢေႃႈ။ မိူဝ်ႈ ၼၼ်ႉ လိၼ် သၢမ် ပုၼ်ႈ ပုၼ်ႈ ၼိုင်ႈ၊တူၼ်ႈမႆႉ သၢမ် ပုၼ်ႈ ပုၼ်ႈ ၼိုင်ႈ၊ဢိၵ်ႇတင်း ပၢင်ႇ ယိူဝ်ႈ ၶဵဝ် ၵႃႈမီး တင်းသဵင်ႈတင်းလူင် လႆႈ ၶၢမ်ႇ တၢင်း ဢၼ် မႆႈ ၶႅမ်ႈ ပႅတ်ႈ ဢေႃႈ။ 8မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး တီႈ သွင် သမ်ႉ ပဝ်ႇ ၼႄးၶရႃႇ မၼ်း လႄႈ မီး ၶိူင်ႈပိူင် မဵဝ်း ၼိုင်ႈ ဢၼ် ပဵၼ် မိူၼ် ၸိူဝ်ႉ ၼင်ႇ လွႆ လူင် ဢၼ် ၽႆးမႆႈ ႁိုင်း ယူႇ လႄႈ ထိမ်ႈ တူၵ်း သႂ်ႇ ၵႃႈၼႂ်း ပၢင်ႇလၢႆႇ ဢေႃႈ။ ပၢင်ႇလၢႆႇ သၢမ် ပုၼ်ႈ ပုၼ်ႈ ၼိုင်ႈ ပဵၼ် လိူတ်ႈ ၵႂႃႇ ဢေႃႈ။- 9တူဝ်သတ်း ဢၼ် မီး ၵႃႈၼႂ်း ၼမ်ႉ ပၢင်ႇလၢႆႇတၢႆ ၵႂႃႇ သၢမ် ပုၼ်ႈ ပုၼ်ႈ ၼိုင်ႈ၊ဢိၵ်ႇတင်း ႁိူဝ်းသၢင်းၽေႃး တင်းလၢႆ ၵေႃႈ၊လုလႅဝ် ၵႂႃႇ သၢမ် ပုၼ်ႈ ပုၼ်ႈ ၼိုင်ႈ ဢေႃႈ။ 10မိူဝ်ႈ ၼၼ်ႉ တမၢၼ်ႇၵၢင်ႁၢဝ် ပႃး တီႈ သၢမ် ပဝ်ႇ ၼႄးၶရႃႇ မၼ်း လႄႈ လၢဝ် လူင် လုၵ်ႈ ၼိုင်ႈ ဢၼ် မႆႈ ႁိုင်း ယူႇ မိူၼ် ၸိူဝ်ႉ ၼင်ႇ မူၵ်ႇ ၵၢၼ်ႈၶႄႈ ၼၼ်ႉ၊လုၵ်ႉ သေ ၵႃႈၼိူဝ် တွင်ႉၽႃႉ တူၵ်း လူင်း မႃး ၵႃႈၼိူဝ် မႄႈၼမ်ႉ သၢမ် ပုၼ်ႈ ပုၼ်ႈ ၼိုင်ႈ၊ဢိၵ်ႇတင်း ၵႃႈၼိူဝ် ၼမ်ႉဢွၵ်ႇႁူး တင်းလၢႆ ဢေႃႈ။- 11(လၢဝ် ၼၼ်ႉ လႆႈ ၸိုဝ်ႈ ဝႃႈ၊ "ၶူမ်" ဝႃႈၼႆ ဢေႃႈ။) ၼမ်ႉ သၢမ် ပုၼ်ႈ ပုၼ်ႈ ၼိုင်ႈ ၶူမ် ၵႂႃႇ လႄႈ ၵူၼ်း ၼမ်ၼႃႇ လႆႈ ၵိၼ် မႅၼ်ႈ ၼမ်ႉ ၼၼ်ႉ လႄႈ တၢႆ ၵႂႃႇ ၵွပ်ႈပိူဝ်ႈ ၼမ်ႉ လီ ၼၼ်ႉ ပိၼ်ႇ ပဵၼ် ၼမ်ႉ ၶူမ် ၵႂႃႇ ၼၼ်ႉ ဢေႃႈ။ 12မိူဝ်ႈ ၼၼ်ႉ၊တမၢၼ်ႇၵၢင်ႁၢဝ် ပႃး တီႈ သီႇ သမ်ႉ ပဝ်ႇ ၼႄးၶရႃႇ မၼ်း လႄႈ တႃဝၼ်း သၢမ် ပုၼ်ႈ ပုၼ်ႈ ၼိုင်ႈ၊လုလႅဝ် ၵႂႃႇ လႄႈ လိူၼ် သၢမ် ပုၼ်ႈ ပုၼ်ႈ ၼိုင်ႈ၊လၢဝ် သၢမ် ပုၼ်ႈ ပုၼ်ႈ ၼိုင်ႈ၊လပ်းသိင်ႇ ၵႂႃႇ ဢေႃႈ။ ဢၼ်လႅင်း ၵၢင်ဝၼ်း သၢမ် ပုၼ်ႈ ပုၼ်ႈ ၼိုင်ႈ၊ဢၼ်လႅင်း ၵၢင်ၶိုၼ်း သၢမ် ပုၼ်ႈ ပုၼ်ႈ ၼိုင်ႈ၊ဢမ်ႇ မီး ယဝ်ႉ ဢေႃႈ။ 13ၵမ်း ၼၼ်ႉ၊ၵဝ် တူၺ်း လႄႈ ငိၼ်း သဵင် ၼူၵ်ႉၶၢင်ႇလေႃႉ တူဝ် ၼိုင်ႈ၊မိၼ် ယူႇ တီႈ ဢၼ် သုင် ၼႃႇ ၵႃႈၼိူဝ် ၽႃႉၵၢင်ႁၢဝ် ၼၼ်ႉ လၢတ်ႈ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "ဢူဝ်း၊ၽေး ဢၼ် လုလႅဝ်။ ၽေး ဢၼ် လုလႅဝ်။ ၵူၼ်း ၵႃႈၼိူဝ် လိၼ်မိူင်း တင်းလၢႆ တၵ်း လုလႅဝ် ၼႃႇ လူင်လၢင် ထၢၼ်ႇ ႁိုဝ်၊ၵွပ်ႈပိူဝ်ႈ ဝႃႈ တမၢၼ်ႇၵၢင်ႁၢဝ် သၢမ် ပႃး ဢၼ် ယင်း ၵိုတ်းၵျၢၼ်ႇ ယူႇ ၼႆႉ၊ၶဝ် ၸမ် တၵ်း ပဝ်ႇ ၼႄးၶရႃႇ ၶဝ် ယဝ်ႉ၊" ဝႃႈ ၼင်ႇ ၼႆ ဢေႃႈ။


text: 1ပေႃး ပဵၼ် ၸိူဝ်ႉ ၼင်ႇ ၼႆ ၸိုင်၊ဢႃႇပြႃႇႁၢမ်ႇ၊ဢၼ် ပဵၼ် ပေႃႈ ၵူၼ်း မဵဝ်း ၸိူဝ်ႉၶိူဝ်း ႁဝ်း ၼၼ်ႉ ႁဵတ်း ႁိုဝ် ပဵၼ် ၵူၼ်း သိုဝ်ႈ တေႃႇ မႃး။- 2ပေႃး မၼ်း လႆႈ ပဵၼ် ၵူၼ်း သိုဝ်ႈ တေႃႇ မႃး ၵွပ်ႈပိူဝ်ႈ တၢင်းၵမ် တၢင်းၵျၢင်ႉ မၼ်း ၸိုင်၊မၼ်း မီး လွင်ႈ တႃႇ တေ ဢုပ်ႇ ယွင်ႈ တူဝ်ၸဝ်ႈၵဝ်ႇ ဢေႃႈ။ ၵူၺ်းၵႃႈ၊မၼ်း ဢမ်ႇ ၸၢင်ႈ လႆႈ ဢုပ်ႇ ယွင်ႈ တူဝ် မၼ်း ၽၢႆႇၼႃႈ ၽြႃးပဵၼ်ၸဝ်ႈ။- 3ၼႂ်း ၵျၢမ်းလိၵ်ႈ တႅမ်ႈ ဝႆႉ လႄႈ ဝႃႈ၊ "ဢႃႇပြႃႇႁၢမ်ႇ၊ယုမ်ႇမၢတ်ႈ ဢိင်ပိုင်ႈ ၽြႃးပဵၼ်ၸဝ်ႈ လႄႈ ၵွပ်ႈပိူဝ်ႈ တၢင်းယုမ်ႇမၢတ်ႈ မၼ်း ၼၼ်ႉ မၼ်းၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 4ၵေႃႉ ဢၼ် ႁဵတ်းၵၢၼ် တၵ်း လႆႈ ငိုၼ်း ၵႃႈႁႅင်း မၼ်း ဢေႃႈ။ ငိုၼ်း ၵႃႈႁႅင်း ၼၼ်ႉ ပိူၼ်ႈ ဢမ်ႇ မၢတ်ႈ ပဵၼ် ၶွင်ၽၢၵ်ႇ လၢၵ်ႈသွင်ႇ လႄႈ မၢတ်ႈ ပဵၼ် ငိုၼ်း ၵႃႈ ၸၢင်ႈ ဢၼ် မၼ်း ထိူၵ်ႈ လႆႈ ၼၼ်ႉ ဢေႃႈ။- 5ၵူၺ်းၵႃႈ၊ၵေႃႉ ဢၼ် ဢမ်ႇ ဢိင်ပိုင်ႈ တၢင်းၵမ် တၢင်းႁဵတ်း တူဝ် မၼ်း လႄႈ ယုမ်ႇမၢတ်ႈ ဢိင်ပိုင်ႈ ၽြႃးပဵၼ်ၸဝ်ႈ ဢၼ် ၽေႇ ဢပျတ်ႈ ၶဝ် ၸိူဝ်း ဢၼ် ပိူင်ႈ လွႆး ၽြႃး တြႃး ၼၼ်ႉ ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ ၵွပ်ႈပိူဝ်ႈ မၼ်း ယုမ်ႇမၢတ်ႈ ဢေႃႈ။- 6ၵွပ်ႈၼႆ လႄႈ ၶုၼ်ႁေႃၶမ်း တႃႇဝိတ်ႈ၊ၸင်ႇ လၢတ်ႈ လွင်ႈ မၢင်ႇၵလႃႇ တၢင်းလီ ၵူၼ်း ၵေႃႉ ဢၼ် ၽြႃးပဵၼ်ၸဝ်ႈ မၢတ်ႈ ပဵၼ် ၵူၼ်း သိုဝ်ႈ တေႃႇ၊ပိၵ်ႉသမ်ႉ မၼ်း ဢမ်ႇ ဢိင် တၢင်းၵမ် တၢင်းၵျၢင်ႉ ၼၼ်ႉ လႄႈ တႅမ်ႈ ဝႆႉ ဝႃႈ ၸမ်ႉ။ 7"ၶဝ် ၸိူဝ်း ဢၼ် ၽြႃးပဵၼ်ၸဝ်ႈ ပွႆႇ ၶႂၢင်း ပၼ် ဢပျတ်ႈ ၶဝ် လႄႈ ႁူမ်ႇ ပၼ် တၢင်းၽိတ်း ၶဝ် ၼၼ်ႉ မီး မၢင်ႇၵလႃႇ ဢေႃႈ။ 8ၶဝ် ၸိူဝ်း ဢၼ် ၸဝ်ႈၽြႃး ဢမ်ႇ တွင်း ဢမ်ႇ မၢတ်ႈ၊ လွင်ႈ တၢင်းၽိတ်း ၶဝ် ၼၼ်ႉ မီး မၢင်ႇၵလႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 9မၢင်ႇၵလႃႇ တၢင်းလီ ဢၼ် ၶုၼ်ႁေႃၶမ်း လၢတ်ႈ ဝႃႈ ၼႆႉ ပဵၼ် ပုၼ်ႈတႃႇ ၶဝ် ၸိူဝ်း ဢၼ် လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ဝႆႉ ၼၼ်ႉ ၵူၺ်း ႁိုဝ်း။ ဢမ်ႇၼၼ် ပုၼ်ႈတႃႇ ၶဝ် ၸိူဝ်း ဢၼ် ဢမ်ႇ လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ဝႆႉ ၼၼ်ႉ ၵေႃႈ ပႃး ႁိုဝ်း။ ႁဝ်း လၢတ်ႈ ဝႃႈ၊ "ဢႃႇပြႃႇႁၢမ်ႇ၊ယုမ်ႇမၢတ်ႈ ဢိင်ပိုင်ႈ ၽြႃးပဵၼ်ၸဝ်ႈ လႄႈ ၵွပ်ႈပိူဝ်ႈ တၢင်းယုမ်ႇမၢတ်ႈ မၼ်း ၼၼ်ႉ မၼ်းၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။- 10ၽြႃးပဵၼ်ၸဝ်ႈ မၢတ်ႈ မၼ်း မိူဝ်ႈလႂ်။ ဢွၼ်တၢင်း မၼ်း လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ႁိုဝ်း။ ဝၢႆး လင် ၼၼ်ႉ ႁိုဝ်း။ ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ ဝၢႆး လင် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ဢမ်ႇၸႂ်ႈ။ မၢတ်ႈ ပဵၼ် ၸဵမ်မိူဝ်ႈ ဢွၼ်တၢင်း ၼၼ်ႉ ယဝ်ႉ ဢေႃႈ။- 11တၢင်း ဢၼ် မၼ်း လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ပဵၼ် သၢၵ်ႈသေႇ တၼ်းသိၵ်ႈ လွင်ႈ ဢၼ် ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ ၵွပ်ႈပိူဝ်ႈ မၼ်း ယုမ်ႇမၢတ်ႈ ၸဵမ်မိူဝ်ႈ ဢွၼ်တၢင်း မၼ်း ဢမ်ႇ ပႆႇ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ဢေႃႈ။ ၽြႃးပဵၼ်ၸဝ်ႈ ႁႂ်ႈ မၼ်း ႁဵတ်း ၼင်ႇ ၼႆ ပုၼ်ႈ လွင်ႈ ၼင်ႇ ႁိုဝ် ဢႃႇပြႃႇႁၢမ်ႇ၊တၵ်း လႆႈ ပဵၼ် ပေႃႈ ၸႃႇတိ ဝိၺိၺ်ႇ တီႈ ၵူၼ်း တင်းသဵင်ႈတင်းလူင် ၸိူဝ်း ဢၼ် ပိၵ်ႉသမ်ႉ ယင်း ဢမ်ႇ ပႆႇ လႆႈ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် သေၵေႃႈ ၵွပ်ႈပိူဝ်ႈ ယုမ်ႇမၢတ်ႈ လႄႈ လႆႈ ၶၢမ်ႇ တၢင်း ဢၼ် ၽြႃးပဵၼ်ၸဝ်ႈ မၢတ်ႈ ပဵၼ် ၵူၼ်း သိုဝ်ႈ တေႃႇ ၸိူဝ်း ၼၼ်ႉ ဢေႃႈ။- 12လိူဝ် သေ ၼၼ်ႉ မၼ်း ၵေႃႈ လႆႈ ပဵၼ် ပေႃႈ ၶဝ် ၸိူဝ်း ဢၼ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ဢေႃႈ။ ၵူၺ်းၵႃႈ၊မၢတ်ႈ ပဵၼ် ၵွပ်ႈပိူဝ်ႈ ၶဝ် ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ဢမ်ႇၸႂ်ႈ လႄႈ၊မၢတ်ႈ ပဵၼ် ၵွပ်ႈပိူဝ်ႈ ၶဝ် ပႆ ၸွမ်း သဵၼ်ႈတၢင်း တၢင်းယုမ်ႇမၢတ်ႈ ဢၼ် ပေႃႈ ႁဝ်း ဢႃႇပြႃႇႁၢမ်ႇ၊လႆႈ ပႆ ၵႂႃႇ ၸဵမ်မိူဝ်ႈ ဢၼ် မၼ်း ဢမ်ႇ ပႆႇ ၶၢမ်ႇ ဢဝ် မၢင်ႇၵလႃႇ ပၢတ်ႇပၢႆၼင် ၼၼ်ႉ ဢေႃႈ။ 13ၽြႃးပဵၼ်ၸဝ်ႈ ပၼ် ၵတိ ဝႆႉ တီႈ ဢႃႇပြႃႇႁၢမ်ႇ၊ဢိၵ်ႇတင်း တီႈ ၸိူဝ်ႉၶိူဝ်း မၼ်း ဝႃႈ၊ၶဝ် တၵ်း လႆႈ ၶၢမ်ႇ ဢဝ် မိူင်း ၶူင်းၵၢင် ၼႆႉ ပဵၼ် ဢမူၺ်ႇ ၶဝ် ဢေႃႈ။ မၼ်းၸဝ်ႈ ပၼ် ၵတိ ၼႆႉ ၵွပ်ႈပိူဝ်ႈ ဢႃႇပြႃႇႁၢမ်ႇ၊ၵမ်ၵျၢင်ႉ ၸွမ်း တြႃး ပိင်းၺၢပ်ႈ ၸဝ်ႈ ဢမ်ႇၸႂ်ႈ။ ပၼ် ၵတိ ၵွပ်ႈပိူဝ်ႈ မၼ်း ယုမ်ႇမၢတ်ႈ လႄႈ ၽြႃးပဵၼ်ၸဝ်ႈ မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ ဢေႃႈ။- 14လွင်ႈ မၼ်း ၸမ်ႉ၊ပေႃး ၶဝ် ၸိူဝ်း ဢၼ် တၵ်း လႆႈ ႁပ်ႉ ဢဝ် ဢမူၺ်ႇ ၼၼ်ႉ လႆႈ ႁပ်ႉ ဢဝ် ၵွပ်ႈပိူဝ်ႈ ၶဝ် ၵမ်ၵျၢင်ႉ ၸွမ်း တြႃး ၸဝ်ႈ ၸိုင်၊တြႃး တၢင်း ဢၼ် ယုမ်ႇမၢတ်ႈ တၵ်း ဢမ်ႇ မီး ဢၵျူဝ်း လႄႈ ၵႂၢမ်း ၵတိ ၽြႃးပဵၼ်ၸဝ်ႈ ၵေႃႈ တၵ်း ဢမ်ႇ ပွင်ႇလွင်ႈ ၵႃႈသင် ယဝ်ႉ။- 15ပိင်းၺၢပ်ႈတြႃး ၸဝ်ႈ ၼၼ်ႉ ၸၢင်ႈ ႁႂ်ႈ ၵူၼ်း လႆႈ ၶၢမ်ႇတၢမ်ႇ ဢပျတ်ႈ တီႈ ၸဝ်ႈၽြႃး ဢေႃႈ။ ၵူၺ်းၵႃႈ၊ပေႃး ဢမ်ႇ မီး ပိင်းၺၢပ်ႈတြႃး ၸိုင်၊ဢပျတ်ႈ တၢင်း ဢၼ် ၽိတ်းပိူင်ႈ ပူၼ်ႉလိူဝ် ၼၼ်ႉ ဢမ်ႇ မီး။ 16ပိူဝ်ႈ ၼႆ လႄႈ ၵတိ ၸဝ်ႈ တႄႇ ၼိူဝ် တၢင်းယုမ်ႇမၢတ်ႈ ဝႆႉ ပုၼ်ႈ လွင်ႈ ၼင်ႇ ႁိုဝ် ၵတိ ၸဝ်ႈ တၵ်း ပဵၼ် ၶိူင်ႈ ဢႃႇမႃႉၶၢမ်ႇ ဢၼ် ဝႃႈ သု ၵျေးၸူး ၸဝ်ႈ ဢၼ် ဢမ်ႇ ဢဝ် ၵႃႈ ဢဝ် ၶၼ် ပၼ် တီႈ လုၵ်ႈလၢၼ် ၸိူဝ်ႉၶိူဝ်း ဢႃႇပြႃႇႁၢမ်ႇ၊တင်းသဵင်ႈတင်းလူင် ၸႃႉၸဵမ် ၶဝ် ၸိူဝ်း ဢၼ် ၵမ်ၵျၢင်ႉ ၸွမ်း တြႃး ၸဝ်ႈ ၵူၺ်းဢမ်ႇၵႃး၊ပၼ် တီႈ ၶဝ် ၸိူဝ်း ဢၼ် မီး တၢင်းယုမ်ႇမၢတ်ႈ မိူၼ် ၸိူဝ်ႉ ၼင်ႇ ဢႃႇပြႃႇႁၢမ်ႇ၊ယုမ်ႇမၢတ်ႈ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ဢႃႇပြႃႇႁၢမ်ႇ၊ပဵၼ် ပေႃႈ ၸႃႇတိ ဝိၺိၺ်ႇ တီႈ ႁဝ်း တင်းသဵင်ႈတင်းလူင် ၼၼ်ႉ၊- 17ၸွမ်းၼင်ႇ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ ဝႃႈ၊ "ၸဝ်ႈၽြႃး လၢတ်ႈ ဝႃႈ၊ 'ၵဝ် ယွင်ႈ တၢင်ႇ မႂ်း ႁႂ်ႈလႆႈ ပဵၼ် ပေႃႈ ၵူၼ်း မဵဝ်း ၼမ်ၼႃႇ ဢေႃႈ' ဝႃႈ ၼင်ႇ ၼႆ ဢေႃႈ၊" တႅမ်ႈ ဝႆႉ ၼင်ႇ ၼႆ ဢေႃႈ။ ပိူဝ်ႈ ၼႆ ၸင်ႇ ဢႃႇပြႃႇႁၢမ်ႇ၊လႆႈ ပဵၼ် ပေႃႈ ႁဝ်း ၸွမ်းၼင်ႇ ၵတိ ၸဝ်ႈ၊ၽၢႆႇၼႃႈ ၽြႃးပဵၼ်ၸဝ်ႈ၊ၸဝ်ႈ ဢၼ် မၼ်း ယုမ်ႇမၢတ်ႈ ဢိင်ပိုင်ႈ၊ၸဝ်ႈ ဢၼ် ႁဵတ်း ႁႂ်ႈ ၵူၼ်းတၢႆ လုၵ်ႉ ၶိုၼ်းလိပ်း မႃး၊ၸဝ်ႈ ဢၼ် ႁဵတ်း ႁႂ်ႈ လွင်ႈတၢင်း ဢၼ် ဢမ်ႇ ပႆႇ မီး ပေႃႇ ပဵၼ် မႃး ၼၼ်ႉ ဢေႃႈ။- 18ဢႃႇပြႃႇႁၢမ်ႇ၊ၼၼ်ႉ ယုမ်ႇမၢတ်ႈ ၵႂၢမ်း ၵတိ ၸဝ်ႈၽြႃး လႄႈ မုင်ႈမွင်း ယူႇ ၼႂ်း မိူဝ်ႈ ဢၼ် ဢမ်ႇ ထၢင်ႇ တေ ပဵၼ် လႆႈ ၼၼ်ႉ သေယဝ်ႉ၊လႆႈ ပဵၼ် "ပေႃႈ ၵူၼ်း မဵဝ်း ၼမ်ၼႃႇ" မႃး၊မႅၼ်ႈ ၸွမ်းၼင်ႇ ၵျၢမ်းလိၵ်ႈ တႅမ်ႈ ဝႆႉ ဝႃႈ၊ "ၸိူဝ်ႉၶိူဝ်း မႂ်း တၵ်း ၼမ် ၵိုၼ်း ၼႃႇ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။- 19မိူဝ်ႈ ဢၼ် မၼ်း ဝူၼ်ႉ တူၺ်း တူဝ် မၼ်း၊ပိၵ်ႉသမ်ႉ ဝႃႈ ဢသၢၵ်ႈ မၼ်း ၸမ် ထူၼ်ႈ ပၢၵ်ႇ ပီ ယဝ်ႉ လႄႈ တူဝ် မၼ်း မိူၼ်ၼင်ႇ ၵူၼ်းတၢႆ ဝႆႉ၊ဢိၵ်ႇတင်း မိူဝ်ႈ ဢၼ် ဝူၼ်ႉ တူၺ်း မေး မၼ်း ၸႃႇရႃႇ၊ၵေႃႈ ပဵၼ် မႄႈယိင်း မၼ် ဝႆႉ သေၵေႃႈ တၢင်းယုမ်ႇမၢတ်ႈ မၼ်း ဢမ်ႇ သုတ်ႉ ဢမ်ႇ ယွမ်း ၵႂႃႇ။- 20မၼ်း ယင်း ယုမ်ႇမၢတ်ႈ ယူႇ သေ ဢမ်ႇ မီး ၸႂ် ထၢင်ႇ ၽိတ်း ၼိူဝ် ၵတိ ၸဝ်ႈ လႄႈ ယင်း ယွင်ႈယေႃး ၽြႃးပဵၼ်ၸဝ်ႈ ယူႇ လႄႈ ၵွပ်ႈပိူဝ်ႈ တၢင်းယုမ်ႇမၢတ်ႈ မၼ်း ယဵင်ႈၶႅၼ်း မၼ်ႈၶိူင်ႇ ဢေႃႈ။- 21မၼ်း ယုမ်ႇ တႄႉတႄႉ ဝႃႈ ဝႃႈ လွင်ႈ ဢၼ် ၽြႃးပဵၼ်ၸဝ်ႈ ၸၢင်ႈ ႁဵတ်း ၵႃႈ ၼင်ႇ ဢၼ် မၼ်းၸဝ်ႈ ပၼ် ၵတိ ဝႆႉ ၼၼ်ႉ ဢေႃႈ။- 22ၵွပ်ႈၼႆ လႄႈ ၽြႃးပဵၼ်ၸဝ်ႈ "မၢတ်ႈ မၼ်း ပဵၼ် ၵူၼ်း သိုဝ်ႈ တေႃႇ" ဢေႃႈ။- 23ၵႂၢမ်း ဢၼ် ဝႃႈ "မၢတ်ႈ မၼ်း ပဵၼ် ၵူၼ်း ဢၼ် သိုဝ်ႈ တေႃႇ" ဢၼ် ဝႃႈ ၼၼ်ႉ တႅမ်ႈ ဝႆႉ ပုၼ်ႈ ဢၵျူဝ်း ဢႃႇပြႃႇႁၢမ်ႇ၊ၵေႃႉလဵဝ် ၵူၺ်း ဢမ်ႇၸႂ်ႈ။- 24ပုၼ်ႈ ဢၵျူဝ်း ႁဝ်း ၵေႃႈ တႅမ်ႈ ပႃး ဢေႃႈ။ ပေႃး ႁဝ်း ယုမ်ႇမၢတ်ႈ ၸဝ်ႈ ဢၼ် ႁဵတ်း ႁႂ်ႈ ၸဝ်ႈၽြႃး ႁဝ်း ၸဝ်ႈ ယေႇသု၊လုၵ်ႉ ၵႃႈ တၢင်းတၢႆ ၶိုၼ်းလိပ်း မႃး ၼၼ်ႉ ၸိုင်၊မၼ်းၸဝ်ႈ တၵ်း "မၢတ်ႈ ႁဝ်း ပဵၼ် ၵူၼ်း သိုဝ်ႈ တေႃႇ" ဢေႃႈ။- 25ၸဝ်ႈ ယေႇသု၊ၼၼ်ႉ လႆႈ ၶၢမ်ႇတၢႆ ၵွပ်ႈပိူဝ်ႈ ဢပျတ်ႈ ႁဝ်း လႄႈ သမ်ႉ လႆႈ လုၵ်ႉ ၶိုၼ်းလိပ်း မႃး ႁႂ်ႈလႆႈ ႁဵတ်း ႁႂ်ႈ ႁဝ်း သိုဝ်ႈ တေႃႇ ဢေႃႈ။


text:
ယႃႈမဝ်းၵမ်ပွတ်းမိူင်းပေႃႈလူတ်းယွမ်း ဝၢႆးၼၢင်းယိင်းတင်ႈမူႇၸုမ်းၽဵဝ်ႈမူၺ်ႉယႃႈ
ဝၢႆးၼၢင်းယိင်း ၶွတ်ႇၽွတ်ႈၽူႈၸုမ်းႁူမ်ႈၵၼ်သၢၼ်ၶတ်း
ၽဵဝ်ႈမူၺ်ႉယႃႈမဝ်းၵမ်၊ ဢၼ်မီးပီႈဢၢႆႈ ၽွင်းတႅၼ်း ၵူၼ်းမိူင်းပၼ်ႁႅင်းမႃးၼႆႉ
ယႃႈမဝ်းၵမ်ပွတ်းဢိူင်ႇမိူင်းပေႃႈ လူတ်းယွမ်းၵိုတ်းလိူဝ်မွၵ်ႈ 40% ။
ၽူႈၶဝ်ႈၸုမ်းၼၢင်းယိင်းမိူင်းပေႃႈၵေႃႉၼိုင်ႈလၢတ်ႈဝႃႈ- တီႈမိူင်းပေႃႈၼႆႉ မိူဝ်ႈၵူႈပွၵ်ႈယႃႈမဝ်းၵမ် လိူင်ႇၼမ်။ တင်ႈတႄႇ ၼၢင်းယိင်းၶဝ် ၵေႃႇတင်ႈမူႇၸုမ်းၽဵဝ်ႈယႃႈမႃးၼႆႉ မိူဝ်ႈလဵဝ်ၶႂ်ႈၵိုတ်းလိူဝ်မွၵ်ႈ 40% ၵူၺ်း။ ၵွပ်ႈဝႃႈ ၸုမ်းၼၢင်းယိင်း ၶဝ်ၽဵဝ်ႈၵူၼ်းၶၢႆယႃႈတိၵ်းတိၵ်း၊ ပေႃးဢမ်ႇမီးၵူၼ်းၶၢႆၵေႃႈ ၵူၼ်းၵိၼ်ဢမ်ႇၸၢင်ႈ ၵႂႃႇႁႃသိုဝ်ႉၵိၼ်- ဝႃႈၼႆ။
တင်ႈတႄႇလိူၼ်ဢေႃႊၵတ်ႉသ် (2012)မႃးၼႆႉ ၼၢင်းယိင်းၼုမ်ႇတၢင်းမိူင်းပေႃႈ၊ ၵိင်ႇၸႄႈဝဵင်း ပၢင်ႇသၢႆး၊ ၸႄႈဝဵင်းမူႇၸႄႈ ၸိုင်ႈတႆးပွတ်းႁွင်ႇ၊ ၵမ်ႈၼမ်ပဵၼ်မႄႈႁိူၼ်းၼုမ်ႇၶွတ်ႇၽွတ်ႈၵေႃႇတင်ႈ မူႇၸုမ်းၼၢင်းယိင်း ၼႂ်းဝၢၼ်ႈ 200 ၵေႃႉပၢႆ ၶွၼ်ႈႁႅင်းၵၼ်ၽဵဝ်ႈယႃႈမဝ်းၵမ်။ ပေႃးၶဝ်ငိၼ်းၶၢဝ်ႇၵူၼ်း ၵႃႉယႃႈၼႂ်းဝၢၼ်ႈ မိူၼ်ၼင်ႇႁိူၼ်းလႂ်ၵႃႉယႃႈ/ၵႃႉၶၢႆယႃႈယွႆႈ ၸိူဝ်းၼႆႉ ၶွၼ်ႈႁႅင်းၵၼ်ၵႂႃႇဝႅတ်ႉလွမ်ႉ၊ တိၺွပ်းၵူၼ်းၵႃႉယႃႈဝႆႉ၊ သွၵ်ႈတဝ်ၶူၼ်ႉႁႃတီႈႁိူၼ်း တၢင်းၼွၵ်ႈတၢင်းၼႂ်း၊ ပေႃးဝႃႈလႆႈယႃႈမႃးယဝ်ႉ ဢဝ်ၵႂႃႇၽဝ်ၼႄၵၢင်ဝၢၼ်ႈ ပၢၵ်ႇၼႃႈၵူၼ်းတင်းၼမ်။ ပေႃးႁူႉဝႃႈ လုၵ်ႈဢွၼ်ႇ/ၵူၼ်းၵေႃႉၼၼ်ႉ ၵေႃႉၼႆႉၵိၼ်ယႃႈ၊ သူႇယႃႈၵေႃႈ ၶွၼ်ႈႁႅင်းၵၼ်ၵႂႃႇတိၺွပ်း၊ ဢဝ်ယႃႈၶဝ်ပႅတ်ႈ။ လႆႈငိၼ်းဝႃႈ ႁဵတ်းပၼ်ပႃးႁူင်းတိုတ်းယႃႈ- ၼႆယဝ်ႉ။
ၸွမ်းၼင်ႇၼႂ်းၽိုၼ်ႁၢႆးငၢၼ်းၶွင်ၸုမ်းၼၢင်းယိင်း ဢွၵ်ႇဝႆႉၼၼ်ႉ ၼႂ်းၸႄႈဝဵင်းမူႇၸႄႈ မီး 8 ဢိူင်ႇ၊ 32 ဝၢၼ်ႈ၊ ၼႂ်းၼႆႉ ပႃးတင်းဢိူင်ႇမိူင်းပေႃႈ။ တင်းသဵင်ႈမီးႁူဝ်ၵူၼ်း 10,755 ၊ လင်ႁိူၼ်းမီး 2,600 ၊ ၵူၼ်းၵိၼ်ယႃႈတိတ်းယႃႈမီးမွၵ်ႈ 2,000 ပၢႆ၊ (မၢင်ႁိူၼ်းဢမ်ႇမီးၵူၼ်းၵိၼ်၊ ၵူၺ်းၵႃႈၽတ်ႉၽဵင်ႇၸမ် ၶႂ်ႈမီး ၼိုင်ႈႁိူၼ်း 1 ၵေႃႉ)၊ ၵူၼ်းၶၢႆယႃႈယွႆႈ တင်းမူတ်းမီး 40 ၸဝ်ႈပၢႆ၊ ၼိုင်ႈၸဝ်ႈ လႆႈသႂ်ႇပၼ်ၶွၼ်ႇ တီႈပလိၵ်ႈမၢၼ်ႈ 1 လိူၼ် 400,000 ပျႃး- ၼႆယဝ်ႉ။
ၵူၼ်းၼႂ်းပိုၼ်ႉတီႈလၢတ်ႈဝႃႈ- လွင်ႈတၢင်းဢၼ်ႁဵတ်းႁႂ်ႈမီးၵၢၼ်ၵႃႉၶၢႆယႃႈ/ ၵူၼ်းၵိၼ်ယႃႈတိတ်းယႃႈ ၼမ်လိူင်ႇမႃးၼၼ်ႉ ပိူင်လူင်မၼ်း ယွၼ်ႉၼႂ်းဝၢၼ်ႈမိူင်းၼႆႉ 1.ပဵၼ်သိုၵ်းပဵၼ်သိူဝ်။ 2.ဢမ်ႇမီးမၢႆမီႈ ၽွင်းငမ်း။ 3.ၸဝ်ႈၼႃႈတီႈၽူႈႁၢပ်ႇၵိုတ်ႉ ၵၢၼ်လူင်ပွင်ၸိုင်ႈ ဢမ်ႇမီးငိုၼ်းလိူၼ်၊ ဢမ်ႇၼၼ် မီးငိုၼ်းလိူၼ် ယူႇၵေႃႈမီးဢေႇ၊ ဢမ်ႇပေႃးၵိၼ်။ ၵွပ်ႈၼၼ် လွင်ႈပူၼ်ႉပႅၼ်မၢႆမီႈ (Corruption) လုၵ်ႉတီႈၸဝ်ႈၼႃႈတီႈ ၶဝ်မႃး။
မိူၼ်ၼင်ႇတီႈမိူင်းပေႃႈ မီးပလိၵ်ႈ၊ ပီႇတုၸိတ်ႉ တင်းၽူႈၵွၼ်းဝၢၼ်ႈဢိူင်ႇ။ ပလိၵ်ႈလႆႈငိုၼ်းလိူၼ် ဢေႇ၊ ပီႇတုၸိတ်ႉဢမ်ႇ လႆႈ၊ ၽူႈၵွၼ်းဝၢၼ်ႈဢိူင်ႇၵေႃႈဢမ်ႇလႆႈ။ ၵပ်းၵၢႆႇလွင်ႈၼႆႉ ၵွပ်ႈပိုင်ႈဢိင်ယူႇ သဝ်းၸွမ်းလႅၼ်လိၼ် ဢၼ်ၵႃႈၶၼ်ၶူဝ်းၵုၼ်ႇ သိၼ်ၵႃႉသမ်ႉသုင်လႄႈ ၸင်ႇႁဵတ်းႁႂ်ႈမီးမႃးလွင်ႈ ပူၼ်ႉပႅၼ်မၢႆမီႈ မိူၼ်ၼင်ႇၵႃႉၶူဝ်းၽိတ်းမၢႆမီႈ၊ ပိုတ်ႇၵၢၼ်တေႃႇလွင်း၊ ၵႃႉယႃႈမဝ်းၵမ်ၸိူဝ်းၼႆႉ။
မိူဝ်ႈပီ 2012 ၼၢင်းယိင်းၶဝ်ႁၼ်ဝႃႈ ပေႃးဢမ်ႇသၢၼ်ၶတ်းယႃႈမဝ်းၵမ်ဢမ်ႇပဵၼ်၊ ပေႃးတူဝ်ႁဝ်းဢမ်ႇ လုၵ်ႉႁဵတ်းၵူၺ်းသေ ၵုမ်ႇမၢင်ႇၵိူဝ်းပိုင်ႈဢိင်ၸဝ်ႈၼႃႈတီႈ မၢၼ်ႈၵူၺ်းဢမ်ႇလႆႈယဝ်ႉ-ၼႆသေ ၵေႃႉပဵၼ်ၼၢင်းသွႆႈ (ဢႃႇယု 80) ၸင်ႇဢွၼ်ႁူဝ် ၶွတ်ႇၽွတ်ႈၵေႃႇတင်ႈ မူႇၸုမ်းၽဵဝ်ႈယႃႈမႃး။ ၾၢႆႇၼိုင်ႈတၢင်းၼိုင်ႈၵေႃႈ ဢၼ်တင်ႈမူႇၸုမ်းၽဵဝ်ႈယႃႈမႃးလႆႈၼႆႉ ယွၼ်ႉၵေႃႉပဵၼ်ပီႈဢၢႆႈၵဵင်မႆႇ (ၽွင်းတႅၼ်းၵူၼ်းမိူင်း ၶဵတ်ႇလိူၵ်ႈတင်ႈ မၢႆ 2 မူႇၸႄႈ၊ သၽႃးၸႄႈမိူင်း၊ ပႃႇတီႇသၢင်ႇသီႈ) ၸိုဝ်ႈမႃႇ မူၼ်း ႁိုဝ် မူၼ်းဢွင်ႇ ပၼ်ႁႅင်းၵေႃႈပႃး- ၼႆယဝ်ႉ။
လွၵ်းလၢႆးၽဵဝ်ႈယႃႈၵမ်းၼႆႉၵေႃႈ ပေႃးလႆႈငိၼ်းၶၢဝ်ႇဝႃႈၵူၼ်းဝၢၼ်ႈႁိူၼ်းလႂ်ၵႃႉၶၢႆယႃႈမဝ်းၵမ်ၸိုင် ဢွၼ်ၵၼ်ၵႂႃႇ ဝႅတ်ႉႁိူၼ်း/ ၶဝ်ႈႁိူၼ်း/ တိၺွပ်းၸဝ်ႈႁိူၼ်းသေသွၵ်ႈႁိူၼ်း၊ ပေႃးတိၺွပ်းလႆႈယႃႈယဝ်ႉ မီးၵၢၼ်ၾၢင်ႉတိူၼ် ပၼ်သတိ၊ ဢမ်ႇတိၺွပ်း။ ယႃႈၸိူဝ်းတိလႆႈတင်းသဵင်ႈ ဢဝ်ၽဝ်ပႅတ်ႈ ပူၼ်ႉမႃး မိူဝ်ႈဝၼ်းထိ 26/09/12 ၊ ၸွမ်းၼင်ႇၼပ်ႉသွၼ်ႇတူၺ်း ၵႃႈၶၼ်မႅၼ်ႈ ငိုၼ်းၻေႃႊလိူဝ်ႊမွၵ်ႈ 7,000 ၊ ၶၼ်ငိုၼ်းမၢၼ်ႈမိူဝ်ႈလဵဝ် တူၵ်းမွၵ်ႈ 5,950,000 ပျႃး။
မိူင်းပေႃႈ ၸႄႈဝဵင်းမူႇၸႄႈၼႆႉ ပဵၼ်ပိုၼ်ႉတီႈၼႃႈလိၼ်ၸုမ်းပီႇတုၸိတ်ႉ (မိူင်းပေႃႈ) ဢၼ်ၵဵင်မႆႇ ပဵၼ်ႁူဝ်ၼႃႈ ၵုမ်းၵမ်ဝႆႉ။ ၵဵင်မႆႇ (ၸၢဝ်းၶၢင်)ၼႆႉဢွၼ်ၼႃပီ 1998 ပဵၼ်လွၼ်ႉၵႅၼ်ၸွႆႈထႅမ် ပႃႇတီႇ ၶွမ်ႊမိဝ်ႊၼိတ်ႊ မိူင်းမၢၼ်ႈ (CPB) တင်းၸုမ်း ၶၢင် (KIA) ပွတ်းမိူင်းၵူဝ်း။ ပၢၼ်ၸုမ်းမိူင်းၵူဝ်းၵိုတ်း သိုၵ်း (MDA) ႁိူင်းၼၼ်ႉ ပဵၼ်ၸဝ်ႈပေႃႈၵႃႉယႃႈ/ႁဵတ်းယႃႈသေ ၸိုဝ်ႈယႂ်ႇယွၼ်ႉယႃႈမဝ်းၵမ်မႃး၊ ၶဝ်ႈၶေႉလိူၵ်ႈတင်ႈ 2010 ၶဵတ်ႇလိူၵ်ႈတင်ႈမၢႆ 2 ၸႄႈဝဵင်းမူႇၸႄႈ (သၽႃးၸႄႈမိူင်း)၊ ပေႉၵၢၼ်လိူၵ်ႈ တင်ႈ ပဵၼ်မႃးၽွင်းတႅၼ်းမိူင်းတႆး ႁၢၼ်ႉတေႃႇမိူဝ်ႈလဵဝ်။
Tags: Drug, News